'മാണിയെ യു.ഡി.എഫിലേക്ക് തിരിച്ച് വിളിച്ചിട്ടില്ല'; നിലപാടില് മലക്കം പറഞ്ഞ് എം.എം ഹസന്\n‘മാണിയെ യു.ഡി.എഫിലേക്ക് തിരിച്ച് വിളിച്ചിട്ടില്ല’; നിലപാടില് മലക്കം പറഞ്ഞ് എം.എം ഹസന്\nWednesday 19th April 2017 6:22pm\nതിരുവനന്തപുരം: കെ.എം മാണിയെ താന് യു.ഡി.എഫിലേക്ക് തിരിച്ച് വിളിച്ചിട്ടില്ലെന്ന് കെ.പി.സി.സി താല്‍ക്കാലിക അധ്യക്ഷന് എം.എം ഹസന്. മുന്നണിയില് മാണി പ്രവേശന വിഷയം തര്‍ക്കത്തിലേക്ക് നീങ്ങിയതോടെയാണ് തന്റെ മുന് നിലപാട് തിരുത്തി കെ.പി.സി.സി അധ്യക്ഷന് രംഗത്തെത്തിയത്.\nAlso read ജയരാജനും ശ്രീമതിയും ഖേദപ്രടനം നടത്തിയിരുന്നു; താക്കീത് വിശദീകരണം കേട്ടശേഷമെന്നും യെച്ചൂരി\nതിരുവനന്തപുരത്ത് ചേര്‍ന്ന കെ.പി.സി.സി നേതൃയോഗത്തിന് ശേഷമാണ് ഹസന് മാണിയെ മുന്നണിയിലേക്ക് ക്ഷണിച്ചിരുന്നില്ലെന്ന് പറഞ്ഞത്. ‘ചില മാധ്യമ പ്രവര്‍ത്തകരുടെ ചോദ്യത്തിന് മറുപടി പറയുകയാണ് താന് ചെയ്തത് അല്ലാതെ മാണിയെ യു.ഡി.എഫിലേക്ക് ക്ഷണിച്ചിട്ടില്ല.’ ഹസന് വാര്‍ത്താസമ്മേളനത്തില് പറഞ്ഞു.\nകഴിഞ്ഞ ദിവസം തൃശൂരില് മാണി യു.ഡി.എഫിലേക്ക് മടങ്ങിവരണമെന്ന് ഹസന് ആവശ്യപ്പെട്ടിരുന്നു. ഇതാണ് ഹസന് ഇന്നു തിരുത്തി പറഞ്ഞിരിക്കുന്നത്.\nകോണ്‍ഗ്രസിനെ നയിക്കാന് മുല്ലപ്പള്ളി പ്രാപ്തനാണ്; സജീവ രാഷ്ട്രീയത്തില് തുടരാനാണ് തീരുമാനം: എം.എം ഹസന്\nകെ.പി.സി.സിയുടെ നേതൃയോഗത്തില് മാണി പ്രവേശനത്തിനെതിരെ നേതാക്കള് രംഗത്തെത്തിയതോടെയാണ് നിലപാടില് മാറ്റം വരുത്താന് ഹസന് നിര്‍ബന്ധിതനായത്. പി.ടി തോമസ്, ജോസഫ് വാഴയ്ക്കന്, എം.എം ജേക്കബ് എന്നിവരാണ് മാണിയ്‌ക്കെതിരെ യോഗത്തില് നിലപാടു സ്വീകരിച്ചിരുന്നത്.\nകോണ്‍ഗ്രസിനെ നിരന്തരമായി അപമാനിക്കുന്ന ആളാണ് മാണി. ഇത്തരത്തിലൊരാളെ ഇനിയും കൂടെ കൂട്ടണമോ എന്ന് ആലോചിക്കണം. അപമാനം സഹിച്ച് ഇനിയും മാണിയെ തിരിച്ചെടുക്കേണ്ടതില്ലെന്നും പി.ടി തോമസ് യോഗത്തില് പറഞ്ഞിരുന്നു.\nഎല്ലാ ദിവസവും മാണിയെ ക്ഷണിക്കേണ്ടതില്ലെന്നും മാണിക്കും കേരളാ കോണ്‍ഗ്രസിനും പഴയ ശക്തിയില്ലെന്നും തദ്ദേശ തെരഞ്ഞെടുപ്പില് എല്.ഡി.എഫ് വോട്ടു നേടിയാണ് കേരളാ കോണ്‍ഗ്രസ് വിജയിച്ചതെന്നും വാഴക്കനും വിമര്‍ശിച്ചു. ഇതോട് കൂടിയാണ് നിലപാടില് മാറ്റം വരുത്താന് ഹസന് നിര്‍ബന്ധിതനാകുന്നത്.\nMonday 23rd July 2018 12:38pm


ധാരാവിയിൽ പുതിയ കോവിഡ് കേസ് ഒന്നു മാത്രം;3മാസത്തിനിടെ ആദ്യം – Times Kerala\nധാരാവിയിൽ പുതിയ കോവിഡ് കേസ് ഒന്നു മാത്രം;3മാസത്തിനിടെ ആദ്യം\nമുംബൈ: മുംബൈയിലെ ധാരാവിയിൽ പുതിയ കോവിഡ് കേസ് ഒന്നു മാത്രം. ചൊവ്വാഴ്ച ഒരാൾക്ക് മാത്രമാണ് ഇവിടെ രോഗം സ്ഥിരീകരിച്ചതെന്ന് സർക്കാർ അറിയിച്ചു.മൂന്നു മാസത്തിനിടെ ആദ്യമായാണു ധാരാവിയിലെ പുതിയ കോവിഡ് പോസിറ്റീവ് കേസ് ഒന്നിലെത്തുന്നത്.\nപട്ടികജാതി വികസന വകുപ്പിനു കീഴിലെ ഐ.റ്റി.ഐ കളിൽ 22 വരെ അപേക്ഷിക്കാം\nനവീകരിച്ച കൊല്ലം, താന്നി ബീച്ചുകളുടെ ഉദ്ഘാടനം ഒക്‌ടോബര് 22 ന്\nഏപ്രിൽ അഞ്ചിനാണ് ഇതിനു മുന്പ് ഒരു കോവിഡ് പോസിറ്റീവ് കേസ് റിപ്പോർട്ട് ചെയ്തതെന്നു സർക്കാർ വാർത്താക്കുറിപ്പിൽ പറഞ്ഞു. ജനങ്ങൾ തിങ്ങിപ്പാർക്കുന്ന ധാരാവിയിൽ ഇതുവരെ 2335 പേർക്കാണ് കോവിഡ് സ്ഥിരീകരിച്ചിട്ടുള്ളത്.\nഅതേസമയം, മഹാരാഷ്ട്രയിൽ 5134 കോവിഡ് കേസുകളാണ് പുതുതായി റിപ്പോർട്ട് ചെയ്തത്. ഇതോടെ സംസ്ഥാനത്തെ ആകെ കോവിഡ് രോഗബാധിതരുടെ എണ്ണം 2,17,121 ആയി. 9,250 പേരാണ് സംസ്ഥാനത്തുമാത്രം മരിച്ചത്.\nട്രിപ്പിൾ ലോക്ക് ഡൗൺ: തിരുവനന്തപുരത്ത് റേഷൻ കടകൾ രാവിലെ ഏഴ് മുതൽ 11 വരെ\nബിഹാറില് ഇടിമിന്നലേറ്റ് ഏഴ് മരണം\n‘പണി ചെയ്യാതെ ആരോഗ്യമന്ത്രി പി.ആർ വർക്കിന് പിന്നാലെ പോകുന്നു’; ഷിബു ബേബി…\nവിമാനത്താവളം പൊതുമേഖലയിൽ; സർക്കാർ സുപ്രീംകോടതിയിലേക്ക്\n‘തന്നെ തൂക്കി കൊന്നാലും ആർട്ടിക്കിൾ 370 പുനഃസ്ഥാപിക്കും’; ഫറൂഖ് അബ്ദുള്ള\nതൊഴിൽ സാധ്യതകൾ വർധിപ്പിക്കാൻ, ‘ഒരു ജില്ല ഒരു ഉത്പന്നം’; വെർച്വൽ മേള…\nലൈഫ് മിഷൻ അഴിമതിക്കേസ് ഹൈക്കോടതി നാളെ പരിഗണിക്കും\nവാളയാർ മദ്യദുരന്തം; മരിച്ചവരുടെ എണ്ണം അഞ്ചായി\nറോസ്‌കോട്ട് കൃഷ്ണപിള്ള(93) അന്തരിച്ചു\nഗസ്റ്റ് അധ്യാപകര്; അഭിമുഖം 23 നും 28 നും


4malayalees - കോവിഡ് 19 ; മുകേഷ് അംബാനിയ്ക്ക് ഏഷ്യയിലെ ധനികനെന്ന സ്ഥാനം നഷ്ടമായി\nകോവിഡ് 19 വൈറസ് ബാധ ഇന്ത്യന് വ്യവസായ പ്രമുഖന് മുകേഷ് അംബാനിയ്ക്ക് വന് തിരിച്ചടിയായിരിക്കുകയാണ്. ഏഷ്യയിലെ സമ്പന്നന് എന്ന സ്ഥാനമാണ് നഷ്ടമായിരിക്കുന്നത്. ചൈനയിലെ ആലിബാബ ഗ്രൂപ്പ് സ്ഥാപകന് ജാക്ക് മായാണ് അംബാനിയെ മറികടന്നത്. എണ്ണ വില കുറഞ്ഞതും ഓഹരി വിപണിയിലെ തകര്‍ച്ചയുമാണ് അംബാനിയ്ക്ക് തിരിച്ചടിയായത്.\nതിങ്കളാഴ്ച മാത്രം 580 കോടി ഡോളറിന്റെ നഷ്ടമാണ് അംബാനിക്കുണ്ടായത്. അന്താരാഷ്ട്ര വിപണിയില് എണ്ണവില 29 വര്‍ഷത്തിനിടെ ഏറ്റവും കുറഞ്ഞ നിലയിലെത്തി. 2009ന് ശേഷം ഇതാദ്യമായാണ് റിലയന്‍സ് ഓഹരികള് ഇത്രയും വലിയ നഷ്ടം രേഖപ്പെടുത്തിയത്.


സറാഹ അത്ര പാവമല്ല! കോണ്‍ടാക്ടുകള് ചോര്‍ത്തുന്നുവെന്ന് റിപ്പോര്‍ട്ട് | News Moments | The world in your palm top\nറിവ്യൂ ഹര്‍ജിയില് നാളെ തീരുമാനം; വീണ്ടും സമവായത്തിന് ദേവസ്വം ബോര്‍ഡ്\nനിര്‍ബന്ധിത മതപരിവര്‍ത്തനമല്ല; ഹാദിയ കേസന്വേഷണം എന്.ഐ.എ അവസാനിപ്പിച്ചു\n‘പത്ത് വയസിനും അന്‍പത് വയസ്സിനും ഇടയിലുള്ള സ്ത്രീകളെ അയ്യപ്പന് വേണ്ടെന്ന് പി.സി. ജോര്‍ജ്; തീരുമാനമെടുക്കാന് കോടതിക്ക് അവകാശമില്ല\nശബരിമലയിലെ അക്രമ സംഭവങ്ങള്; രാഹുല് ഈശ്വര് റിമാന്‍ഡില്\nമോഡലിനെ കൊലപ്പെടുത്തിയത് ലൈംഗിക ബന്ധത്തിന് വിസമ്മതിച്ചപ്പോള്; പ്രതി കുറ്റം സമ്മതിച്ചു\nതിരുവനന്തപുരം രാജധാനി എക്സ്പ്രസില് ട്രക്കിടിച്ചു; രണ്ട് ബോഗികള് പാളംതെറ്റി; ഒരാള് കൊല്ലപ്പെട്ടു\nസറാഹ അത്ര പാവമല്ല! കോണ്‍ടാക്ടുകള് ചോര്‍ത്തുന്നുവെന്ന് റിപ്പോര്‍ട്ട്\nസ്വന്തം ഐഡന്റിറ്റി വെളിപ്പടുത്താതെ മെസേജുകള് അയക്കാന് സൗകര്യമൊരുക്കുന്ന സറാഹയെക്കുറിച്ച് ആദ്യം മുതലേ പലരും സംശയങ്ങള് ഉന്നയിച്ചിരുന്നു. ദോഷൈകദൃക്കുകള് പറഞ്ഞു പരത്തുന്ന ആരോപണങ്ങളാണ് ഇവയെന്ന് പറഞ്ഞ് ഉപയോക്താക്കള് അതിനെ തള്ളി. എന്നാല് സറാഹ അത്ര പാവമല്ലെന്നാണ് ഏറ്റവും പുതിയ റിപ്പോര്‍ട്ടുകള് പറയുന്നത്. ഇന്‍സ്റ്റോള് ചെയ്യുന്ന മൊബൈല് ഫോണിലെ കോണ്‍ടാക്റ്റുകള് മലയാളികള് സ്‌നേഹത്തോടെ സാറാമ്മയെന്ന് വിളിച്ച ആപ്പ് കമ്പനി സെര്‍വറിലേക്ക് അപ്‌ലോഡ് ചെയ്യുന്നുണ്ടെന്നാണ് വെളിപ്പെടുത്തല്.\nബിഷപ്പ് ഫോക്‌സ് എന്ന ഐടി സെക്യൂരിറ്റി കണ്‍സള്‍ട്ടിംഗ് സ്ഥാപനത്തിലെ വിദഗ്ദ്ധനാണ് ഇതേക്കുറിച്ചുള്ള സൂചന നല്‍കിയത്. സറാഹ ആപ്ലിക്കേഷന് ഇന്‍സ്റ്റോള് ചെയ്താല് ഉടന്‍തന്നെ ആന്‍ഡ്രോയ്ഡ് ഫോണില് സ്‌റ്റോര് ചെയ്യപ്പെട്ടിരിക്കുന്ന കോണ്‍ടാക്റ്റുകളും ഇമെയിലുകളും ഇത് സെര്‍വറിലേക്ക് മാറ്റും. ആപ്പ് ഉപയോഗിച്ച് അയക്കുന്നതും സ്വീകരിക്കുന്നതുമായ മെസേജുകള്‍ക്ക് കോണ്‍ടാക്റ്റുകളുടെ ആവശ്യമില്ലെങ്കിലും ഇന്‍സ്‌റ്റോള് ചെയ്യുമ്പോള് കോണ്‍ടാക്ടുകള് ഉപയോഗിക്കാനാകുമോ എന്ന് ആപ്പ് ചോദിക്കാറുണ്ട്.\nകോണ്‍ടാക്റ്റുകള് അപ്ലോഡ് ചെയ്യാറുണ്ടെന്ന് ആപ്പ് നിര്‍മിച്ച സൈനലാബ്ദീന് തൗഫിഖ് സമ്മതിച്ചു. ഫൈന്‍ഡ് യുവര് ഫ്രണ്ട് എന്ന പേരില് ഉടന് വരുന്ന അപ്‌ഡേറ്റിനു വേണ്ടിയാണ് ഇതെന്നാണ് തൗഫിഖിന്റെ അവകാശവാദം. അടുത്ത അപ്‌ഡേറ്റില് ഇത്തരം ഡേറ്റകളില് പ്രവേശനം ചോദിക്കുന്ന ഓപ്ഷന് ഉണ്ടാവില്ലെന്നും തൗഫിഖ് പറഞ്ഞു.


സയണിസ്റ്റുകളില് നിന്ന് ഫലസ്തീന് വിമോചിപ്പിക്കും വരെ പോരാട്ടം: ഖാലിദ് മിശ്അല് സംസാരിക്കുന്നു - Expat Alive\nസയണിസ്റ്റുകളില് നിന്ന് ഫലസ്തീന് വിമോചിപ്പിക്കും വരെ പോരാട്ടം: ഖാലിദ് മിശ്അല് സംസാരിക്കുന്നു\nPosted by Editor | Jul 28, 2020 | Opinion, Speech\nമുന് ഹമാസ് ചീഫ് ഖാലിദ് മിശ്അല് ഇസ്രായേലിന്റെ വെസ്റ്റ് ബാങ്ക് കൂട്ടിച്ചേര്‍ക്കല് ശ്രമങ്ങളുടെ പശ്ചാത്തലത്തില് നടത്തിയ പ്രസംഗം\nഅമേരിക്കന് പിന്തുണയോടെ വെസ്റ്റ് ബാങ്കില് ഇസ്രയേല് നടത്തുന്ന കൂട്ടിച്ചേര്‍ക്കല് നടപടികള് അന്താരാഷ്ട്ര തലത്തില് വ്യാപകമായ ചര്‍ച്ചകള്‍ക്ക് വഴിവെച്ചിരിക്കുകയാണ്. 1967 മുതല് ഇസ്രയേല് അധിനിവിഷ്ട പ്രദേശമായ വെസ്റ്റ് ബാങ്കിലെ ഫലസ്ത്വീന് പ്രദേശങ്ങള് ഇസ്രയേലുമായി കൂട്ടിച്ചേര്‍ക്കുവാനുള്ള പദ്ധതി സ്വാഭാവികമായ സയണിസ്റ്റ് പദ്ധതിയാണെങ്കിലും ഭയാശങ്കകളോടെയാണ് ഫലസ്തീനികള് അതിനെ നോക്കിക്കാണുന്നത്. അന്താരാഷ്ട്ര നിയമങ്ങള് ലംഘിക്കുന്നത് തുടര്‍ക്കഥയാക്കിയ ഇസ്രയേലിന്റെ കൂട്ടിച്ചേര്‍ക്കല് പദ്ധതി ഫലസ്തീനികളെ സംബന്ധിച്ചിടത്തോളം ദൂരവ്യാപകമായ പ്രത്യാഘാതങ്ങള് സൃഷ്ടിക്കുന്നതാണ്.\n1949 ല് ഖുദ്‌സിന്റെ ഒരു ഭാഗം കൈയേറിയ ഇസ്രയേല് ബാക്കി പ്രദേശങ്ങള് പിടിച്ചെടുത്തത് 1967 ലെ യുദ്ധത്തിലായിരുന്നു. വര്‍ഷങ്ങള്‍ക്ക് ശേഷം 2005 ല് ഗാസയില് നിന്ന് പിന്മാറാന് ഷാരോണും കൂട്ടാളികളും നിര്‍ബന്ധിതരായെങ്കിലും വെസ്റ്റ്ബാങ്കില് ജൂതകുടിയേറ്റങ്ങളും അധിനിവേശങ്ങളും തുടര്‍ന്നു പോരുകയായിരുന്നു. വാസ്തവത്തില്, സയണിസ്റ്റുകളുടെ കൂട്ടിച്ചേര്‍ക്കല് നടപടികൊണ്ട് എന്താണ് അര്‍ഥമാക്കുന്നത്? ലളിതമായി പറഞ്ഞാല് അമേരിക്കന് സഹായത്തോടെ 30 ശതമാനം വരുന്ന വെസ്റ്റ് ബാങ്ക് പിടിച്ചെടുക്കാനുള്ള ഒരു ശ്രമമാണത്. യു.എന് പ്രമേയവും അന്താരാഷ്ട്ര നിമങ്ങളുമനുസരിച്ച് ലോകം നിയമപരമായി ഇസ്രയേല് നടപടികളെ അംഗീകരിക്കാന് പാടില്ല. അമേരിക്കക്കും അക്കാര്യം നല്ലവണ്ണം ബോധ്യമുണ്ട്. ട്രംപിന്റെ മുന്‍ഗാമികള് കുടിയേറ്റത്തെ പിന്തുണച്ചിരുന്നെങ്കിലും കൂട്ടിച്ചേര്‍ക്കലിന് പച്ചക്കൊടി കാട്ടിയിരുന്നില്ല. എന്നാല്, ട്രംപിനെ കൂട്ടുപിടിച്ച് ബെന്യാമിന് നെതന്യാഹു ശ്രമിക്കുന്നത് നിയമപരമായി വെസ്റ്റ്ബാങ്ക് കൂട്ടിച്ചേര്‍ക്കല് പ്രക്രിയ നടപ്പാക്കുവാനാണ്.\nമൂന്ന് തരം പ്രദേശങ്ങളാണ് ഇസ്രയേല് പദ്ധതിയില് ഉള്‍പെടുന്നത്. ഒന്ന്, ഖുദ്‌സിനു ചുറ്റുമുള്ള പ്രദേശങ്ങളും ബത്‌ലഹേം, ഹെബ്രോണ്, വെസ്റ്റ് ബാങ്കിന്റെ പടിഞ്ഞാറന് ഭാഗങ്ങളും ഉള്‍പെടുന്ന പ്രധാന കുടിയേറ്റയിടങ്ങളാണ്. രണ്ട്, ചിതറിക്കിടക്കുന്ന കുടിയേറ്റ പ്രദേശങ്ങളും മൂന്ന്, അതിര്‍ത്തി പ്രദേശങ്ങളുമാണ്. അടിസ്ഥാനപരമായി കുടിയേറ്റത്തെ തന്നെ അംഗീകരിക്കാനാകില്ലെന്നതിനാല്, കൂട്ടിച്ചേര്‍ക്കല് നടപടികളെയും ഫലസ്തീനികള് അംഗീകരിക്കുന്നില്ല. നിയമവിരുദ്ധവും അക്രമോത്സുകവുമായ കൈയ്യേറ്റം തന്നെയാണ് കൂട്ടിച്ചേര്‍ക്കല് നടപടിയിലും പ്രതിഫലിക്കുന്നത്. ഭൂത-വര്‍ത്തമാന-ഭാവി കാലങ്ങളിലൊന്നും യാതൊരു നിയമസാധുതയും അത്തരം ശ്രമങ്ങള്‍ക്ക് അവകാശപ്പെടാനുമാകില്ല.\nഒറ്റയടിക്ക് കൂട്ടിച്ചേര്‍ക്കല് നടപടികള് പൂര്‍ത്തിയാക്കാനാണ് ഇസ്രയേല് ആദ്യം തീരുമാനിച്ചിരുന്നത്. പക്ഷേ, അമേരിക്കയിലെ തെരഞ്ഞെടുപ്പും പ്രശ്‌നകലുഷിതമായ മറ്റു സാഹചര്യങ്ങളും മൂലം ഘട്ടംഘട്ടമായി കൂട്ടിച്ചേര്‍ക്കുവാനാണ് അമേരിക്കന്-സയണിസ്റ്റ് കൂട്ടുകെട്ടിന്റെ പുതിയ തീരുമാനം. വാസ്തവത്തില്, നിയമവിരുദ്ധമായി നടപ്പാക്കുന്ന പ്രസ്തുത പ്രക്രിയയുടെ ഗൗരവം കുറക്കുവാനും ലളിതമായി കാര്യസാധ്യം നടത്തുവാനുമാണ് അങ്ങിനെ ചെയ്യുന്നതെന്ന് പകല്‍പോലെ വ്യക്തമാണ്.\nവെസ്റ്റ്ബാങ്ക് കൂട്ടിച്ചേര്‍ക്കുകയെന്ന തങ്ങളുടെ ലക്ഷ്യം പൂര്‍ത്തീകരിക്കുവാനുള്ള സുവാര്‍ണാവസരമായാണ് ഡൊണാള്‍ഡ് ട്രംപിന്റെ പിന്തുണയെ ഇസ്രയേല് നോക്കിക്കാണുന്നത്. വരാനിരിക്കുന്ന അമേരിക്കന് തെരഞ്ഞെടുപ്പില് റിപ്പബ്ലിക്കന് പാര്‍ട്ടി പരാജയപ്പെടാന് സാധ്യത നിലനില്‍ക്കുന്നതിനാല് ഒരുപക്ഷേ, പിന്നീട് അതിന് അവസരം ലഭിച്ചേക്കില്ലെന്ന ഭയമാണ് തിരക്കിട്ട് കൂട്ടിച്ചേര്‍ക്കല് നടപടികള് തുടരുവാന് ഇസ്രയേലിനെ പ്രേരിപ്പിക്കുന്നത്.\nകൂടാതെ, ഇസ്രയേലിലെ തീവ്രവലതുപക്ഷത്തിന്റെ പിന്തുണ നേടാനും നെതന്യാഹു ലക്ഷ്യമിടുന്നുണ്ട്. ഭരണപരാജയം മറച്ചുപിടിക്കാനുള്ള ഒരു തന്ത്രം കൂടിയാണ് നെതന്യാഹുവിന്റെ കൂട്ടിച്ചേര്‍ക്കല് പദ്ധതി. നിഷ്‌ക്രിയരായ അറബ്- ഇസ്ലാമിക ലോക നേതൃത്വത്തിന്റെ നിശ്ശബ്ദതയാണ് സയണിസ്റ്റ് നടപടികളെ ത്വരിതപ്പെടുത്തുന്ന മറ്റൊരു ഘടകം. ഇസ്രയേലിന്റെ അപകടകരമായ നീക്കങ്ങള്‍ക്കും പദ്ധതികള്‍ക്കുമെതിരെ ശബ്ദമുര്‍ത്തുന്നത് വളരെ ന്യൂനപക്ഷം രാഷ്ട്രങ്ങളും സംഘടനകളും മാത്രമാണ്. ഗാസയുടെ പരിതാവസ്ഥയെയും ഇസ്രയേല് ആവോളം ചൂഷണം ചെയ്യുന്നുണ്ടെന്ന് കാണാതിരുന്നുകൂടാ. ഗാസ ഉപരോധിക്കപ്പെടുകയും വെസ്റ്റ് ബാങ്ക് ശിഥിലമാവുകയും ഇസ്രയേലിന്റെയും മറ്റും സമ്മര്‍ദ ഫലമായി ഫലസ്തീന് ചെറുത്തു നില്‍പ്പുകള് തിരിച്ചടി നേരിട്ടതും നെതന്യാഹുവിന് സുവര്‍ണാവസരം ഒരുക്കിക്കൊടുത്തിരിക്കുകയാണ്.\nഫലസ്തീനികളെ സംബന്ധിച്ചിടത്തോളം, നെതന്യാഹു നടപ്പാക്കാന് ശ്രമിക്കുന്ന വെസ്റ്റ്ബാങ്ക് കൂട്ടിച്ചേര്‍ക്കല് പ്രക്രിയയുടെ അനന്തരഫലങ്ങള് അചിന്ത്യമായിരിക്കും. അതിലൊന്ന്, വ്യാജമായ അവകാശവാദത്തിലൂടെ നിയമവിധേയമാക്കി ഫലസ്തീന് ഭൂമിക പിടിച്ചെടുക്കാനുള്ള ശ്രമം തന്നെയാണ്. സയണിസ്റ്റ് സ്വപ്‌നം യാഥാര്‍ഥ്യമാവുകയാണെങ്കില്, അമേരിക്കന് പിന്തുണയോടെയുള്ള നിയമപരമായ പ്രക്രിയ ആയിരുന്നു വെസ്റ്റ്ബാങ്ക് കൂട്ടിച്ചേര്‍ക്കലെന്ന് പില്‍ക്കാലത്ത് വാദങ്ങള് ഉയര്‍ന്നു വന്നേക്കാം. തദ്വാരാ, ഫലസ്തീന് ജനതയുടെ അസ്തിത്വത്തിനു മേലുള്ള ഭീഷണിയായി അതുമാറുകയും ചെയ്യും. കാലാന്തരത്തില് ലോകം അധിനിവേശവുമായി പൊരുത്തപ്പെടുകയും ഫലസ്തീനികള് നിഷ്‌കാസിതരാവുകയും ചെയ്യുമോയെന്ന ഭയം ഫലസ്തീനികളെ കലശലായി പിടികൂടുന്നുവെന്നതാണ് വസ്തുത.\nരണ്ടാമതായി, ഫലസ്തീന് ജനതയുടെ വിശുദ്ധവും പ്രവിശാലവുമായ ഭൂമികയാണ് ഇസ്രയേല് തട്ടിയെടുക്കുന്നതും സയണിസ്റ്റ് രാഷ്ട്രത്തിലേക്ക് കൂട്ടിച്ചേര്‍ക്കുന്നതും. ഫലസ്തീന് ഭൂരിപക്ഷ പ്രദേശങ്ങളുടെ വിസ്തൃതി കുറച്ചുകൊണ്ടുവരികയും ജനസാന്ദ്രത വര്‍ധിപ്പിക്കുന്ന തരത്തില് നിശ്ചിത ഇടങ്ങളിലേക്ക് ഫലസ്തീനികളെ തള്ളിവിടാനുമാണ് സയണിസ്റ്റുകള് ലക്ഷ്യം വെക്കുന്നത്. മൂന്നാമതായി, വെസ്റ്റ്ബാങ്കിന്റെ പകുതിയും കൃഷി ഭൂമിയാണ്. മതപരവും കാര്‍ഷികവും സാമ്പത്തികവുമായി ഏറെ പ്രധാന്യമുള്ള സ്ഥലങ്ങളാണ് അവയെല്ലാം. നാലാമതായി, വെസ്റ്റ് ബാങ്കിലെ മലകളും താഴ്വരകളുമെല്ലാം ജലസമ്പുഷ്ടമായ പ്രദേശങ്ങളാണ്. പ്രസ്തുത പ്രദേശങ്ങള് ഇസ്രയേല് കൂട്ടിച്ചേര്‍ക്കുകയാണെങ്കില് ജലസ്രോതസ്സുകളില് നിന്നും പലസ്തീനികള്‍ക്ക് വെള്ളം ലഭിക്കുന്നത് നിലക്കുകയും കാര്‍ഷിക വൃത്തിചെയ്യുവാനുള്ള സാധ്യതകള് അവസാനിക്കുകയും ചെയ്യും. അഞ്ചാമതായി, ഭീഷണിപ്പെടുത്തി ഖുദ്‌സ് കൂട്ടിച്ചേര്‍ക്കുന്നതോടെ സയണിസ്റ്റ് ആധിപത്യം പൂര്‍വോപരി ശക്തിയാര്‍ജിക്കും. ആറാമതായി, ഖുദ്‌സിന്റെ വടക്ക്, മധ്യ, തെക്ക് പ്രദേശങ്ങള് കീഴടക്കുന്നത്, മറ്റു ദേശങ്ങളിലേക്കുള്ള പലസ്തീനികളുടെ യാത്രകളെ ദുഷ്‌ക്കരമാക്കുകയും ഇസ്രയേല് പ്രദേശങ്ങളിലൂടെ കടന്നുപോകേണ്ട അവസ്ഥ സംജാതമാക്കുകയും ചെയ്യും. മാത്രമല്ല, സ്വതന്ത്ര്യ ഭൂമികക്ക് പകരം ഗെറ്റോകളില് താമസിക്കേണ്ടി വരുന്നതോടെ ഫലസ്തീനികളുടെ ജീവിതം ദുസ്സഹമാവുകയും ചെയ്യും.\nഎഴാമതായി, ജോര്‍ദാന് വാലി കൂട്ടിച്ചേര്‍ക്കുന്നത്, ജോര്‍ദാനുമായുള്ള ഭൂമിശാസ്ത്രപരവും രാഷ്ട്രീയപരമായ പ്രശ്‌നങ്ങള് രൂക്ഷതരമാകുകയും ചെയ്‌തേക്കാം.\nഅതുകൊണ്ട്, സാമ്പത്തികവും തന്ത്രപരവും മതപരവുമടക്കം സര്‍വവിധ മാനങ്ങള് വെച്ചു നോക്കിയാലും വെസ്റ്റ്ബാങ്ക് കൂട്ടിച്ചേര്‍ക്കല് നടപടി ഫലസ്തീനികള്‍ക്ക് ഭീമമായ തിരിച്ചടികള് തന്നെയാണ് സമ്മാനിക്കുക എന്ന് തീര്‍ച്ചയാണ്.\nഫലസ്തീനികളുടെ ദൈനംദിന ജീവിതത്തെ അത് വഴിമുട്ടിക്കുകയും സര്‍വോപരി, ഫലസ്തീന് രാഷ്ട്രത്തിന്റെ ഭാവിയെയും അത് സാരമായി ബാധിക്കുകയും ചെയ്യും. മാത്രമല്ല, ഇസ്രയേല് ആധിപത്യം നിലനില്‍ക്കുന്ന കാലത്തോളം വ്യത്യസ്ത ഭാഗങ്ങളിലായി ചിതറിക്കിടക്കുന്ന പ്രദേശങ്ങള് ഒരു രാഷ്ട്രമാക്കുക എന്നത് അസാധ്യമായിരിക്കും.\nഅതുകൊണ്ട്, ഇസ്രയേലിന്റെ വെസ്റ്റ് ബാങ്ക് കൂട്ടിച്ചേര്‍ക്കല് നടപടികള് ഒരിക്കലും അംഗീകരിക്കാന് കഴിയില്ല. കേവലം കൂട്ടിച്ചേര്‍ക്കലിനപ്പുറം, ഇസ്രയേല് നടത്തുന്ന അധിനിവേശമാണ് പ്രശ്‌നങ്ങളുടെ മൂലകാരണമെന്നാണ് മനസ്സിലാക്കേണ്ടത്. ഫലസ്തീനികളുടെയും അവരുടെ ഭൂമികയുടെയും മേലുള്ള അക്രമണാത്മകമായ അധിനിവേശത്തിന്റെ മൂര്‍ത്തീമദ്ഭാവമാണ് കൂട്ടിച്ചേര്‍ക്കല് നടപടിയോടുള്ള പ്രതികരണങ്ങള്.\nവെസ്റ്റ്ബാങ്ക് കൂട്ടിച്ചേര്‍ക്കല് സംബന്ധമായി ഫലസ്തീന് അതോരിറ്റി കൈകൊള്ളുന്ന നിലപാട് സുവ്യക്തമാണ്. നൂറ്റാണ്ടിന്റെ ഇടപാടും വെസ്റ്റ് ബാങ്ക് കൂട്ടിച്ചേര്‍ക്കല് നടപടിയും തള്ളിക്കളഞ്ഞ അതോരിറ്റിയുടെ നിലപാട് ഇസ്രയേലിനെ ഞെട്ടിച്ചിട്ടുണ്ട്. രാഷ്ട്രീയപരമായി സ്തുത്യര്‍ഹമായ നിലപാടാണ് അവരുടെതെങ്കിലും കേവലം തിരസ്‌കാരത്തിനപ്പുറം കര്‍മപരമായി സാര്‍ഥകമല്ലെന്ന പരിമിതി നിലനില്‍ക്കുന്നുണ്ട്. നടപടിയെ തള്ളിക്കളയുന്നതിനോടൊപ്പം ശക്തവും കാര്യക്ഷമവുമായ പോരാട്ടമായി അത് പരിവര്‍ത്തിപ്പിക്കേണ്ടതുണ്ട്. വാചികമായ നിലപാടിനപ്പുറം രാഷ്ട്രീയവും നയതന്ത്രപരവും നിയമപരവുമായ മാര്‍ഗത്തിലൂടെ ഫലസ്തീന് ജനതയോടൊപ്പം ചേര്‍ന്ന് അതിനെ പ്രതിരോധിക്കുകയാണ് വേണ്ടത്. ബാഹ്യവും ആന്തരികവുമായ മാര്‍ഗങ്ങളിലൂടെ ഇസ്രയേല് ഭരണകൂടത്തിന്റെ മേല് സമ്മര്‍ദം ചെലുത്തുന്ന മുന്നേറ്റമായാണ് ജനകീയ സമരം വികസിക്കുകയും പ്രവര്‍ത്തിക്കുകയും ചെയ്യേണ്ടത്.\nഫലസ്തീന് അതോരിറ്റിയെ പോലെതന്നെ, അറബ് ലോകവും കൂട്ടിച്ചേര്‍ക്കല് നടപടിക്രമങ്ങളെ എതിര്‍ക്കുന്നുണ്ട്. ട്രംപ് മുന്നോട്ടുവെച്ച നൂറ്റാണ്ടിന്റെ ഇടപാടും അവര് തള്ളിക്കളഞ്ഞിരുന്നു. ദുഖകരമെന്നുപറയട്ടെ, പല രാഷ്ട്രങ്ങളും അതുസംബന്ധിച്ച് നിശ്ശബ്ദത പാലിക്കുകയാണ്. നീര്‍ജീവമായ അത്തരം നിലപാടുകള് ഇസ്രയേലിന് തങ്ങളുടെ കൂട്ടിച്ചേര്‍ക്കല് നടപടികള് മുന്നോട്ട് കൊണ്ടുപോകാന് മാത്രമേ സഹായകമാകൂ. ഇസ്രയേല് നടപടിയെ തള്ളിക്കളഞ്ഞാല് മാത്രം പോരാ, നേതാക്കാളും ഭരണകൂടങ്ങളുമടക്കം അറബ് ലോകം മുഴുവന് നൂറ്റാണ്ടിന്റെ ഇടപാടും കൂട്ടിച്ചേര്‍ക്കലും തിരസ്‌കരിക്കുകയും ശക്തമായി അപലപിക്കുകയും ചെയ്യുന്നുവെന്നും ഫലസ്തീനെ പ്രാദേശിക അന്താരാഷ്ട്ര തലങ്ങളില് സര്‍വാത്മനാ പിന്തുണക്കുമെന്നും പ്രഖ്യാപിക്കേണ്ടിയിരിക്കുന്നു. ഇത്തരത്തിലുള്ള അജയ്യവും ശക്തിമത്തുമായ ഔദ്യോഗിക നിലപാടാണ് അറബ് ലോകം കൈകൊള്ളേണ്ടത്.\nഅടച്ചിട്ട മുറികളില് വെച്ച് ചര്‍ച്ച ചെയ്തു കൊണ്ടാണെങ്കില് പോലും ഇസ്രയേല് അനുവര്‍ത്തിക്കുന്ന നിയമലംഘനങ്ങള് തടയുകയും പ്രതിരോധിക്കുകയും ചെയ്യുക തന്നെവേണം. പലസ്തീന് ജനതയുടെ യാഥാര്‍ഥ്യനിഷ്ഠമായ വാദങ്ങളെ പിന്തുണക്കുകയും സാമ്രാജ്യത്വ ധാര്‍ഷ്ട്യപരമായ ഇസ്രയേല് ചെയ്തികളെ അപലപിക്കുകയും ചെയ്യുന്നു എന്ന് പ്രഖ്യാപിക്കുന്നതിലൂടെ മുസ്‌ലിംലോകം ഒന്നടങ്കം ഇസ്രയേലിന്റെ വിരുദ്ധപക്ഷത്ത് നിലയുറപ്പിക്കുന്നുവെന്ന് ഐക്യരാഷ്ട്ര സഭയെ ബോധ്യപ്പെടുത്തേണ്ടതും അത്യാവശ്യമാണ്.\nയൂറോപ്യന് രാഷ്ട്രങ്ങളുടെ നിലപാടും ഇസ്രയേല് കൂട്ടിച്ചേര്‍ക്കലിനെ തിരസ്‌കരിക്കുന്നതാണ്. പക്ഷേ, കേവല തിരസ്‌കാരം ആശാവഹമോ പര്യാപ്തമോ ആയ ഒരു നിലപാടായി തോന്നുന്നില്ല. കാരണം, ആഗോള തലത്തില് സര്‍വ രാഷ്ട്രങ്ങളും പിന്തുടരുന്ന നിയമങ്ങള് തന്നിഷ്ടപ്രകാരം ഇസ്രയേല് കാറ്റില് പറത്തുമ്പോള് ഇസ്രയേലിനെ ശക്തമായി അപലപിക്കുകയും നീതിയുക്തമായി ഫലസ്തീന്റെ പക്ഷത്ത് നിലയുറപ്പിക്കുകയും ചെയ്യേണ്ടതുണ്ട്. ലോകരാഷ്ട്രങ്ങളെല്ലാം ഫലസ്തീന് നിലപാടിനോട് ഐക്യദാര്‍ഢ്യം പ്രഖ്യാപിച്ച് അവരോട് ചേര്‍ന്നു നില്‍ക്കേണ്ടതും അത്യന്താപേക്ഷികമാണ്. തദ്വാരാ, അമേരിക്കന് പിന്തുണയുണ്ടെങ്കില് പോലും നിയമവിരുദ്ധമായ ഇസ്രയേല് നടപടികളും അധിനിവേശവും ന്യായീകരിക്കപ്പെടാന് പാടില്ലെന്ന് ലോകത്തെ ബോധ്യപ്പെടുത്തുകയും വേണം. ഐക്യരാഷ്ട്ര സഭയുടെ നിലപാടും ഉദ്ധൃത നിലപാടുകളില് നിന്നും വ്യത്യസ്ഥമല്ല. അന്താരാഷ്ട്ര പ്രമേയങ്ങളുടെ ലംഘനമായതിന്റെ പേരില് മാത്രം ഇസ്രയേല് നടപടികളെ തിരസ്‌കരിക്കുന്ന തണുപ്പന് നിലപാടാണ് സഭയുടെത്. ആഗോള രാഷ്ട്രങ്ങളുടെ പൊതുവേദി എന്ന നിലക്ക് വിഷയത്തില് പൂര്‍ണ നിശ്ശബ്ദ പുലര്‍ത്തുന്നതിനപ്പുറം, ഫലസ്തീന് പോരാട്ടങ്ങള്‍ക്ക് ഊര്‍ജം പ്രദാനം ചെയ്യുകയും നീതിയുടെ സംസ്ഥാപനത്തിന് സഹായകമാവുകയും ചെയ്യുന്ന നയസമീപനങ്ങള് സ്വീകരിക്കുകയാണ് വാസ്തവത്തില് ഐക്യരാഷ്ട്ര സഭ ചെയ്യേണ്ടത്.\nതദ്വിഷയമായ അമേരിക്കന് നിലപാട് സുവിദിതമാണ്. അധികാരത്തിലേറിയതു മുതല് സയണിസ്റ്റ് പ്രേമം പ്രസംഗിക്കുകയും യു.എസിലെ സയണിസ്റ്റ് ലോബിയെ പ്രീതിപ്പെടുത്തുകയും ചെയ്യുന്നത് പതിവാക്കിയിരിക്കുകയാണ് ഡൊണാള്‍ഡ് ട്രംപ്. അമിതമായി ഇസ്രയേലുമായി ചായ്‌വ് പ്രകടിപ്പിക്കുന്ന ട്രംപ് ഭരണകാലത്താണ് ഇസ്രയേലിലെ അമേരിക്കന് എംബസി ജറുസലേമിലേക്ക് മാറ്റിയതും ജൂലാന് കുന്നിലെ കൂട്ടിച്ചേര്‍ത്ത പ്രദേശങ്ങളുടെ പരമാധികാരം അംഗീകരിച്ചതുമെല്ലാം. അതുകൊണ്ട്, വെസ്റ്റ് ബാങ്ക് കൂട്ടിച്ചേര്‍ക്കല് പദ്ധതിയെ ട്രംപ് പിന്തുണക്കുന്നതില് അത്ഭുതപ്പെടാനൊന്നുമില്ല.\nനൂറ്റാണ്ടിന്റെ ഇടപാട് നടപ്പാക്കാന് ശ്രമിച്ചതിനു പിന്നാലെ ഇപ്പോള് ഘട്ടംഘട്ടമായി വെസ്റ്റ് ബാങ്ക് കൂട്ടിച്ചേര്‍ക്കുക എന്ന നിലപാടാണ് ട്രംപിന്റെ പിന്തുണയോടെ ഇസ്രയേല് നടപ്പാക്കാന് ശ്രമിക്കുന്നത്. മാത്രമല്ല, ഇസ്രയേല് അനുവര്‍ത്തിക്കുന്ന സര്‍വ കുറ്റകൃത്യങ്ങള്‍ക്കും കുടപിടിക്കുകയും അന്താരാഷ്ട്ര വിചാരണകളില് നിന്ന് രക്ഷപ്പെടുത്തുകയും ചെയ്യുന്നത് അമേരിക്കയാണ്. ഇസ്രയേല് അധിനിവേശത്തിന് ഓശാന പാടുന്ന അമേരിക്കന് നിലപാട് ഫലസ്തീനികള് ഒരിക്കലും മറക്കില്ല. ചരിത്രപരവും രാഷ്ട്രീയവും ധാര്‍മികപരവുമായി അമേരിക്ക പരാജയപ്പെടുക തന്നെ ചെയ്യുമെന്ന പ്രതീക്ഷയാണ് ഫലസ്തീനികളെ മുന്നോട്ടു നയിക്കുന്നത്. അതിവിദൂരമല്ലാത്ത ഭാവിയില്, അവരുടെ പദ്ധതികളെല്ലാം ഫലസ്തീന് ജനതയുടെ മുമ്പില് തകര്‍ന്ന് തരിപ്പണമാവുകയും നാശമടയുകയും ചെയ്യുന്ന കാലം സമാഗതമാകുമെന്നതില് സംശയമില്ല.\nഇസ്രയേലിന്റെ കൂട്ടിച്ചേര്‍ക്കല് നടപടികളോട് ഹമാസ് അനുവര്‍ത്തിക്കുന്ന പ്രതികരണങ്ങള് പ്രധാനമായും നാല് കാര്യങ്ങളാണ്. ഒന്നാമതായി, കൂട്ടിച്ചേര്‍ക്കല് തീരുമാനവും നടപടിയും ഹമാസ് തിരസ്‌കരിക്കുന്നു. രണ്ടാമതായി, ഫലസ്തീന് പൗരന്മാരോടൊപ്പം അണിനിരന്നു കൊണ്ടുള്ള പോരാട്ടമാണ് ഹമാസ് കാഴ്ചവെക്കുന്നത്. മാത്രമല്ല, പൂര്‍വകാല ചരിത്രം വെച്ചുനോക്കുകയാണെങ്കില് ഇയവസരത്തില് ഹമാസിന് പലതും ചെയ്യാനാകും. ഗാസയില് നിന്ന് ഇസ്രയേലിനെ പുറത്താക്കിയതടക്കം സയണിസ്റ്റുകളുടെ പല പദ്ധതികളും നിഷ്ഫലമാക്കുകയും തകര്‍ക്കുകയും ചെയ്ത പരിചയമുള്ള പ്രസ്ഥാനമാണ് ഹമാസ്. രണ്ട് വര്‍ഷം മുമ്പ്, ഇസ്രയേല് മസ്ജിദുല് അഖ്‌സയുടെ പരിസരങ്ങളില് അതിര്‍ത്തി വേലി സ്ഥാപിച്ചപ്പോള് ഹമാസടക്കമുള്ള പ്രസ്ഥാനങ്ങളുടെ പ്രതിഷേധം മൂലം അത് പിന്‍വലിച്ചിരുന്നു. ദീര്‍ഘകാലത്തെ പോരാട്ടങ്ങളുടെയും ബലിയര്‍പ്പണങ്ങളുടെയും ചരിത്രമുള്ളവരാണ് ഹമാസുകാര്. ആത്യന്തികമായി അല്ലാഹുവില് വിശ്വസിക്കുന്ന അവര് ഫലസ്തീന് ജനതയുടെ കര്‍മശേഷിയെ കുറിച്ച് ശുഭപ്രതീക്ഷ പുലര്‍ത്തുന്നവരാണ്. താരതമ്യേന ദുര്‍ബല ശക്തികളാണെങ്കിലും തങ്ങള് വെച്ചുപുലര്‍ത്തുന്ന നീതിബോധവും ദൈവവിശ്വാസവുമാണ് ഫലസ്തീനികളുടെ ഏറ്റവും വലിയ കരുത്തെന്ന് നിസ്സംശയം പറയാം. മൂന്നാമതായി, കൂട്ടിച്ചേര്‍ക്കല് പദ്ധതി പ്രഖ്യാപിച്ചതു മുതല് വിവിധ സംഘടനകളുടെയും പാര്‍ട്ടികളുടെയുമെല്ലാം രാഷ്ട്രീയ അഭിപ്രായങ്ങളെ ഏകീകരിക്കുവാന് ഇസ്മായീന് ഹനിയ്യയെ പോലുള്ളവര് ആവശ്യപ്പെട്ടിരുന്നുവെന്ന് മാത്രമല്ല, പോരാട്ടത്തിന് നേതൃത്വം നല്‍കുവാന് സന്നദ്ധത പ്രകടിപ്പിക്കുകയും ചെയ്തിരുന്നു.\nപ്രാസ്ഥാനികവും ആദര്‍ശപരവുമായ എല്ലാ അഭിപ്രായ വ്യത്യാസങ്ങളും മാറ്റിവെച്ച് ഫലസ്തീനു വേണ്ടി സര്‍വരും ഒന്നിക്കണമെന്ന കാലോചിതമായ നിലപാടാണ് ഹമാസിന്റെത്.\nകൂട്ടായ പ്രവര്‍ത്തനങ്ങളിലൂടെ ഇസ്രയേല് നടപടി പിന്‍വലിപ്പിക്കുവാനായി, ഫലസ്തീന് വിഭാഗങ്ങളുടെ പിന്തുണയോടൊപ്പം ആഗോള സമൂഹത്തിന്റെ പിന്തുണ നേടിയെടുക്കാനും ഹമാസ് ശ്രമിക്കുന്നുണ്ട്. നാലാമതായി, ഇസ്‌ലാമിക സംഘടനകള്, പ്രസ്ഥാനങ്ങള്, നേതാക്കള് തുടങ്ങി ഔദ്യോഗിക തലത്തില് അറബ് ഇസ്‌ലാമികലോകത്തിന്റെ പിന്തുണ ആര്‍ജിക്കാന് ശ്രമിക്കുകയാണ് ഹമാസ് ചെയ്യുന്നത്. അന്താരാഷ്ട്ര തലത്തില് പലസ്തീന് ജനതയുടൊപ്പം മുസ്‌ലിം ഉമ്മത്ത് ഒറ്റക്കെട്ടായി നിലയുറപ്പിക്കുന്നുണ്ടെന്ന് ലോകത്തെ ബോധ്യപ്പെടുത്തുന്നതിന്റെ പിന്നിലെ ചാലകശക്തിയായി മാറുകയാണ് അവര്.\nഉമര് (റ)ന്റെ കാലത്ത് പിടിച്ചടക്കിയ മുസ്‌ലിം വഖഫ് ഭൂമിയാണ് അഖ്‌സ. കേവലം ഫലസ്തീനികളുടെത് മാത്രമല്ല, മറിച്ച് ആഗോള മുസ്‌ലിംകളുടെ പൂണ്യഭൂമിയാണത്. താര്‍ത്താരികളോടും കുരിശുപടയാളികളോടും യുദ്ധം ചെയ്ത സൈഫുദ്ദീന് ഖുതുസ്, റുക്‌നുദ്ദീന് ബൈബറസ്, സ്വലാഹുദ്ധീന് അയ്യൂബി തുടങ്ങിയ ഭരണാധികാരികളെല്ലാം ഫലസ്തീനികളായിരുന്നില്ല, പ്രത്യുത അറബികളും മുസ്‌ലിംകളും ആയിരുന്നു. ലോകത്തിന്റെ പല ഭാഗത്തുനിന്നുള്ള പടയാളികളെയും തന്റെ സൈന്യത്തില് ചേര്‍ന്ന് യുദ്ധം ചെയ്യാന് സ്വലാഹുദ്ധീന് അയ്യൂബി കൊണ്ടുവന്നിരുന്നു. ഘോരമായ യുദ്ധത്തിനൊടുവില് ഖുദ്‌സ് സ്വതന്ത്രമാക്കിയ അവര് അവിടെ താമസിക്കുകയും ചെയ്തിരുന്നു. പ്രവാചകന് (സ) ആകാശാരോഹണ(മിഅ്‌റാജ്)ത്തിന് പുറപ്പെട്ട ഭൂമികയാണ് ഖുദ്‌സ്. കഅബക്കു മുമ്പ് മുസ്‌ലിംകളുടെ ഖിബ്‌ലയും അതായിരുന്നു. അതുകൊണ്ട്, ഫലസ്തീനികളുടേതെന്ന പോലെ ആഗോള മുസ്‌ലിംകളുടെ ഭൂമികയുമാണ് അഖ്‌സയും ഖുദ്‌സുമെല്ലാം.\nനശീകരണവും അക്രമവും മാത്രം ശീലിച്ചുവന്ന അധമ വിഭാഗക്കാരാണ് സയണിസ്റ്റുകള്. ഏഷ്യ, ആഫ്രിക്ക തുടങ്ങി മുസ്‌ലിംകള് താമസിക്കുന്ന ഇടങ്ങളിലെല്ലാം അസ്വാരസ്യവും സംഘട്ടനങ്ങളും സൃഷ്ടിക്കാന് എക്കാലത്തും അവര് കൊണ്ടുപിടിച്ച ശ്രമങ്ങള് നടത്തിയിരുന്നു. മുസ്‌ലിംകള്‍ക്ക് മാത്രമല്ല, ക്രൈസ്തവര്‍ക്കും സയണിസ്റ്റുകളുടെ നടപടികളും നിലപാടുകളും അപകടകരം തന്നെയാണ്. സര്‍വോപരി, മനുഷ്യത്വത്തിനും ധാര്‍മിക മൂല്യങ്ങള്‍ക്കും ഏറ്റവും വലിയ ഭീഷണി കൂടിയാണവര്.\nഅതുകൊണ്ട്, വെസ്റ്റ് ബാങ്ക് കൂട്ടിച്ചേര്‍ക്കല് നടപടിയെ സംബന്ധിച്ച് ചില കാര്യങ്ങള് ചെയ്യേണ്ടതുണ്ട്. ഒന്നാമതായി, ഫലസ്തീന് പ്രശ്‌നത്തില് ആഗോള മുസ്‌ലിം നേതൃത്വം കൃത്യമായ നിലപാട് പ്രഖ്യാപിക്കുകയും സജീവമായ പ്രവര്‍ത്തനങ്ങളുമായി മുന്നോട്ടു വരികയും ചെയ്യണം. ഡൊണാള്‍ഡ് ട്രംപ് മുന്നോട്ടുവെച്ച നൂറ്റാണ്ടിന്റെ ഇടപാടും ഇസ്രയേലിന്റെ വെസ്റ്റ്ബാങ്ക് കൂട്ടിച്ചേര്‍ക്കലും നിരുപാധികം തിരസ്‌കരിക്കുന്ന നിലപാടായിരിക്കണം സ്വീകരിക്കേണ്ടത്. ജനകീയ മുന്നേറ്റങ്ങള്, രാഷ്ട്രീയ പ്രോഗ്രാമുകള്, വിവരസാങ്കേതികവിദ്യാ പരിപാടികള് തുടങ്ങി ഇസ്രയേല് അധിനിവേശം തടയുവാന് പര്യാപ്തമായ സര്‍വ പ്രവര്‍ത്തനങ്ങളും സജീവമായി നടത്തുകയും വേണം.\nരണ്ടാമതായി, ലോകത്തിന്റെ വിവിധ ഭാഗങ്ങളിലുള്ള നേതാക്കളും ചിന്തകരും പണ്ഡിതരും പാര്‍ട്ടികളുമെല്ലാം തങ്ങളുടെ ഭരണകൂടങ്ങളില് സമ്മര്‍ദം ചെലുത്തി ഫലസ്തീന് അനുകലമായ നിലപാട് സമ്പാദിക്കേണ്ടതുണ്ട്. അമേരിക്കയുടെയും സയണിസ്റ്റുകളുടെയും ഗൂഢലക്ഷ്യങ്ങള്‍ക്കെതിരെ അജയ്യമായി നിലകൊള്ളാന് ഉതകുന്ന തരത്തിലുള്ളതായിരിക്കണം ലോക രാഷ്ട്രങ്ങളുടെ ഔദ്യോഗിക നിലപാട്. വിവിധതരം പ്രസ്ഥാനങ്ങള്‍ക്കും സംഘടനകള്‍ക്കുമെല്ലാം ഇക്കാര്യത്തില് ഗണനീയമായ പങ്കാളിത്തം വഹിക്കാന് സാധിക്കുമെന്നതില് സംശയമില്ല.\nമൂന്നാമതായി, അന്താരാഷ്ട്ര തലത്തില് ഗവണ്‍മെന്റ് വഴിയോ മറ്റു നിയമപരവും രാഷ്ട്രീയപരവുമായ വേദികള് വഴിയോ, ഐക്യരാഷ്ട്രസഭ ഇസ്രയേലിനൊപ്പം ആണെങ്കിലും ലോകമൊന്നടങ്കം ഫലസ്തീനൊപ്പമാണെന്ന് ബോധ്യപ്പെടുത്തുവാനുള്ള പ്രവര്‍ത്തനങ്ങള് നിര്‍വ്വഹിക്കേണ്ടതുണ്ട്.\nനാലാമതായി, നിലവിലുള്ളതിനേക്കാള് പതിന്മടങ്ങ് പിന്തുണ ഫലസ്തീനികള്‍ക്ക് ആവശ്യമുള്ള സന്ദിഗ്ധഘട്ടമാണ് ഇപ്പോഴുള്ളത്. ഉപരോധിത ഗാസയിലും വെസ്റ്റ് ബാങ്കിലും അചഞ്ചലമായി നിലകൊള്ളാന് ഫലസ്തീനികള്‍ക്ക് ലോകരാഷ്ട്രങ്ങളുടെയും പ്രസ്ഥാനങ്ങളുടെയും സഹായവും പിന്തുണയും അത്യാവശ്യമാണ്.\nഅഞ്ചാമതായി, കേവല പിന്തുണക്കപ്പുറം ലോക രാഷ്ട്രങ്ങളും സംഘടനകളുമെല്ലാം ഫലസ്തീന് വേണ്ടി സജീവമായി പ്രവര്‍ത്തന ഗോദയിലിറങ്ങേണ്ടതുണ്ട്. പൈതൃകവും വിശുദ്ധഭൂമിയും സ്വതന്ത്രാസ്ഥിത്വവും തിരിച്ചുപിടിക്കുവാനും പുനസ്ഥാപിക്കുവാനുള്ള പോരാട്ടത്തില് ആഗോള പിന്തുണ വളരെ നിര്‍ണായകമാണ്. സമരരംഗങ്ങളില് തിരിച്ചടികളും നഷ്ടങ്ങളും നേരിട്ടാല് പോലും യഥാര്‍ഥ വിജയം ഫലസ്തീനികള്‍ക്ക് തന്നെയായിരിക്കും. മനുഷ്യാവകാശ സംഘടനകളും രാഷ്ട്രങ്ങളുമെല്ലാം തങ്ങളുടെ കഴിവിനും പ്രാപ്തിക്കുമനുസരിച്ച് പ്രസ്തുത പോരാട്ടത്തില് ചേര്‍ന്നാല് മാത്രമേ ഫലസ്തീനികളുടെ സ്വപ്നം സാക്ഷാത്കൃതമാവുകയൊള്ളൂ.\nലോകരക്ഷിതാവായ അല്ലാഹുവില് വിശ്വസിക്കുകയും അവനില് ഭരമേല്‍പ്പിക്കുകയും ചെയ്യുന്ന മുസ്‌ലിംകള് ഒരിക്കലും നിരാശപ്പെടേണ്ട കാര്യമില്ല. ആശാഭംഗത്തിന് പകരം പ്രതീക്ഷകളും സ്വപ്‌നങ്ങളുമാണ് ഫലസ്തീനികള് കൈമുതലാക്കേണ്ടത്. ഖുര്‍ആനില് യൂസുഫ് നബിയുടെ ചരിത്രം പ്രതിപാദിക്കുന്ന സ്ഥലത്ത്, ‘അല്ലാഹുവിന്റെ അനുഗ്രത്തെ കുറിച്ച് അവിശ്വാസികള് മാത്രമേ ഭഗ്നാശരാകൂ’ (സൂറത്തു യൂസുഫ്: 87) എന്ന് പറയുന്നുണ്ട്. മറ്റൊരിടത്ത് ‘ഞാനും എന്നെ അനുധാവനം ചെയ്യുന്നവരും വിജയിക്കുമെന്ന് അല്ലാഹു വിധിച്ചതായും’ (സൂറത്തുല് മുജാദല: 21) കാണാം. അതുകൊണ്ട്, ഏത് മതവിശ്വാസി ആയാലും സ്വവ്യക്തിത്വത്തിലും മാനുഷികതയിലും സത്യത്തിലും വിശ്വസിക്കുന്നവര്‍ക്ക് ഹതാശരാകേണ്ടി വരില്ല.\nസത്യത്തിന് വേണ്ടിയുള്ള പോരാട്ടം മാത്രമേ ആത്യന്തികമായി വിജയിക്കുകയുള്ളൂ. അള്ളാഹുവിന്റെ മാര്‍ഗത്തില് പോരാടുന്നവര്‍ക്ക് അവന് വിജയം പ്രദാനം ചെയ്യുമെന്നത് ദൈവിക വാഗ്ദാനമാണ്.\nസത്യംമുറുകെ പിടിച്ച്, ജന്മനാടിന്റെ വിമോചനത്തിനായി പോരാടിയ ജനവിഭാഗങ്ങളെല്ലാം വിജയിച്ച ചരിത്രമാണുള്ളത്. അള്‍ജീരിയ, ദക്ഷിണാഫ്രിക്ക, വിയറ്റ്‌നാം ദേശത്തുകാരുടെയും ഇസ്ലാമിക സമൂഹങ്ങളുടെയും ചരിത്രം ഈ സത്യം വിളിച്ചോതുന്നുണ്ട്.\nഎഴുപത്തഞ്ചോളം വരുന്ന മുസ്‌ലിം രാഷ്ട്രങ്ങളെല്ലാം ഒരുകാലത്ത് വൈദേശിക അധിനിവേശത്തിന് വിധേയരായവരാണ്. പക്ഷേ, ഇച്ഛാശക്തിയോടെയും സമരവീര്യത്തോടെയും നിരന്തര പോരാട്ടങ്ങള് നയിച്ചാണ് കാലാന്തരേണ അവര് സ്വാതന്ത്ര്യം നേടിയെടുത്തത്.\nഒരേസമയം, വാഗ്ദാന-സന്തോഷവാര്‍ത്തയില് വിശ്വസിക്കുന്നവരാണ് ഫലസ്തീനികള്. ഖുര്‍ആനിലൂടെയാണ് അല്ലാഹു ആ വാഗ്ദാനം നല്‍കിയത്. പ്രസ്തുത സൂക്തം പാരായണം ചെയ്യുമ്പോള് ഫലസ്തീനികളുടെ പ്രതീക്ഷകള്‍ക്ക് ജീവന് വെക്കുകയും ആശകള് സജീവമാവുകയും ചെയ്യാറുണ്ട്. പൂര്‍വികരായ പോരാളികള് വിമോചിപ്പിച്ചതു പോലെ ഭാവികാലത്തും സയണിസ്റ്റുകളുടെ കൈയില് നിന്നും ഫലസ്തീന് വിമോചിതമാകുമെന്ന് അവര് അടിയുറച്ച് വിശ്വസിക്കുന്നു. പ്രവാചകന്റെ സന്തോഷ വാര്‍ത്ത ഇങ്ങനെയായിരുന്നു: ‘മുസ്‌ലിംകള് ജൂതന്മാരുമായി യുദ്ധം ചെയ്യുന്നതിന് മുമ്പ് അന്ത്യനാള് സംഭവിക്കില്ല’. ഇതൊക്കെ അറിയുകയും വിശ്വസിക്കുകയും ചെയ്യുന്ന ഫലസ്തീനികള് എങ്ങനെ നിരാശരാവാനാണ്? ഇസ്രയേലും അമേരിക്കയുമായും താരതമ്യം ചെയ്യുമ്പോള് ഫലസ്തീനികള് താരതമ്യേന ദുര്‍ബല ശക്തികളാണ്. പക്ഷേ, 1920 മുതല് അവര് പോരാട്ട വീഥിയിലാണെന്ന വസ്തുത വിസ്മരിക്കരുത്. ഗാസയെ വിമോചിപ്പിച്ചതു പോലെ വെസ്റ്റ്ബാങ്കും വിമോചിപ്പിക്കേണ്ടത് ഫലസ്തീനികളുടെ ഉത്തരവാദിത്വമാണ്. ജന്മനാടിനു വേണ്ടിയുള്ള ഓരോ ഇന്‍തിഫാദകളിലും പോരാട്ടങ്ങളിലുമെല്ലാം വൈവിധ്യമാര്‍ന്ന തന്ത്രങ്ങള് ആവിഷ്‌ക്കരിക്കുകയും സമരരംഗത്ത് പടപൊരുതി രക്തസാക്ഷികളാവുകയും ചെയ്ത അഗണ്യം ഫലസ്തീനികളുണ്ട്. അഹ്മദ് യാസീന്, യാസിര് അറഫാത് എന്നിവരെല്ലാം ഫലസ്തീനികളുടെ ഹൃദയങ്ങളില് ഇന്നും ദീപ്തമായ സ്മരണകളായി നിലകൊള്ളുന്നു. പടച്ചതമ്പുരാന് അവര്‍ക്കെല്ലാം കരുണാകടാക്ഷവും നന്മകളും ചൊരിയട്ടെ. മനോധൈര്യവും ദൈവവിശ്വാസവും കൈമുതലാക്കി പോരാട്ട വീഥിയില് അണിനിരക്കുന്ന ഫലസ്തീന് ജനത ലോകത്തിന് മാതൃക തന്നെയാണ്.\nസയണിസം ചിലന്തിവല പോലെ ദുര്‍ബലമാണ്. ആഗോള രാഷ്ട്രങ്ങളുടെ വഞ്ചനാത്മക നിലപാടും അമേരിക്കയുടെ പിന്തുണയും ഇല്ലെങ്കില് അവര്‍ക്കൊന്നും ചെയ്യാന് സാധിക്കില്ല. ആണവ ശക്തി കൈയിലുണ്ടായിട്ടും ഫലസ്തീനികളുടെ ചെറുത്തുനില്‍പ്പുകളെയും വിമോചന സമരങ്ങളെയും ഭയപ്പാടോടെയാണ് അവര് വീക്ഷിക്കുന്നത്. അതേസമയം, ഗാസയിലെയും ദക്ഷിണ ലെബനാനിലെയും പോലെ അധിനിവിഷ്ട ഫലസ്തീന് ഭൂമികയില് നിന്നും സയണിസ്റ്റുകളെ കെട്ടുകെട്ടിക്കാനുള്ള ഫലസ്തീനികളുടെ നീക്കങ്ങള് പാളിപ്പോവുകയും വിജയിക്കുകയും ചെയ്യാറുണ്ടെന്നതും വസ്തുതയാണ്. ഒരു കാലത്ത് ഫലസ്തീനികളെ പരാജയപ്പെടുത്തുവാന് സയണിസ്റ്റുകള്‍ക്ക് സാധിച്ചിരുന്നുവെങ്കിലും, പൂര്‍ണാര്‍ഥത്തില് ഇക്കാലത്തത് ആവര്‍ത്തിക്കാന് ഇസ്രയേലിന് സാധിക്കില്ല. 1982 ലെ തെക്കന് ലബനാന് അക്രമണമായിരുന്നു അവസാനമായി സയണിസ്റ്റുകള് വലിയ നേട്ടമുണ്ടാക്കിയ അക്രമണം. അതിനുശേഷം ഒരിക്കലും ഫലസ്തീന് സമ്പൂര്‍ണമായി അടിയറവു പറഞ്ഞിട്ടില്ല. എന്നാല്, അമേരിക്കന് പിന്തുണയുടെ ധാര്‍ഷ്ട്യത്തില് ഇസ്രയേല് സര്‍വ നെറികേടുകളും ചെയ്തുകൂട്ടുന്നത് അഭംഗുരം തുടരുകയാണ്.\nഫലസ്തീനികള് ഇസ്രയേലിനേക്കാള് ശക്തരല്ലെന്നത് ശരിതന്നെ. പക്ഷേ, പല പോരാട്ടങ്ങളിലും ജൂതന്മാരെ പരാജയപ്പെടുത്താന് ഫലസ്തീനികള്‍ക്ക് കഴിഞ്ഞിട്ടുണ്ട്. സൂപ്പര് പവര് എന്ന അഹങ്കാരത്തിന്റെ പുറത്ത് ഫലസ്തീന് വിമോചന മുന്നേറ്റങ്ങളും ചെറുത്തുനില്‍പ്പുകളും തകര്‍ത്തു കൊണ്ട് ഫലസ്തീനികളുടെ വീര്യംകെടുത്താനുള്ള നിഷ്ഫല ശ്രമങ്ങളാണ് സയണിസ്റ്റുകള് നടത്തുന്നത്. മാത്രമല്ല, ഇസ്രയേല് പട്ടാളക്കാരെയും സുരക്ഷാ സൈനികരേക്കാളും കൂടുതല്, ശോഭനമായ ഭാവി സ്വപ്‌നം കാണുന്നതും പ്രതീക്ഷകള് വെച്ചുപുലര്‍ത്തുന്നതും ഫലസ്തീന് യുവാക്കളായിരിക്കും. അതുകൊണ്ട്, സൈനികശക്തിയോ ആള്‍ബലമോ വെച്ച് ഒരു വിഭാഗത്തെയും ബാഹ്യമായി വിലയിരുത്തരുത്. സൈനികശക്തിയും ആള്‍ബലവുമാണ് കരുത്തും വിജയനിദാനവുമെങ്കില് അധിനിവേശ ശക്തികളില് നിന്ന് ഒരു രാഷ്ട്രവും സ്വാതന്ത്ര്യം നേടില്ലായിരുന്നു. സാമ്രാജ്യത്വ അധിനിവേശ ശക്തിയായ സയണിസ്റ്റുകളെ ഫലസ്തീനികള് പരാജയപ്പെടുത്തുകയും അതിജയിക്കുകയും ചെയ്യുമെന്ന് തീര്‍ച്ചയാണ്. കുരിശുപട്ടാളക്കാര് കാലങ്ങളോളം ഖുദ്‌സ് കൈപിടിയില് വെച്ചതിന് ശേഷമാണ് മുസ്‌ലിംകള് അവിടം തിരിച്ചുപിടിച്ചത്. സമാനമായി, ബ്രിട്ടന്, ഫ്രാന്‍സ്, ഹോളണ്ട്, സ്‌പെയിന് തുടങ്ങിയ സാമ്രാജ്യത്വ ശക്തികളില് നിന്നും അധിനിവിഷ്ട രാഷ്ട്രങ്ങള് സ്വാതന്ത്ര്യം നേടിയതും വര്‍ഷങ്ങള് നീണ്ട പോരാട്ടങ്ങള്‍ക്ക് ഒടുവിലായിരുന്നു. അതുകൊണ്ട്, ദൈവികവാഗ്ദാനവും, പ്രവാചക പ്രവചനങ്ങളും അടിയുറച്ച് വിശ്വസിക്കുന്ന ഫലസ്തീനികള് വര്‍ഷങ്ങള് പിന്നിട്ടാലും, ചരിത്രനിയോഗമെന്ന പോലെ അധിനിവേശ ശക്തികളെ തറപറ്റിക്കുകയും ജന്മനാട് വിമോചിപ്പിക്കുകയും ചെയ്യുമെന്നതില് സംശയമില്ല.\nവിവ: നിഹാല് പന്തല്ലൂര്\nCourtesy: Aqsa Syarif Facebook Page\nPreviousമതം, മതേതരത്വം, ലിബറല് ജനാധിപത്യം; തലാല് അസദിനെ വായിക്കുമ്പോള്\nNextപുണ്യഭൂമികളിലെ ഹിന്ദുത്വവും സ്ഥലതന്ത്രങ്ങളും\nടിപ്പു സുല്‍ത്താന്: ജാതികേരളത്തിലെ സാമൂഹിക പരിഷ്‌കര്‍ത്താവ്\nഅംബേദ്ക്കറും നവഹിന്ദുത്വ രാഷ്ട്രീയവും: രാം പുനിയാനിയെ വായിക്കുമ്പോൾ


അല്‍റുഫ ഇന്റര്‍സെക്ഷന് നവീകരണത്തിന്റെ ആദ്യഘട്ടം പൂര്‍ത്തിയാക്കി - Middle East Chandrika Qatar\nby Web Desk August 26, 2019, 7:27 am0Votes\nഅല്‍റുഫ ഇന്റര്‍സെക്ഷന് നവീകരണത്തിന്റെ ആദ്യഘട്ടം പൂര്‍ത്തികരിച്ച് ഗതാഗത സജ്ജമായപ്പോള്\nദോഹ: സന ഇന്റര്‍സെക്ഷന് എന്നറിയപ്പെടുന്ന അല്‍റുഫ ഇന്റര്‍സെക്ഷന് നവീകരണത്തിന്റെ ആദ്യഘട്ടം പൂര്‍ത്തിയാക്കിയതായി പൊതുമരാമത്ത് അതോറിറ്റി അശ്ഗാല് അറിയിച്ചു. താല്‍ക്കാലിക റൗണ്ട്എബൗട്ട് നീക്കം ചെയ്തതിനുശേഷം സിഗ്നല് ഗതാഗതത്തിനായി തുറന്നു.\nഇന്റര്‍സെക്ഷനിലെ വാഹനശേഷി ഉയര്‍ത്തുന്നതിനും തിരക്ക് കുറക്കുന്നതിനും ഇതിലൂടെ സാധിക്കുമെന്ന് അശ്ഗാല് റോഡ് പ്രൊജക്റ്റ്‌സ് വകുപ്പിലെ ദോഹ നഗരവിഭാഗം മേധാവി എന്‍ജിനിയര് മുഹമ്മദ് അര്‍ഖൂബ് അല്‍ഖാലിദി പറഞ്ഞു. റാസ് അബുഅബൗദ് പാലത്തില്‍നിന്നുംവരുന്ന വാഹനങ്ങള്‍ക്കായി നിലവിലെ രണ്ടു ലൈനില്‍നിന്നും അഞ്ചുലൈനുകളായി വര്‍ധിപ്പിച്ചു.\nഅലി ബിന് ഉമര് അല്‍അത്തിയ്യ സ്ട്രീറ്റിലേക്ക് വലത്തേക്കു തിരിയുന്നതിന് ഒരു പാത ഉള്‍പ്പടെയാണ് അഞ്ചുലൈനുകള്. ഇതില് രണ്ടു ലൈനുകള് അഹമ്മദ് ബിന് മുഹമ്മദ് ബിന് താനി സ്ട്രീറ്റിലേക്കു നേരിട്ടുള്ളവയായിരിക്കും. ബി-റിങ് റോഡിലേക്കു ഇടത്തേക്കു തിരിയുന്നതിനാണ് രണ്ടു ലൈനുകള്. ഈ ലൈനുകളില് യു-ടേണിനും സാധ്യതയുണ്ട്.\nഅല്‍റുഫ സ്ട്രീറ്റിന്റെ നവീകരണ ജോലികളുടെ രണ്ടാംഘട്ട, അവസാനഘട്ട പ്രവര്‍ത്തികള് ഈ വര്‍ഷം അവസാനം നടക്കും. തല്‍ഫലമായി ഇന്റര്‍സെക്ഷനിലെ വാഹനശേഷി കൂടുതല് വികസിക്കും. റാസ് അബുഅബൗദ് സ്ട്രീറ്റ്, അഹമ്മദ് ബിന് മുഹമ്മദ് ബിന് താനി സ്ട്രീറ്റ് എന്നിവയില്‍നിന്നും വരുന്ന വാഹനങ്ങള്‍ക്കായി എട്ടു പാതകളുണ്ടാകും.\nനേര്‍പാതയില് നാലു പാതകള്, ഇടത്തേക്കു തിരിയുന്നതിന് മൂന്നു പാതകള്, വലത്തേക്കു തിരിയുന്നതിന് ഒരു പാത എന്നിങ്ങനെയാണ് ഇവ. റോഡിനൊപ്പം ഷോപ്പുകളിലേക്കും വ്യാപാരകേന്ദ്രങ്ങളിലേക്കും പ്രവേശനം സുഗമമാക്കുന്നതിന് ഒരു സര്‍വീസ് റോഡ്, റാസ് അബുഅബൗദ് സ്ട്രീറ്റിന്റെ കിഴക്ക് ഭാഗത്തെ പാതകള് രണ്ടില്‍നിന്നും നാലായി വികസിപ്പിക്കല് എന്നിവയും നവീകരണത്തില് ഉള്‍പ്പെടും.\nഅലി ബിന് ഉമര് അല്‍അത്തിയ്യ സ്ട്രീറ്റ്, ബി-റിങ് റോഡ് എന്നിവയില് നിന്നും വരുന്ന വാഹനങ്ങള്‍ക്കായി അഞ്ചു ലൈനുകളാണ് വികസിപ്പിക്കുന്നത്. ഇതില് രണ്ടെണ്ണം തുടര്‍ന്നും നേര്‍ദിശയിലായിരിക്കും. ഒന്ന് ഇടത്തേക്ക് തിരിയും. ഒന്നു രണ്ടുവശത്തേക്കുമായിട്ടായിരിക്കും.\nഒരു പാത വലതുവശത്തേക്കു തിരിയും. ദോഹയിലെ സുപ്രധാന റോഡുകളായ റാസ് അബുഅബൗദ് സ്ട്രീറ്റ്, അലി ബിന് ഉമര് അല്‍അത്തിയ്യ സ്ട്രീറ്റ്, അഹമ്മദ് ബിന് മുഹമ്മദ് ബിന് താനി സ്ട്രീറ്റ്, ബി-റിങ് റോഡ് എന്നിവയെയെല്ലാം ബന്ധിപ്പിക്കുന്ന തന്ത്രപ്രധാനമേഖലയാണ് ഈ ഇന്റര്‍സെക്ഷന്.\nഈ മേഖലയിലെ ആരോഗ്യ വിദ്യാഭ്യാസ സൗകര്യങ്ങള്, വാണിജ്യകേന്ദ്രങ്ങള്, ഹോട്ടലുകള് എന്നിവക്കെല്ലാം പ്രയോജനകരമായിരിക്കും. ഹമദ് രാജ്യാന്തര വിമാനത്താവളം, ഖത്തര് നാഷണല് മ്യൂസിയം എന്നിവയിലേക്ക് ഗതാഗതം സുഗമമാക്കാനുമാകും.\nPrevious article ഐസിസിയില് ഹിന്ദുസ്ഥാനി ഉപകരണ സംഗീത സായാഹ്നം നാളെ\nNext article സുപ്രീംകമ്മിറ്റിയുടെ പദ്ധതികളില് തൊഴിലാളികളുടെ ക്ഷേമത്തിന് മുന്‍ഗണന


buy the book Sudoku written by Dr Manoj Kuroor in category Stories, ISBN 9789382757931, Published by Saikatham Books from Kerala Book Store - Online Shopping Store to buy Malayalam Books, eBooks, Audio Books and Movies\nDr Manoj Kuroor\nISBN : 9789382757931\nAuthor Dr Manoj Kuroor\nOther Books of Dr Manoj Kuroor\nmore about author Dr Manoj Kuroor\nBook Name in Malayalam : സുഡോക്കു\nസുഡോക്കുവിന്റെയും ജീവിതത്തിന്റെയും ഒഴിഞ്ഞ കളങ്ങള് പൂരിപ്പിക്കാന് ശ്രമിക്കുന്നു, ആത്മാരാമന്. പ്രേമം, ദയ, ഉറപ്പ് ഇവയൊക്കെക്കൊണ്ടാണ് അയാള്‍ക്ക് ജീവിതത്തിന്റെ കളങ്ങള് മുഴുവനാക്കേണ്ടത്. ഇവയെ വിന്യസിക്കാനറിയാത്ത മനുഷ്യന്റെ പ്രശ്‌നപാഠങ്ങളാണ് സുഡോക്കു എന്ന് കഥാകാവ്യത്തിന്റെ ഗണിതം. ആധുനികാനന്തരസമൂഹം നേരിടുന്ന അനിശ്ചിതത്വങ്ങളെ അഭിമുഖീകരിക്കുന്ന കവിതയാണിത്. നമ്മുടെയൊക്കെ ജീവിതം ആരുടേതാണ് എന്ന കാതലുള്ള ചോദ്യം അവശേഷിപ്പിക്കുന്ന അനുഭവങ്ങളുടെ കളങ്ങളെ ഈ കവിത കാട്ടിത്തരുന്നു. ലളിതമായി അനുഭവപ്പെടുന്ന ജീവിതപാഠങ്ങള് പോലും അധികാരബന്ധങ്ങളുടെ സങ്കീര്‍ണ്ണമായ ബലതന്ത്ര പ്രയോഗമാണ് എന്ന ബോധ്യം സുഡോക്കു പങ്കുവെയ്ക്കുന്നു. ’കോമ’യ്ക്കു ശേഷം മനോജ് കുറൂര് എഴുതിയ കഥാകാവ്യം\nWrite Your Review about Sudoku


ആഘോഷമല്ല; ആവശ്യം കണ്ടറിഞ്ഞ് KSEB ജീവനക്കാർ\nHomeTHIDANADUആഘോഷമല്ല; ആവശ്യം കണ്ടറിഞ്ഞ് KSEB ജീവനക്കാർ\nമഹാമാരിയുടെ കാലത്തും കൃത്യമായി ശബളം ലഭിക്കുന്നതിലൂടെ ആക്ഷേപങ്ങൾ ഏറ്റുവാങ്ങുന്ന സർക്കാർ ജീവനക്കാരിലെ ഒരു വിഭാഗമാണ് KSEB ജീവനക്കാർ. ചിലയിടങ്ങളിൽ ചിലരിൽ നിന്ന് സുഖകരമല്ലാത്ത അനുഭവങ്ങളൊക്കെ ഉണ്ടാകാറുണ്ടെങ്കിലും കെ. എസ്. ഇ. ബി.പിണ്ണാക്കനാട് സെക്ഷനിലെ ജീവനക്കാർ വ്യത്യസ്തവും അനുകരണിയവുമായ മാതൃകയാണ് സമൂഹത്തിന് നല്കുന്നത്.\n.വേണമെങ്കിൽ പണം പൊടിക്കാമായിരുന്ന ഓണാഘോഷമാണിവർ വേണ്ടെന്ന് വച്ച് ആ തുക സമൂഹ നൻമക്കായി ചില വഴിച്ചത്. തിടനാട് ഗ്രാമ പഞ്ചായത് 12,6വാർഡുകളിൽ അംഗൻവാടി കെട്ടിടo നിർമ്മിച്ചുവെങ്കിലും വൈദ്യുതീകരണം നടത്താൻ കഴിഞ്ഞിരുന്നില്ല. ഇക്കാര്യം ശ്രദ്ധയിൽ പെട്ടതോടെ KSEB ജീവനക്കാർ കൂടിയാലോചിച്ച് വൈദ്യുതികരണ ചിലവുകൾ ഏറെടുക്കാൻ തീരുമാനിക്കുകയായിരുന്നു.\n.സർക്കാരിന്റെ സമ്പൂർണ്ണ വൈദ്യുതികരണമെന്ന ലക്ഷ്യത്തിന് കരുത്ത് പകരുന്നതിനായിരുന്നു ഇത്തരമൊരു തീരുമാനമെടുത്തത്. 30 ജീവനക്കാരണ് പിണ്ണാക്കനാട് സെക്ഷനിലുള്ളത്. ഇവർക്കൊപ്പം ഈരാറ്റുപട്ട അസി.എക്സി.എന്‍ജീനീയര് ബാബുജാനും പങ്കാളിയായി. രണ്ട് അംഗൻവാടികളിലേക്കും അവശ്യമുളള മുഴുവൻ വയറിംഗ് മെറ്റീരിയൽസിനടക്കമുള്ള തുക മുഴുവനും ജീവനക്കരുടെ തന്നെ സംഭാവനയാരുന്നു. ഇതിന് പുറമെ രണ്ട് അങ്കൺ വാടികളിലെയും നിർധനവിദ്യാർത്ഥികളെ കണ്ടെത്തി അവരുടെ കുടുംബത്തിന് സാമ്പത്തിക സഹായം നൽകാനും ഈ വൈദ്യുത വകുപ്പ് ജീവനക്കാർ തയ്യാറായി.\n. പൂക്കളമിട്ട് സദ്യവട്ടങ്ങൾ ഒരുക്കുന്നതിലും സംതൃപ്തി ഇത്തരം സത്പ്രവർത്തിയിലൂടെ ലഭിക്കുന്നുണ്ടെന്നാണ് ജീവനക്കാരും ഉദ്യോഗസ്ഥരും പറയുന്നത്. KS EB ജീവനക്കാരുടെ ഇടപെടലിലൂടെ പൂർത്തീകരിച്ച വൈദ്യുതികരണത്തിന്റെ ഉദ്ഘാടനം പന്ത്രണ്ടാം വാർഡ് അംഗൻവാടിയിൽ ചേർന്ന ചടങ്ങിൽ തിടനാട് ഗ്രാമ പഞ്ചായത്ത് പ്രസിഡന്‍റ് വിജി ജോർജ് നിർവ്വഹിച്ചു. വാർഡ് മെംബർ സുരേഷ് കാലാ അധ്വക്ഷത വഹിച്ചു. ഗ്രാമ പഞ്ചായ അംഗങ്ങളായ ഓമനാ രമേശ്, പ്രിയ ഷിജു, എ സി രമേശ്, 1CDS സൂപ്പർവൈസർ ഓമന MD, അംഗൻവാടി വർക്കർ സീമാ മോൾ K. J, വൈദ്യം തവകുപ്പ് ജീവനക്കാർ തുടങ്ങിയവർ ചടങ്ങിൽ പങ്കെടുത്തു. ഈ രാറ്റുപേട്ട AXE ബാബു ജാൻ, പിണ്ണാക്കനാട സെക്ഷൻ AE ബിജു ജോസഫ്, സിനിയർ സൂപ്രണ്ട് ഹരികുമാർ എന്നിവരുടെ നേതൃത്വത്തിൻ സെക്ഷൻ ജീവനക്കാരുടെ പൂർണ പങ്കാളിത്തത്തോടെയായിരുന്നു പദധതി നടപ്പാക്കിയത്.


നികേഷിന്‍റെ സിപിഎം പ്രേമം തട്ടിപ്പുകേസുകളില് നിന്നു രക്ഷപ്പെടാന്; ജ്യേഷ്ഠന് എം വി ഗിരീഷ് കുമാര്\n5 May 2016 1:05 PM GMT\nഅഴീക്കോട് ഇടതുമുന്നണി സ്ഥാനാര്‍ത്ഥി എം വി നികേഷ് കുമാറിനെതിരെയുള്ള സഹോദരന് ഗിരിഷ് കുമാറിന്റെ നിലപാടുകള്‍ക്ക് രാഷ്ട്രീയത്തിനപ്പുറമുള്ള മാനമുണ്ട്. എം വി രാഘവന്റെ മാധ്യമപ്രവര്‍ത്തകരായ മക്കള് ഇരുചേരിയില് നിലയുറപ്പിച്ച് മുന്നോട്ടുപോകുമ്പോള് കേരളം അറിയാനാഗ്രഹിക്കുന്ന വിവരങ്ങള് അതിലുണ്ട്. എം വി രാഘവനെന്ന രാഷ്ട്രീയ അതികായന്റെ യഥാര്‍ത്ഥ പിന്‍തുടര്‍ച്ചാവകാശിയാരെന്നതാണ് പ്രധാനം.\nസംവിധാനം ജനാധിപത്യമാണെങ്കിലും അധികാരത്തിനായുള്ള കുടുംബപ്പോര് അപൂര്‍വ്വ സംഭവമല്ല കേരളത്തിലും. രക്തബന്ധം വിസ്മരിച്ചും അധികാരത്തിനുവേണ്ടി പോരാട്ടത്തിലേര്‍പ്പെട്ട കേരളത്തിന് പരിചയമുണ്ട്. കെ കരുണാകരന്റെ കുടുംബം ഇതിനുദാഹരണമാണ്. പ്രാപ്തിയും ത്രാണിയും കൈമുതലായുള്ള ലീഡര് മരണത്തിനു മുന്നെ പ്രശ്‌നം പരിഹരിച്ചു. മക്കളിരുവര്‍ക്കും പിന്തുടര്‍ച്ച സര്‍ട്ടിഫിക്കറ്റ് നല്‍കിയാണ് അദ്ദേഹം കളമൊഴിഞ്ഞത്.\nകമ്യൂണിസ്റ്റുകാരനായതുകൊണ്ടോ എന്തോ എംവിആറിനതു കഴിഞ്ഞില്ല. ഓര്‍മ്മശക്തിയും ശാരീരികകരുത്തും നശിച്ച് ശയ്യാവലംബിയായ എംവിആറിന് മക്കളെ ഒന്നിച്ചിരുത്താന് കഴിഞ്ഞില്ലെന്ന് പിന്നീടുണ്ടായ സംഭവങ്ങള് തെളിയിച്ചു. മാധ്യമങ്ങളിലൂടെ പുറത്തുവന്ന എം വി ഗിരീഷ്‌കുമാറിന്റെ തുറന്ന കത്തിനുശേഷം അഴിമുഖം പ്രതിനിധി അദ്ദേഹവുമായി ഫോണില് സംസാരിച്ചു. അമ്മയും സഹോദരിയും നികേഷിനൊപ്പമെന്ന പ്രചാരണത്തെ ഗിരീഷ് നിഷേധിക്കുന്നു. ഇനി സംഭാഷണത്തിലേക്ക്,\n'സിപിഎമ്മിനൊപ്പം പോയ നികേഷിന്റെ നിലപാട് ധാര്‍മ്മികമായോ മറ്റു വിധത്തിലോ അംഗീകരിക്കാനാവില്ല. അവസാനകാലം വരെ ഒരിക്കല് പോലും സിപിഎമ്മിന് ഒപ്പം പോകണമെന്ന് അച്ഛന് പറഞ്ഞിട്ടില്ല. മാത്രമല്ല, ഞാന് പിണറായി വിജയന്റെ കാല്‍ക്കീഴില് ഇരിക്കണോ എന്നാണ് അവസാന നാള് വരെ അദ്ദേഹം ചോദിച്ചത്. മരിക്കുന്നതിന് ഒരു മാസം മുമ്പ് ഇക്കാര്യം അച്ഛന് ചോദിച്ചിരുന്നു. ഇത്തരം ഒരു നിലപാടെടുക്കാന് നികേഷിനെങ്ങനെ കഴിയുന്നുവെന്ന് അറിയില്ല. അധികാരം വേണമെന്ന താല്‍പ്പര്യമാണ് അവനെ ഇതിന് പ്രേരിപ്പിച്ചത്. കുടുംബത്തിനു വേണ്ടി ഒരിക്കല് പോലും നികേഷ് എന്തെങ്കിലും പ്രവര്‍ത്തിച്ചിട്ടില്ല'.\n'സിപിഎം എന്നത് അച്ഛനെ ദ്രോഹിച്ചിട്ടുള്ള പ്രസ്ഥാനം മാത്രമാണ്. ജീവിതത്തിലെ നിര്‍ണായകമായ മുപ്പത് വര്‍ഷത്തിലധികം സിപിഎം എന്ന പ്രസ്ഥാനത്തിനു വേണ്ടി പാഴാക്കിയെന്ന് അച്ഛന് പറഞ്ഞിട്ടുണ്ട്. നികേഷ് എന്താണിങ്ങനെ ചിന്തിക്കുന്നതെന്നറിയില്ല. എന്റെ ജീവിതം പാഴാക്കി എന്നതിനര്‍ത്ഥം മറ്റേതൊരാളെയും പോലെ നികേഷിനും മനസ്സിലാവേണ്ടതാണ്. എംവിആര് കെട്ടിപ്പടുത്ത പ്രസ്ഥാനങ്ങള് തകര്‍ക്കുകയും കൈപ്പിടിയിലാക്കുകയും ചെയ്തു. സഹകരണമേഖലയില് ആരോഗ്യരംഗത്ത് സ്ഥാപിച്ച ഏകെജി ഹോസ്പിറ്റല് ഇത്തരത്തിലുള്ള സംസ്ഥാനത്തെ ആദ്യ സംരംഭമായിരുന്നു. അവിടെ നിന്നും അച്ഛനെ ചെരിപ്പുമാല അണിയിച്ച് അപമാനിച്ച് പുറത്താക്കി. പരിയാരം മെഡിക്കല് കോളേജ് ഭരണം ജനാധിപത്യവിരുദ്ധമായി പിടിച്ചടക്കി. പാപ്പിനിശ്ശേരി വിഷചികിത്സാ സൊസൈറ്റിയുടെ നിയന്ത്രണം കൈക്കലാക്കാനുള്ള ശ്രമം അവര് തുടരുകയാണ്. കോടതി ഉത്തരവിനുശേഷമേ തനിക്കവിടെ പ്രവേശിക്കാനാവൂ. അവര്‍ക്ക് പണത്തിന്റെ ആവശ്യവുമുണ്ട്. അതിനുവേണ്ടിയുള്ള ശ്രമമാണത് അച്ഛന്റെ ആത്മാവ് ഒരിക്കലും അവരുടെ കൂടെയുണ്ടാവില്ല. അക്കാര്യത്തില് സംശയത്തിനിടമില്ല'.\n'തട്ടിപ്പു കേസുകളില് നിന്ന് രക്ഷപ്പെടാന് സിപിഎമ്മിന്റെ സഹായത്തിനുവേണ്ടിയാണ് നികേഷ് അവര്‍ക്കൊപ്പം പോയത്. അങ്ങിനെയല്ലാതെ തടിയൂരാനാവില്ലെന്ന് അവനറിയാം. കോണ്‍ഗ്രസ്സില് നിന്നോ ലീഗില് നിന്നോ ഇത്തരമൊരു സഹായം ലഭിക്കില്ല. കൊന്നാലും കൊലപാതകകേസില് പ്രതിയായാലും സിപിഎം സഹായിക്കും. ഇക്കാര്യം മനസ്സിലാക്കിയാണ് നികേഷിന്റെ ചേരിമാറ്റം. അമ്മയ്ക്ക് മക്കളെല്ലാവരും ഒരുപോലെയാണ്. നികേഷ് പറയുമ്പോള് അവനൊപ്പം നില്‍ക്കും. എന്റെ കൂടെയും ഉണ്ടാകും. അമ്മമാര് അങ്ങനെയാണ്. അമ്മയെ ഈ സംഭവത്തിലേക്ക് വലിച്ചിഴക്കരുത്. അമ്മയ്ക്ക് ഇതിലൊന്നും പ്ര.ത്യേക നിലപാടില്ല. കഴിഞ്ഞ നാലുവര്‍ഷമായി നികേഷുമായി ബന്ധമില്ല. ഈയിടെ എന്നെ വിളിച്ചു. ഫോണ് കട്ട് ചെയ്ത് ഇപ്പോഴെങ്കിലും എന്നെ ഓര്‍ത്തതിന് നന്ദിയെന്ന് സന്ദേശം അയച്ചു, അവിടെ നിര്‍ത്തി. നികേഷിന്റെ തെരഞ്ഞെടുപ്പ് ജയമോ തോല്‍വിയോ എന്നെ സംബന്ധിച്ചിടത്തോളം ഇമ്മെറ്റീരിയലാണ്. പാപ്പിനിശ്ശേരിയിലെ അമ്മാളുവേച്ചി പറയുന്നതു പോലെ, അങ്ങനെ അയ്‌ക്കോട്ടേശ്വര..'. ഗിരീഷ് സംഭാഷണം അവസാനിപ്പിച്ചു.


പണം ഇരട്ടിപ്പിക്കൽ , തട്ടിപ്പ്കാരിയായ യുവതി അറസ്റ്റിൽ – malayalam daily\nപണം ഇരട്ടിപ്പിക്കൽ , തട്ടിപ്പ്കാരിയായ യുവതി അറസ്റ്റിൽ\nഅടിമാലി: ഷെയര് മാര്‍ക്കറ്റില് പണം നിഷേപിച്ച് ഇരട്ടിയാക്കി നല്‍കാമെന്ന് വിശ്വസിപ്പിച്ച് ലക്ഷങ്ങള് തട്ടിയെടുത്ത യുവതി അറസ്റ്റിൽ . കോതമംഗലം പൈങ്ങോട്ടൂര് കോട്ടേക്കുടി സുറുമി (33) നെയാണ് അടിമാലി സിഐ. അനില് ജോര്‍ജിന്റെ നേത്യത്വത്തില് പൊലീസ് അറസ്റ്റ് ചെയ്തത്. അടിമാലി മേഖലയില് നിന്നും യുവതി ഏഴ് പേരില് നിന്നും 11.5 ലക്ഷം രൂപ തട്ടിയെടുത്ത സംഭവത്തിലാണ് അറസ്റ്റ്. മേഖലയില് കൂടുതല് പേരില് നിന്നും ഇവര് പണം തട്ടിച്ചെടുത്തതായി പൊലീസിന് വിവരം ലഭിച്ചിട്ടുണ്ട്.\n2020 ഏപ്രില് പിഞ്ച് കുട്ടികളോടൊപ്പം അടിമാലിയില് എത്തിയ സുറുമി അടിമാലി മാപ്പാനി കാട്ട് കുന്നില് വാടകയ്ക്ക് താമസിച്ചാണ് തട്ടിപ്പ് നടത്തിയത്. ഇപ്പോള് ഇവര് എറണാകുളം ത്യക്കളത്തൂര് പള്ളിചിറങ്ങര ഭാഗത്ത് വാടകക്ക് താമസിക്കുന്നതിനിടെയാണ് അറസ്റ്റ്. അടിമാലി സ്വദേശിനിയുടെ പരാതിയുടെ അടിസ്ഥാനത്തിലാണ് അറസ്റ്റ്. അടിമാലിയില് താമസിക്കവെ ഇവര് അയല്‍വാസികളെയാണ് ആദ്യം കെണിയില്‍പെടുത്തിയത്.\nആദ്യം ചെറിയ തുകകള് വാങ്ങി ഇരട്ടിയായി തിരികെ കൊടുത്തു. പിന്നീട് പലരില് നിന്നായി വലിയ തുക കൈപറ്റിയ ശേഷം കഴിഞ്ഞ സെപ്റ്റംബര് 23-ന് അടിമാലിയില് നിന്നും മുങ്ങി. പിന്നീട് പലയിടത്തും മാറി മാറി താമസിച്ചു. ഭര്‍ത്താവ് ഗള്‍ഫിലാണെന്നാണ് യുവതി നാട്ടുകാരോട് പറഞ്ഞിരുന്നത്. ഇതോടൊപ്പം ഒരു പവന് സ്വര്‍ണം നല്‍കിയാല് ആറ് മാസം കൊണ്ട് ഇരട്ടി സ്വര്‍ണ്ണമോ, പണമോ നല്‍കാമെന്ന് പറഞ്ഞ് ഇവര് സ്വര്‍ണ്ണവും തട്ടിയെടുത്തതായും പരാതിയുണ്ട്.\nദേശീയപാത തിരുവത്രയിൽ കാറിടിച്ച് ലോട്ടറി വിൽപ്പനക്കാരൻ മരിച്ചു\nഗുരുവായൂരില് 19 പേര്‍ക്ക് കൂടി കോവിഡ്


ജപ്പാന് - സര്‍വ്വവിജ്ഞാനകോശം\n1.4 വനങ്ങളും ജീവജാലങ്ങളും\nകിഴക്കന് ഏഷ്യയിലുള്ള ഒരു ദ്വീപരാഷ്ട്രം. ഏഷ്യാവന്‍കരയുടെ കിഴക്കേ തീരത്തു നിന്നു മാറി തെക്കു പടിഞ്ഞാറ് വടക്കുകിഴക്കു ദിശയില് സ്ഥിതിചെയ്യുന്ന ഈ ദ്വീപസമൂഹത്തിന് വക്രാകൃതിയാണുള്ളത്. 2,200 കി.മീ. നീളമുള്ള ജപ്പാന്റെ മൊത്തം വിസ്തൃതിയുടെ 98 ശ.മാനത്തോളം ഹൊക്കൈഡോ, ഹോണ്‍ഷൂ, ഷിക്കോകൂ, ക്യൂഷു എന്നീ ദ്വീപുകളാണ്. ബാക്കി2ശ.മാ. റികിയു ശൃംഖല ഉള്‍പ്പെട്ട 3,300-ഓളം ദ്വീപുകള് ചേര്‍ന്നതാണ്. മൊത്തം വിസ്തീര്‍ണത്തിന്റെ 60 ശ.മാനത്തോളമുള്ള ഹോണ്‍ഷൂവാണ് ഏറ്റവും വലിയ ദ്വീപ്.\nജപ്പാന് ഔദ്യോഗികമായി 'നിപ്പണ്' എന്ന പേരില് അറിയപ്പെടുന്നു. ഈ പദത്തിന് ജാപ്പനീസ് ഭാഷയില് 'സൂര്യന്റെ ഉദ്ഭവസ്ഥാനം' എന്നാണര്‍ഥം. ഈ പേരും രാജ്യത്തിന്റെ പ്രത്യേകസ്ഥാനവും കൂടിയാണ് ജപ്പാന് 'ഉദയസൂര്യന്റെ നാട്' എന്ന വിശേഷണം നേടിക്കൊടുത്തത്.\nഏതാണ്ട് 2000 വര്‍ഷങ്ങള്‍ക്കു മുമ്പ് ജപ്പാന് സ്ഥാപിതമായി. ലോകത്തില് ഇന്നു രാജവാഴ്ച നിലവിലുള്ള ഏറ്റവും പഴക്കമുള്ള രാജ്യവും ജപ്പാന് ആണ്. ജാപ്പനീസ് സാമ്രാജ്യത്തിന്റെ ഭാഗമായിരുന്ന സാകലീന് ദ്വീപുകള്, കുറീല് ദ്വീപുകള്, മഞ്ചൂറിയ, കൊറിയ, ഫോര്‍മോസ എന്നിവ രണ്ടാം ലോകയുദ്ധത്തില് നഷ്ടമായി. റഷ്യന് വന്‍കരയിലെ വ്ളാഡിവോസ്തോക് തുറമുഖത്തു നിന്ന് 1,300 കി.മീ. കിഴക്കുമാറിയാണ് സാകലീന് ദ്വീപിന്റെ സ്ഥാനം. ഹൊക്കൈഡോ ദ്വീപ് സാകലീന് ദ്വീപിനു തെക്കായി സ്ഥിതിചെയ്യുന്നു. ജപ്പാന്റെ തെക്കേയറ്റത്തു നിന്ന് 150 കി.മീ. പടിഞ്ഞാറായിട്ടാണ് കൊറിയന് റിപ്പബ്ളിക്കിന്റെ സ്ഥാനം. വ. ഓകോട്സ്ക് കടല്, തെക്കും കിഴക്കും പസിഫിക് സമുദ്രം, തെ.പ. കിഴക്കന് ചീനക്കടല്, പ. ജപ്പാന്‍കടല് എന്നിവയാണ് അതിരുകള്, വിസ്തീര്‍ണം: 3,77,944 ച.കി.മീ; ജനസംഖ്യ: 128,056,026 (2010); ജനസാന്ദ്രത: 337.1; തലസ്ഥാനം: ടോക്യോ; നാണയം: യെന്. റഷ്യ, ചൈന, വ.കൊറിയ, തെ. കൊറിയ എന്നിവയാണ് ജപ്പാന്റെ അയല് രാജ്യങ്ങള്.\nജപ്പാന് ദ്വീപസമൂഹത്തിലെ ചില പ്രധാനപട്ടണങ്ങളും അവയിലെ ജനസംഖ്യയും (2010 സന്‍സസ് പ്രകാരം): ടോക്യോ- 89,49,447; യോകോഹാമ-36,89,603; ഒസാക-26,66,371; നാഗോയാ-22,63,907; സാപോറോ-19,14,434; കോബി-15,44,873; ക്യോട്ടോ-14,74,473; കാവസാകി-14,25,678; കിടാകിയൂഷു-9,77,288; ഫുകുവോക-14,63,826; സൈതാമ-12,22,910; ഹിരോഷിമ-11,74,209; സെന്‍ഡായ്-10,45,903.\nസമുദ്രാന്തര്‍ഭാഗത്തുനിന്ന് കുത്തനെ ഉയര്‍ന്നു നില്ക്കുന്ന പര്‍വതഭാഗങ്ങളാണ് ജപ്പാന് ദ്വീപസമൂഹം. സമുദ്രോപരിതലത്തിലുള്ള പ്രദേശങ്ങളുടെ അഞ്ചില് നാലു ഭാഗവും പര്‍വതപ്രദേശങ്ങളാണ്. ജപ്പാനില് അങ്ങോളമിങ്ങോളം ചെറുമലനിരകളും സമൃദ്ധമായുണ്ട്. ഈ മലകളും മലഞ്ചരിവുകളും വാര്‍ത്താവിനിമയത്തിനു തടസ്സമാകാറുണ്ട്. ഇക്കാരണത്താല് ജാപ്പനീസ് റെയില്‍വേയില് തുരങ്കങ്ങള് ധാരാളമായി കാണാം. 1970 മീറ്ററിലധികം ഉയരമുള്ള അനേകം പര്‍വതശൃംഗങ്ങള് ജപ്പാനിലുണ്ട്. 'ജപ്പാനിലെ ആല്‍പ്സ്' എന്നു വിശേഷിക്കപ്പെടാറുള്ള പല കൊടുമുടികളും മധ്യഹോണ്‍ഷൂവില് ഉടനീളം കാണപ്പെടുന്നു. 2425-3182 മീ. വരെയാണ് ഇവയുടെ ഉയരം. ടോക്യോ നഗരത്തിനു തെ.പടിഞ്ഞാറായി കാണുന്ന ഫ്യൂജിയാമ അഗ്നിപര്‍വതമാണ് ഏറ്റവും ഉയരം കൂടിയ കൊടുമുടി. ഉയരം 3,755മീ.\nജപ്പാന്റെ പടിഞ്ഞാറായി സ്ഥിതിചെയ്യുന്ന ജപ്പാന് കടല് പസിഫിക് സമുദ്രത്തിന്റെ തന്നെ ഭാഗമാണ്. കിഴക്കുവശത്തായുള്ള ജപ്പാന് ട്രെഞ്ചിന് 9,000 മീറ്ററിലധികം ആഴമുണ്ട്. 10,000 മീറ്ററിലേറെ ആഴമുള്ള കുറീല്, ഇസു എന്നീ ആഴക്കടല് ട്രെഞ്ചുകളും ഇതിനടുത്തു തന്നെയാണ്.\nനിരപ്പാര്‍ന്ന ജാപ്പനീസ് സമതലങ്ങള് തീരപ്രദേശത്തിനടുത്തായി കാണുന്നു. ഇത് കരയുടെ അഞ്ചിലൊന്നോളം വരും. മലകളില് നിന്നുദ്ഭവിക്കുന്ന നദികള് കൊണ്ടുവരുന്ന എക്കല് അടിഞ്ഞുണ്ടായവയാണ് മിക്ക സമതലങ്ങളും. ഇവയില് ഭൂരിഭാഗവും ചെറുതും കുന്നുകളാല് വേര്‍തിരിക്കപ്പെട്ടതുമാണ്. ഇക്കൂട്ടത്തില് ഏറ്റവും വലുപ്പമേറിയ കാന്റോ സമതലം ഹോണ്‍ഷൂ ദ്വീപിന്റെ പസിഫിക് തീരത്തായി സ്ഥിതിചെയ്യുന്നു. ടോക്യോ നഗരം ഇവിടെയാണ്. കാന്റോ സമതലത്തിന്റെ വിസ്തീര്‍ണം: 13,000 ച.കി.മീ. ഒസാകാ സമതലം, ഹൊക്കൈഡോ സമതലങ്ങള്, വ.പടിഞ്ഞാറന് ഫോണ്‍ഷൂവിലെ സമതലങ്ങള്, നാഗോയ സമതലം എന്നിവയും പ്രധാനം തന്നെ. ജപ്പാനിലെ കൃഷി, വ്യവസായം മുതലായവ കേന്ദ്രീകരിച്ചിരിക്കുന്നത് സമതലങ്ങളിലാണ്. ജനസാന്ദ്രതയും ഇവിടെ കൂടുതലാകുന്നു.\nപസിഫിക് തീരത്തിനു ചുറ്റുമായി കാണുന്ന 'റിങ് ഒഫ് ഫയര്' എന്ന അഗ്നിപര്‍വത-ഭൂകമ്പജന്യപ്രദേശത്താണ് ജപ്പാന് സ്ഥിതിചെയ്യുന്നത്. ആകെയുള്ള 192 അഗ്നിപര്‍വതങ്ങളില് 50 എണ്ണവും ഇടയ്ക്കിടെ പൊട്ടിത്തെറിക്കുന്നവയാണ്. ജപ്പാനില് ഭൂകമ്പങ്ങള് സാധാരണമാണെങ്കിലും വന്‍തോതില് അനുഭവപ്പെടാറില്ല.\n2,700 കി.മീ. നീളമുള്ള ക്രമരഹിതമായ ഒരു തീരപ്രദേശമാണ് ജപ്പാനുള്ളത്. തീരത്തേക്കു കടന്നുകയറുന്ന ആഴമേറിയ സമുദ്രഭാഗങ്ങളും കരകളാല് ചുറ്റപ്പെട്ടുകിടക്കുന്ന ചെറുജലാശയങ്ങളുമെല്ലാം ഇവിടത്തെ തീരദേശവാണിജ്യത്തിനും തുറമുഖങ്ങളുടെ വികസനത്തിനും കാരണമായിരിക്കുന്നു. എന്നാല് ആഴം കുറഞ്ഞ പ്രദേശങ്ങളില് വന്‍കപ്പലുകള്‍ക്ക് അടുക്കാനാവാത്തതിനാല്, ആഴക്കടലിലേക്കു തള്ളിനില്ക്കുന്ന പര്‍വതഭാഗങ്ങളാല് സംരക്ഷിതമായ സമുദ്രഭാഗങ്ങളില് 'പുറം-തുറമുഖങ്ങള്' ജന്മമെടുത്തു. ഇന്നത്തെ ടോക്യോ, ഒസാകാ എന്നീ തുറമുഖങ്ങള് ഇങ്ങനെ വികസിച്ചവയാണ്. ഈ ആധുനിക തുറമുഖങ്ങള്‍ക്കൊപ്പം പഴയ തുറമുഖങ്ങളും ആഴംകൂട്ടി വികസിപ്പിക്കുന്നതില് സര്‍ക്കാര് ശ്രദ്ധ പതിപ്പിച്ചതിനാല് പഴയതും പുതിയതുമായ തുറമുഖങ്ങള് ഒരുപോലെ വാണിജ്യം കൈകാര്യം ചെയ്യുന്നു.\nമലകളാല് ചുറ്റപ്പെട്ടു കിടക്കുന്ന സമതലങ്ങള് ജപ്പാനില് ധാരാളം ഉണ്ട്. എക്കല് അടിഞ്ഞുണ്ടായ ഈ സമതലങ്ങള് കരയുടെ 17 ശ.മാനത്തോളം വരും. കൂട്ടത്തില് ഏറ്റവും വലുപ്പമേറിയ 'കോഫ്യൂ' തടം ഉള്‍പ്പെടെയുള്ള പല സമതലങ്ങളും അതിവിസ്തൃതവും ജനസാന്ദ്രവുമാണ്. ചില സമതലങ്ങളില് തട്ടുതട്ടായാണ് ഭൂമിയുടെ കിടപ്പ്. പഴക്കമേറിയ എക്കല്‍നിക്ഷേപങ്ങള് പുതിയതില് നിന്നു വ്യതിരിക്തമായി നിന്ന് തട്ടുകള്‍ക്കു ജന്മമേകുന്നു.\nമണ്‍സൂണ് കാലാവസ്ഥയനുഭവപ്പെടുന്ന തെ. കിഴക്കന് ഏഷ്യയ്ക്ക് വ.കി. മാറിയാണ് ജപ്പാന് ദ്വീപുകള് സ്ഥിതിചെയ്യുന്നത്. മിതോഷ്ണപ്രദേശങ്ങളാണ് ഇവയില് മിക്കതും. ഇവിടെ വേനല്‍ക്കാലം മിതോഷ്ണവും ഈര്‍പ്പം നിറഞ്ഞതുമാകുന്നു; മഞ്ഞുകാലം തണുപ്പുകുറഞ്ഞതും. എന്നാല് ഹൊക്കൈഡോ, ഹോണ്‍ഷൂവിന്റെ വ. ഭാഗങ്ങള് എന്നിവയുള്‍പ്പെട്ട ചില പ്രദേശങ്ങളില് സ്ഥിതി വ്യത്യസ്തമാണ്. അക്ഷാംശ വ്യതിയാനങ്ങള്‍ക്കനുസൃതമായുണ്ടാകുന്ന കാലാവസ്ഥാവ്യത്യാസമാണ് ഇതിനു കാരണം. വ. 15o മുതല് 45o വരെയുള്ള അക്ഷാംശങ്ങള്‍ക്കിടയിലാണ് ജപ്പാന് ദ്വീപിന്റെ സ്ഥാനം. ഇക്കാരണത്താല് തെ.പടിഞ്ഞാറന് ജപ്പാനില് നീണ്ടതും ചൂടുള്ളതുമായ വേനല്‍ക്കാലവും ഹ്രസ്വമായ മഞ്ഞുകാലവും അനുഭവപ്പെടുന്നു. എന്നാല് ജപ്പാന്റെ വ.ഭാഗത്ത് ചൂടേറിയ വേനല്‍ക്കാലവും ദീര്‍ഘവും ശൈത്യമേറിയതുമായ മഞ്ഞുകാലവുമാണുള്ളത്. ആഗസ്റ്റ് ആണ് ചൂടേറിയ മാസം; ജനുവരി തണുപ്പുകൂടിയ മാസവും. മധ്യഭാഗങ്ങളില്, പ്രത്യേകിച്ച് തീരപ്രദേശത്ത് താപനിലയില് ഗണ്യമായ വ്യത്യാസം കാണുന്നു. സെപ്തംബറില് കൊടുങ്കാറ്റുകള് സാധാരണമാണ്. വസന്ത-ശരത്കാലങ്ങളില് ഇവിടെ സുഖകരമായ കാലാവസ്ഥയനുഭവപ്പെടുന്നു. തെക്കന് പ്രദേശങ്ങളില് മിതോഷ്ണകാലാവസ്ഥയനുഭവപ്പെടുമ്പോള് വടക്കന് പ്രദേശങ്ങളില് വന്‍കരകാലാവസ്ഥയാണ്. അന്തരീക്ഷത്തിലെ ഉയര്‍ന്ന പാളികളിലുണ്ടാകുന്ന വായൂപ്രവാഹകേന്ദ്രീകരണമാണ് ഇതിനു കാരണം. പ., തെ.പ. എന്നിവിടങ്ങളില് നിന്നുവരുന്ന പടിഞ്ഞാറന് കാറ്റുകളും, ഉഷ്ണമേഖലയിലെ തെക്കുപടിഞ്ഞാറന് കാറ്റുകളും, തെ. കിഴക്കുനിന്നു വീശുന്ന ഉഷ്ണമേഖലാ കിഴക്കന് കാറ്റുകളുമാണ് ഇവിടെ സമ്മേളിക്കുന്നത്. ഇത് ജപ്പാനില് അടിക്കടി മാറിക്കൊണ്ടിരിക്കുന്ന കാലാവസ്ഥയ്ക്ക് കാരണമാകുന്നു.\nമത്സ്യബന്ധനം ഒരു ദൃശ്യം\nശൈത്യകാലത്ത് ഏഷ്യയില് നിന്നു വരുന്ന വ.പടിഞ്ഞാറന് ശീതക്കാറ്റുകളും വേനല്‍ക്കാലത്ത് പസിഫിക് സമുദ്രത്തില് നിന്നു വീശുന്ന തെ.കിഴക്കന് കാറ്റുകളും ജപ്പാനിലെ കാലാവസ്ഥയെ നിയന്ത്രിക്കുന്നതുകാരണം ഇതിനെ പലപ്പോഴും മണ്‍സൂണ് കാലാവസ്ഥയെന്നു വിശേഷിപ്പിക്കാറുണ്ട്. വടക്കന് ദിശയിലൊഴുകുന്ന 'കുറോഷിയോ ഉഷ്ണജലപ്രവാഹം' വടക്കേ ഹോണ്‍ഷൂ വരെയുള്ള തെക്കും കിഴക്കും തീരങ്ങള്‍ക്കടുത്തുകൂടെ പോകുന്നതിനാല് ഇവിടത്തെ ശൈത്യം ലഘൂകരിക്കപ്പെടുന്നു. ബ്ലാക്ക് കറന്റ്, ജപ്പാന് പ്രവാഹം എന്നീ പേരുകളിലും ഇതറിയപ്പെടുന്നുണ്ട്. തെക്കന് ദിശയിലൊഴുകുന്ന ഒയാഷിയോ ശീതജലപ്രവാഹമാണ് വടക്കേ ഹോണ്‍ഷൂവിലെയും ഹോക്കൈഡോവിലെയും കാലാവസ്ഥയെ നിയന്ത്രിക്കുന്നത്. വേനല്‍ക്കാലത്ത് ശൈത്യവും മഞ്ഞും മൂടല്‍മഞ്ഞും ഉണ്ടാക്കുന്ന ഈ പ്രവാഹം ഓകോട്സ്ക് പ്രവാഹം എന്ന പേരിലും അറിയപ്പെടുന്നു. ജപ്പാന് തീരങ്ങളിലുള്ള ഉഷ്ണ-ശീതജലപ്രവാഹങ്ങള് സമുദ്രജലജീവിതത്തെ സമ്പന്നമാക്കുന്നുണ്ട്.\nവന്‍കരകളുടെ സാമിപ്യം ജപ്പാനിലെ കാലാവസ്ഥയെ നിയന്ത്രിക്കുന്ന മറ്റൊരു സുപ്രധാന ഘടകമാണ്. വന്‍കരകളില് നിന്നു പുറത്തേക്കോ പുറത്തുനിന്ന് വന്‍കരകളിലേക്കോ പോകുന്ന വായുപിണ്ഡങ്ങള് ജപ്പാനിലൂടെ കടന്നുപോകുമ്പോള് അവ കാലാവസ്ഥയെ ബാധിക്കുന്നു.\nമുത്തുച്ചിപ്പി വാരുന്ന തൊഴിലാളി\nദ്വീപസമൂഹത്തിന്റെ രൂപഘടനയ്ക്കും കാലാവസ്ഥയില് വ്യക്തമായ പങ്കുണ്ട്. പര്‍വതങ്ങളുടെ മഴനിഴല്‍പ്രദേശങ്ങളില് വരണ്ട കാലാവസ്ഥയനുഭവപ്പെടുമ്പോള് മലയോരങ്ങളില് മഞ്ഞുവീഴ്ചയും മൂടല്‍മഞ്ഞും പതിവാണ്.\nപൊതുവേ ജൂണ്-ജൂലായ് മാസങ്ങളാണ് ജപ്പാനിലെ മഴക്കാലം. ജൂണ് മധ്യം മുതല് ജൂലായ് മധ്യംവരെ കിട്ടുന്ന മഴ പ്ലം മഴ എന്നറിയപ്പെടുന്നു. ജാപ്പനീസ് ഭാഷയില് ബായ്-യു എന്നു വിളിക്കുന്ന ഈ മഴ വേനല്‍ക്കാലാരംഭത്തിലാണ് ലഭിക്കുന്നത്. വേനല്‍ക്കാലത്തിന്റെ അവസാനഘട്ടത്തില് കൊടുങ്കാറ്റുകള് കൊണ്ടുവരുന്ന കനത്തമഴയും ഇവിടെ ലഭ്യമാണ്. ശരാശരി വാര്‍ഷികവര്‍ഷപാതം 90 മുതല് 225 സെ.മീ. വരെയാണ്. വ.പടിഞ്ഞാറന് തീരത്ത് സമൃദ്ധമായ മഞ്ഞുമഴ ലഭിക്കുന്നു. ജപ്പാന് കടലില്‍നിന്നു വീശുന്ന മഞ്ഞുകാലത്തെ മണ്‍സൂണ് കാറ്റുകള്‍ക്കു തൊട്ടു മുമ്പാണിത്.\nമഞ്ഞുകാലത്ത് ജപ്പാനു ചുറ്റുമുള്ള ആഴമേറിയ സമുദ്രം വന്‍കരകളെക്കാള് ചൂട് കൂടുതലുള്ളതാണ്. വന്‍കരകളില് നിന്നു വരുന്ന ശീതവായുപ്രവാഹങ്ങള് സമുദ്രം കടക്കുന്നതോടെ ഈര്‍പ്പം ആഗിരണം ചെയ്ത് മലയോരങ്ങളില് മഴയും മഞ്ഞും പെയ്യിക്കുന്നു. ഫിലിപ്പീന്‍സിനു കിഴക്കായി പടിഞ്ഞാറേ പസിഫിക് സമുദ്രത്തില് രൂപം കൊള്ളുന്ന ചുഴലിക്കൊടുങ്കാറ്റുകളുടെ പാതയിലാണ് ജപ്പാന്റെ സ്ഥാനം. ഇവ ജപ്പാന് നാശത്തോടൊപ്പം സമൃദ്ധമായ മഴയും നല്കുന്നു.\nജപ്പാനിലെ നദികളുടെ സ്വഭാവം ഇവിടത്തെ ഭൂമിയുടെ ഘടനയെയും പൊക്കം കൂടിയ പ്രദേശങ്ങളില് ലഭിക്കുന്ന മഴയുടെ തോതിനെയും ആശ്രയിച്ചിരിക്കുന്നു. ചെറുതെങ്കിലും വേഗതയേറിയവയാണ് ഇവിടത്തെ നദികള്. ഏറ്റവും വലിയ നദിയായ ഷിനാനോയുടെ നീളം 368 കി.മീ. മാത്രമാണ്. മിക്കവാറും എല്ലാ നദികളും വൈദ്യുതോത്പാദനത്തിനും സമതലങ്ങളിലുള്ള വയലുകളിലെ ജലസേചനത്തിനും സഹായകമാകുന്നു. നദികള് കൂടുതലും മലനിരകളില് നിന്നുദ്ഭവിച്ച് കുന്നുകള്‍ക്കിടയിലുള്ള താഴ്വാരങ്ങളിലൂടെ ഒഴുകി ചെറുകുന്നുകളെ ഖണ്ഡിച്ച് ലംബമായി സമുദ്രത്തിലെത്തിച്ചേരുന്നു. ചെറുനദികളുടെ നീര്‍വാര്‍ച്ചാപ്രദേശം ചെറുതാണെങ്കിലും മഴയുടെ ലഭ്യതയനുസരിച്ച് ഇവയിലെ ജലത്തിന്റെ തോതില് ഗണ്യമായ വ്യത്യാസം കാണുന്നു. ജപ്പാന് തീരത്തോടടുത്തു കാണുന്നയിടങ്ങളിലൊഴികെ നദികള് വേനല്‍ക്കാലത്താണ് പ്രൌഢാവസ്ഥയിലെത്തുന്നത്. ഇടയ്ക്കിടെയുണ്ടാകുന്ന ചുഴലിക്കൊടുങ്കാറ്റുകള്‍ക്കൊപ്പം പെയ്യുന്ന പേമാരിയില് ഇവ കരകവിഞ്ഞ് നാശനഷ്ടങ്ങള് വിതയ്ക്കുക പതിവാണ്.\nഅപൂര്‍വം നദികളുടെ അഴിമുഖങ്ങളൊഴികെ മറ്റൊന്നിനും ഗതാഗതപ്രാധാന്യമില്ല. നദികളുടെ വലുപ്പക്കുറവും വേഗതക്കുറവുമാണ് ഇതിനു കാരണം. എന്നാല് എക്കല്‍ത്തടങ്ങളിലെ നദികളുടെ കൈവഴികളും തോടുകളും ചിലപ്രദേശങ്ങളില് പ്രാദേശിക ഗതാഗതത്തിനുപയോഗപ്പെടുന്നുണ്ട്. ശതകങ്ങളോളം ഒസാകാ സമതലത്തിലും നഗരത്തിലും നദിയും തോടുമുള്‍പ്പെട്ട ജലഗതാഗതത്തിനായിരുന്നു മുന്‍തൂക്കം. അടുത്തകാലത്താണ് മറ്റു ഗതാഗത മാര്‍ഗങ്ങള് ഇവിടെ പ്രാവര്‍ത്തികമായത്.\nജപ്പാനിലെ നദികള് ജലസേചനത്തിനും വൈദ്യുതിയുത്പാദനത്തിനും വിപുലമായ തോതില് ഉപയോഗിക്കപ്പെടുന്നു. ചെറുനദികളില് നിന്നുള്ള വൈദ്യുതിയുത്പാദനമാണ് ഒരു പരിധിവരെ ആധുനിക ജപ്പാന്റെ വികസനത്തിനു കാരണമായിരിക്കുന്നത്. നദികളിലെ ജലവിതാനത്തില് വരുന്ന വ്യത്യാസമനുസരിച്ച് വൈദ്യുതോത്പാദനവും വ്യത്യസ്തമാകുന്നു. വൈദ്യുതിയുടെ പ്രധാന സ്രോതസ് അണുശക്തി വൈദ്യുതി നിലയങ്ങളാണ്. 1995-ല് 9,89,966 ദശലക്ഷം കിലോവാട്ട് വൈദ്യുതി ഉത്പാദിപ്പിച്ചു. 19 അണുവൈദ്യുതി നിലയങ്ങളിലായി 50 അണുശക്തി റിയാക്ടറുകള് പ്രവര്‍ത്തിക്കുന്നു. ഇതില് നിന്നാണ് 29.4 ശ.മാ. വൈദ്യുതി ഉത്പാദിപ്പിക്കുന്നത്. ആറു പുതിയ പ്ലാന്റുകള് നിര്‍മാണദശയിലാണ്. 1995-ല്, 8,61,000 കി.ലി. അസംസ്കൃത പെട്രോളിയവും 2,209 ദശലക്ഷം ഘ.മീ. പ്രകൃതിവാതകവും ഉത്പാദിപ്പിച്ചു. 1995-ല് 266.9 ദശലക്ഷം കി.ലി. അസംസ്കൃത എണ്ണ ഇറക്കുമതി ചെയ്യേണ്ടിവന്നു.\nജപ്പാനിലെ തടാകങ്ങള് വലുപ്പം കുറഞ്ഞവയാണ്. ഹോണ്‍ഷൂദ്വീപിലെ 165 ച.കി.മീ. വിസ്തീര്‍ണമുള്ള 'ബീവാ' തടാകമാണ് വലുപ്പത്തില് ഏറ്റവും മുന്നില്. ഭൂഗര്‍ഭ അഗ്നിപര്‍വതങ്ങളുമായി ബന്ധപ്പെട്ട ധാരാളം 'ചൂടു നീരുറവകള്' ജപ്പാനിലങ്ങോളമിങ്ങോളമുണ്ട്.\n25,600 കി.മീറ്ററോളം നീളമുള്ളതാണ് ജപ്പാന്റെ തീരപ്രദേശം. പാറക്കെട്ടുകള്, ചെറിയ ഉള്‍ക്കടലുകള്, ചെറുജലാശയങ്ങള് എന്നിവ തീരപ്രദേശത്ത് ധാരാളമുണ്ട്. ഹോണ്‍ഷൂ, ഷികോകൂ, ക്യുഷു എന്നീ ദ്വീപുകള്‍ക്കിടയിലായി കരയിലേക്കു കയറിക്കിടക്കുന്ന സമുദ്രഭാഗങ്ങള് അതിമനോഹരമാണ്. നിശ്ചലമായി കിടക്കുന്ന ഈ പസിഫിക് സമുദ്രഭാഗം ചെറുദ്വീപുകളാല് സമൃദ്ധവുമാണ്.\nഉപരിതല ജലം ധാരാളമുണ്ടെങ്കിലും ജപ്പാനില് പലപ്പോഴും ജലക്ഷാമം ഉണ്ടാകാറുണ്ട്. നഗരങ്ങളിലും വ്യവസായങ്ങള് ധാരാളമുള്ള പ്രദേശങ്ങളിലുമാണ് സാധാരണ ഇതു സംഭവിക്കുന്നത്. ഇക്കാരണത്താല് ആവശ്യത്തിന്റെ 40 ശ.മാനത്തിനും ഭൂഗര്‍ഭജലത്തെ ആശ്രയിക്കേണ്ടി വരുന്നു. ജപ്പാന്റെ ആധുനികവത്കരണവും വര്‍ധിച്ച ജലസേചനോപാധികളുമാണ് കടുത്ത ജലദൌര്‍ലഭ്യത്തിനു കാരണം. ഭൂഗര്‍ഭജലത്തിന്റെ അമിതോപയോഗം ഭൂഗര്‍ഭജലഭൃതങ്ങളുടെ വരള്‍ച്ചയില് എത്തിനില്ക്കുകയാണ്.\nആധുനിക ജപ്പാന് അഭിമുഖീകരിക്കുന്ന മറ്റൊരു പ്രധാന സമ്പദ്-പരിസ്ഥിതി പ്രശ്നം മാലിന്യനിര്‍മാര്‍ജനമാണ്. വ്യാവസായികാവശ്യങ്ങള്‍ക്കായി പല സ്ഥലങ്ങളിലും കടല് നികത്തിയെടുത്തിരിക്കുന്നതിനാല് മാലിന്യനിര്‍മാര്‍ജനം പ്രയാസമാകുന്നു. പുരോഗതിയിലേക്കു കുതിച്ചുകൊണ്ടിരിക്കുന്ന ആധുനിക ജപ്പാനില് പരിസ്ഥിതി പ്രശ്നങ്ങള് പരിഹരിക്കപ്പെടാതെ കിടക്കുകയാണ്; പരിഹാരച്ചെലവ് അനുദിനം ഏറിവരുന്നതും ഒരു തടസ്സം തന്നെ.\nജാപ്പനീസ് മലനിരകളില് ഫലഭൂയിഷ്ഠമായ മണ്ണും പലതരം സസ്യജാലങ്ങളും ഉണ്ട്. ജപ്പാന്റെ 60 ശ.മാ.-വും വനാവൃതമാണ്; 10 ശ.മാ.-ത്തോളം തരിശുഭൂമിയും. കുത്തനെയുള്ള ചരിവുകള്, അമിതമായ മരംവെട്ടുമൂലം മണ്ണൊലിപ്പുണ്ടായ ഇടങ്ങള്, ലാവ അടിഞ്ഞപ്രദേശങ്ങള് എന്നിവ ഇപ്രകാരം ഉപയോഗശൂന്യമായിരിക്കുന്നു.\nജപ്പാനില് ആദ്യകാലത്തുണ്ടായിരുന്ന കാടുകള് അക്ഷാംശീയസ്ഥാനത്തിനും ഭൂപ്രദേശങ്ങളുടെ ഉയരത്തിനും അനുസൃതമായിരുന്നു. ജപ്പാന്റെ വടക്കേയറ്റത്തുള്ള ഭൂപ്രദേശങ്ങളിലും ഉയരം കൂടിയ മലനിരകളിലും സ്തൂപികാഗ്രിതവനങ്ങളാണ് പ്രധാനമായി കണ്ടിരുന്നത്. ഫര്, സ്പ്രൂസ്, പൈന്, സീഡര് എന്നിവയാണ് പ്രധാന ഇനങ്ങള്. ഹൊക്കൈഡോ ദ്വീപിന്റെ വടക്കന് ഭാഗങ്ങളിലും ഇത്തരം വനങ്ങള്‍ക്കായിരുന്നു പ്രാമുഖ്യം. വീതികൂടിയ ഇലകളുള്ള ഇലപൊഴിയും വൃക്ഷങ്ങള് സമൃദ്ധമായുള്ള വനങ്ങളാണ് തെക്കന് ജപ്പാനില് പ്രധാനമായുണ്ടായിരുന്നത്. മിതോഷ്ണമേഖലാവനങ്ങളില് കര്‍പ്പൂരം, നെന്മേനിവാക തുടങ്ങിയവയായിരുന്നു പ്രധാന മരങ്ങള്. വടക്കന് ജപ്പാനിലെ മറ്റു പ്രദേശങ്ങളിലും മധ്യജപ്പാനിലും (വടക്കന് ഹോണ്‍ഷൂ വരെ) ഇടകലര്‍ന്നുള്ള മിതോഷ്ണവനങ്ങളാണ് കണ്ടിരുന്നത്. ഓക്ക്, മേപ്പിള്, എം, ബീച്ച്. ബെര്‍ച്ച്, പോപ്ലാര് എന്നിവയായിരുന്നു പ്രധാന വൃക്ഷങ്ങള്. എന്നാല് ശതകങ്ങളായുള്ള ഉപയോഗം മൂലം ഇന്ന് ഈ സ്ഥിതി അപ്പാടെ മാറിയിരിക്കുന്നു. ഇലപൊഴിയും കാടുകള് തെ. പടിഞ്ഞാറന് പ്രദേശങ്ങളിലും സ്തൂപികാഗ്രിത വനങ്ങള് രാജ്യത്തുടനീളവും ഇപ്പോള് കാണാം.\nഇവിടെ മുമ്പുണ്ടായിരുന്ന മിക്കവാറും നിബിഡവനങ്ങളെല്ലാം ഇന്ന് വെട്ടിത്തെളിച്ചിരിക്കുന്നു. അവയുടെ സ്ഥാനത്ത് പുതുതായി നട്ടുപിടിപ്പിച്ച സ്തൂപികാഗ്രിത വൃക്ഷങ്ങളോ വിറകിനായി ഉപയോഗിക്കുന്ന താഴ്ന്ന തരം മരങ്ങളോ ആണുള്ളത്. മൊത്തം കാടിന്റെ ഏതാണ്ട് 36 ശ.-മാനവും ഇങ്ങനെയുള്ളതാണ്. കൃത്രിമ സ്തൂപികാഗ്രിത വനങ്ങള് 25 ശ.മാനവും തടിപ്പണിക്കാവശ്യമായ വൃക്ഷങ്ങളുള്ള കാടുകള് 27 ശ.മാനവും വരും. ഇങ്ങനെയുള്ള കാടുകളില് പകുതിയോളവും സ്തൂപികാഗ്രിത വൃക്ഷങ്ങളാണ്. താഴ്ന്ന അക്ഷാംശങ്ങളിലും താഴ്ന്ന പ്രദേശങ്ങളിലും വരെ സ്തൂപികാഗ്രിത മരങ്ങള് കാണുന്നുണ്ടെങ്കിലും പള്‍പ്പ് നിര്‍മാണത്തിനാവശ്യമായ മരങ്ങള് കൂടുതലും ജപ്പാന്റെ തെക്കന് പ്രദേശങ്ങളില് നിന്നുമാണു ലഭിക്കുന്നത്. തെക്കന് പ്രദേശങ്ങളിലെ കാലാവസ്ഥയും ഉത്പന്നങ്ങളുടെ വ്യാപാരസാധ്യതകളുമാണ് ഇതിനു കാരണം.\nജപ്പാനില് നൈസര്‍ഗികവനങ്ങള് ധാരാളമുണ്ടെങ്കിലും ഇവ രാജ്യത്തിന്റെ തടി-പള്‍പ്പ് നിര്‍മാണാവശ്യങ്ങള്‍ക്ക് മതിയാവുന്നില്ല. ഇക്കാരണത്താല് തടി ഇറക്കുമതി ചെയ്യേണ്ടതായി വരുന്നു. തടിയുടെയും തടിയുത്പന്നങ്ങളുടെയും ഉത്പാദനത്തിലും ഇറക്കുമതിയിലും മുമ്പന്തിയില് നില്ക്കുന്ന രാജ്യങ്ങളിലൊന്നാണ് ജപ്പാന്. 1994-ല് 3,13,49,000 ഘ.മീ. തടി മുറിക്കുകയുണ്ടായി. ഇവിടത്തെ തടിയുടെ ഉപഭോഗവും വൃക്ഷങ്ങളുടെ നൈസര്‍ഗിക വളര്‍ച്ചയും ആനുപാതികമല്ലാത്തതിനാല് തടിയുടെ ഗുണം കുറയുന്നു. ആവശ്യത്തിലധികം തടി മുറിച്ചു മാറ്റുന്നതിനാല് മണ്ണൊലിപ്പും ഒരു പ്രധാന പരിസ്ഥിതിപ്രശ്നമാകുന്നുണ്ട്. ഇത്തരം പരിസ്ഥിതി പ്രശ്നങ്ങളുടെ പരിഹാരാര്‍ഥം ജപ്പാനിലെ 14 ശ.മാ. വനങ്ങള് സംരക്ഷിച്ചിരിക്കുകയാണ്. ജപ്പാനില് തടിക്ഷാമം ഇത്ര സങ്കീര്‍ണമാവുന്നതിനുള്ള മറ്റൊരു പ്രധാന കാരണം ഇന്നും ജപ്പാന് ജനത ഇന്ധനത്തിനായി കൂടുതലും തടി, കല്‍ക്കരി എന്നിവയെ ആശ്രയിക്കുന്നു എന്നതാണ്. പട്ടണങ്ങളില് മാത്രമേ പാചകഗ്യാസും വൈദ്യുതിയും പ്രധാന ഗാര്‍ഹിക ഇന്ധനമായി ഉപയോഗിക്കപ്പെടുന്നുള്ളു.\nവനങ്ങള്‍ക്കു പുറമേ, തിങ്ങിയ മുളങ്കാടുകളും പലതരത്തിലുള്ള മരങ്ങളും ജപ്പാനില് കാണുന്നു. പനകള്, തഴകള് എന്നിവയുള്‍പ്പെട്ട ഉഷ്ണമേഖലാ സസ്യങ്ങള് ക്യുഷുവിന്റെ തെക്കെയറ്റത്താണു വളരുന്നത്. ജപ്പാനില് ധാരാളമായുള്ള പൂച്ചെടികളില് പ്രധാനം പൂക്കളുള്ള ചെറുമരങ്ങളും ദേശീയപുഷ്പമായ 'ബ്ലോസ'വും ആണ്.\nഇവിടത്തെ പ്രകൃതി ധാരാളം ജീവജാലങ്ങളെയും പരിപോഷിപ്പിക്കുന്നു. 140-ലേറെ തരം സസ്തനികള് ഇവിടെയുണ്ട്. കരടി, കാട്ടുപോത്ത്, ആന്റലോപ്, മാന്, കുറുക്കന്, അണ്ണാന്, ബാജര്, ഓട്ടര്, മുയല് എന്നിവ ഇക്കൂട്ടത്തിലെ പ്രധാന മൃഗങ്ങളാണ്. ചെറിയ വാലും കവിളില് സഞ്ചികളുമുള്ള മകാക് എന്നയിനം കുരങ്ങ് ജപ്പാനില് ധാരാളമായുണ്ട്. വാല്‍റസ്, സീല്, തിമിംഗലം എന്നിവയാണ് സമുദ്രജലസസ്തനികളില് മുഖ്യം.\nജാപ്പനീസ് ദ്വീപുകളില് 450 ഇനത്തിലേറെ പക്ഷികളുണ്ട്. ഇതില് മൂന്നിലൊന്നോളം വിവിധയിനത്തില്‍പ്പെട്ട നീര്‍പ്പക്ഷികളും ബാക്കിയില് കൂടുതലും പാട്ടുപാടുന്ന കിളികളുമാണ്. 30 ഇനത്തിലധികം പാമ്പുകളെയും ഇവിടെ കണ്ടെത്താം. വിഷമുള്ള രണ്ടിനം പാമ്പുകള് പ്രധാന ദ്വീപുകളിലും നാലിനം ഓകിനാവയിലും കാണുന്നു.\nരണ്ടാം ലോകയുദ്ധത്തില് പൂര്‍ണമായി തകര്‍ന്നു തരിപ്പണമായ ജപ്പാന്, അവിടത്തെ ജനതയുടെ സ്ഥിരോത്സാഹവും കഠിനപ്രയത്നവും മൂലം അഭൂതപൂര്‍വമായ ഒരു ഉയര്‍ത്തെഴുനേല്പിനു വിധേയമായി. ഇന്ന് ലോകരാഷ്ട്രങ്ങളുടെ മുന്‍നിരയിലാണ് ജപ്പാന്റെ സ്ഥാനം. 20-ാം ശ.-ല് ലോകം കണ്ടതില് ഏറ്റവും വര്‍ധിച്ച സാമ്പത്തിക പുരോഗതി ജപ്പാന്റേതാണ്. ഇന്ന് ജപ്പാന്റെ മൊത്തദേശീയോത്പാദനം (ജി.എന്.പി) ജര്‍മനിയുടേതിനു തുല്യമാണ്.\nലോകരാഷ്ട്രങ്ങളില് യു.എസ്. കഴിഞ്ഞാല് ഏറ്റവും കൂടുതല് വ്യാവസായിക പുരോഗതി കൈവരിച്ചിട്ടുള്ള രാഷ്ട്രം ജപ്പാനാണ്. ആയിരത്തിത്തൊള്ളായിരത്തി അറുപതുകളിലും എഴുപതുവരെയും ജപ്പാനില് മൊത്ത ദേശീയോത്പാദനത്തിന്റെ വളര്‍ച്ചാ നിരക്ക് കൂടുതലായിരുന്നു. ഒരു വര്‍ഷത്തിന് 11 ശ.മാ എന്ന തോതില്. ഇത് യു.എസ്സിനെക്കാള് കൂടുതലായിരുന്നു. എന്നാല് യുദ്ധാനന്തരകെടുതികള് ഏറ്റവും കൂടുതലായി അനുഭവപ്പെട്ടു തുടങ്ങിയത് എഴുപതുകളുടെ മധ്യത്തോടെയായിരുന്നു. യുദ്ധത്തിനുശേഷമുണ്ടായ തൊഴിലില്ലായ്മ, പണപ്പെരുപ്പം, പെട്രോള് തുടങ്ങിയ ഇറക്കുമതിയുത്പന്നങ്ങളുടെ വിലക്കയറ്റം എന്നീ ഘടകങ്ങളാണ് ഈ സാമ്പത്തികത്തകര്‍ച്ചയ്ക്കു കാരണമായത്. 73-നുശേഷം ഇതു കൂടുതല് രൂക്ഷമായി. ജപ്പാനോളം ഇറക്കുമതിയുത്പന്നങ്ങളെ ആശ്രയിച്ചിരുന്ന മറ്റൊരു വ്യാവസായിക രാഷ്ട്രവുമുണ്ടായിരുന്നില്ല.\nവ്യാവസായികരംഗത്തെ സഹകരണാടിസ്ഥാനത്തിലുള്ള മാനേജ്മെന്റ്, വിദ്യാസമ്പന്നരും വിദഗ്ധരുമായ തൊഴിലാളികള്, സമ്പാദ്യ നിക്ഷേപങ്ങളുടെ അഭിവൃദ്ധി, വിദേശവാണിജ്യം എന്നിവയാണ് ആധുനിക ജപ്പാന്റെ അതിദ്രുതവികാസത്തിനു കാരണമായ മുഖ്യ ഘടകങ്ങള്. കൂട്ടായ നിയന്ത്രണത്തോടെ പ്രാവര്‍ത്തികമാക്കിയിരുന്ന ഇവയ്ക്ക് കാര്യമായ ചിട്ടയൊന്നുമുണ്ടായിരുന്നില്ലെങ്കിലും ഇവയുടെ പ്രഭാവം ശക്തമായിരുന്നു. എല്ലാം രംഗങ്ങളിലും ഒരുപോലെ ഇത് അനുഭവവേദ്യമായിരുന്നുതാനും.\nജപ്പാനിലെ ഒരു സ്റ്റീല് ഫാക്ടറി\nജപ്പാനില് വന്‍വ്യവസായങ്ങള് കൂട്ടമായിട്ടാണ് കാണപ്പെടുന്നത്. സാമ്പത്തിക-വ്യാവസായിക-വാണിജ്യകേന്ദ്രങ്ങള് ഇവിടെ പരസ്പരപൂരകങ്ങളായി വര്‍ത്തിക്കുന്നു. ജപ്പാന്റെ സമ്പദ്ഘടനയുടെ അടിസ്ഥാനഘടകങ്ങളാണിവ. ചെറുതും ഇടത്തരവുമായ വ്യവസായങ്ങള്‍ക്കും ഇവയോടൊപ്പം തന്നെ പ്രാധാന്യമുണ്ട്. ജാപ്പനീസ് വ്യവസായ വാണിജ്യമേഖലകളില് സര്‍ക്കാരുടമയില് വരുന്ന സ്ഥാപനങ്ങള് വളരെ കുറവാണ്; ഗതാഗത-വാര്‍ത്താവിനിമയ മേഖലകളില് സ്ഥിതി നേരേമറിച്ചും. ഗവണ്‍മെന്റുടമസ്ഥതയിലുള്ളവയാണധികവും. എഴുപതുകളുടെ ആദ്യംവരെ ജാപ്പനീസ് വ്യവസായങ്ങളില് വിദേശനിക്ഷേപങ്ങള് തീരെ കുറവായിരുന്നു. ഈ മേഖലകളിലേര്‍പ്പെടുത്തിയിരുന്ന നിയന്ത്രണങ്ങളായിരുന്നു ഈ കുറവിനു കാരണം. എഴുപതുകളിലും അതിനുശേഷവുമായി ഇവയില് പലതിനും ഗവണ്‍മെന്റനുവദിച്ച ഇളവുകള് ഈ നിലയ്ക്കു വ്യത്യാസം വരുത്തി.\nജപ്പാനിലെ വ്യാവസായികാഭിവൃദ്ധി മൂലമുണ്ടാകുന്ന സാമൂഹിക-പരിസ്ഥിതി പ്രശ്നങ്ങള് ജാപ്പനീസ് ജനത നേരിടുന്ന ഏറ്റവും സങ്കീര്‍ണമായ പ്രശ്നമാണ്. അനുദിനം വര്‍ധിച്ചുകൊണ്ടിരിക്കുന്ന ജല-വായു മലിനീകരണത്തിന്റെ തോത് വളരെ ഉയര്‍ന്നതാണ്; പ്രത്യേകിച്ചും പട്ടണങ്ങളില്. പാര്‍പ്പിടം, ഭൂവിനിയോഗം, ഗതാഗതം ഇവയ്ക്കുള്ള സൗകര്യങ്ങളും പട്ടണങ്ങളില് തീരെ അപര്യാപ്തമായിരിക്കുന്നു.\nജപ്പാന്റെ സമ്പദ്ഘടനയെ നിയന്ത്രിക്കുന്ന മുഖ്യ ഘടകമാണ് ഉത്പാദന മേഖല. ഏറ്റവും കൂടുതല് തൊഴിലാളികളുള്ളതും ഈ മേഖലയില് തന്നെ. പ്രധാന കയറ്റുമതി ഉത്പന്നങ്ങളെല്ലാം ഈ മേഖലയില് നിന്നു ലഭിക്കുന്നു. അടിസ്ഥാന വസ്തുക്കളുടെ നിര്‍മാണത്തില് ലോകരാഷ്ട്രങ്ങളുടെ മുമ്പന്തിയിലാണ് ജപ്പാന്. ലോകത്ത് ഏറ്റവു കൂടുതല് കപ്പലുകള് നിര്‍മിക്കുന്നത് ജപ്പാനിലാണ്. മോട്ടോര് വാഹനങ്ങള്, കൃത്രിമനാരുകള് എന്നിവയുടെ ഉത്പാദനത്തില് രണ്ടാം സ്ഥാനവും സ്റ്റീല്, സിമന്റ് എന്നിവയുടെ ഉത്പാദനത്തില് മൂന്നാം സ്ഥാനവും ജപ്പാനുണ്ട്. മൊത്തവ്യാവസായികോത്പാദനത്തില് യു.എസ്സിനു തൊട്ടു പിന്നിലാണ് ജപ്പാന്റെ സ്ഥാനം.\nടെലിവിഷന് ഫാക്ടറിയില് പണിയെടുക്കുന്ന സ്ത്രീകള്\nജപ്പാനിലെ വ്യവസായമേഖല പ്രധാനമായും പസിഫിക് തീരത്തുള്ള തെക്കന് ഹോണ്‍ഷൂവിലെ ടോക്യോ-യോകോഹാമ, ഒസാകാ-കോബി-ക്യോട്ടോ, നാഗോയ എന്നിവിടങ്ങളിലും വടക്കന് ക്യുഷുവിലും കേന്ദ്രീകരിച്ചിരിക്കുന്നു. അനുദിനം വികസിക്കുന്ന വിസ്തൃതമായ ഒരു വ്യാവസായിക മേഖലയാണ് ടോക്യോ-യോകോഹാമ പ്രദേശത്തുള്ളത്. വ്യാവസായികോപകരണങ്ങള്, ഉപഭോക്തൃ-ഉത്പന്നങ്ങള്, ഇരുമ്പുരുക്ക്, കപ്പല്, രാസവസ്തുക്കള്, തുണി എന്നിവ ജപ്പാനിലെ പ്രധാന വ്യാവസായികോത്പന്നങ്ങളില് പെടുന്നു. വ്യാവസായികോപകരണങ്ങള്‍ക്കും ഉപഭോക്തൃ-ഉത്പന്നങ്ങള്‍ക്കുമാണ് കൂടുതല് പ്രാധാന്യം. ജപ്പാനിലെ ഉയര്‍ന്നുകൊണ്ടിരിക്കുന്ന സാമ്പത്തികാഭിവൃദ്ധിക്കും ഉയര്‍ന്ന ജീവിതനിലവാരത്തിനും കയറ്റുമതിനിരക്കിനും ഇവയുടെ ഉത്പാദനം ഒരു പരിധിവരെ കാരണമായിരിക്കുന്നു. ഘനവൈദ്യുതതോപകരണങ്ങള്, മെഷീന് ടൂളുകള് എന്നിവയാണ് വ്യാവസായികോപകരണങ്ങളില് പ്രധാനമായവ. പ്രധാന ഉപഭോക്തൃ ഉത്പന്നങ്ങള് മോട്ടോര് സൈക്കിള്, മോട്ടോര് വാഹനം, സൈക്കിള്, ടെലിവിഷന് സെറ്റ്, റേഡിയോ, ഫോട്ടോഗ്രാഫിക് ഉപകരണങ്ങള്, വാച്ച് എന്നിവയാണ്.\nജപ്പാനിലെ ഇരുമ്പുരുക്കു വ്യവസായത്തിനാവശ്യമായ അയിരും കല്‍ക്കരിയും ഇറക്കുമതി ചെയ്യുകയാണെങ്കിലും ആധുനികവും സാങ്കേതികമേന്മ ഏറിയതുമായ ജാപ്പനീസ് വ്യവസായങ്ങള് രാജ്യത്തിനാവശ്യമായ ഇരുമ്പും ഉരുക്കും ഉത്പാദിപ്പിച്ചെടുക്കുന്നതിനു പുറമേ, മറ്റ് ധാരാളം ഉത്പന്നങ്ങള് കയറ്റുമതി ചെയ്യുന്നുമുണ്ട്. ഇരുമ്പല്ലാത്ത മറ്റനേകം ലോഹങ്ങളും ഇവിടെ ഉരുക്കി ശുദ്ധീകരിച്ചെടുക്കുന്നു.\nലോകത്തിലെ എല്ലാ തുറമുഖങ്ങളിലെയും കൂടി മൊത്തം ഇറക്കുമതിയുടെ പകുതിയോളം ജാപ്പനീസ് തുറമുഖങ്ങളിലൂടെ നിര്‍വഹിക്കപ്പെടുന്നു. ഇവിടത്തെ നാവികസമ്പത്തില് ഏറിയ പങ്കും വലിയ ചരക്കുകപ്പലുകളാണ്. ഇവ വിദേശാവശ്യങ്ങള്‍ക്കായുപയോഗിക്കുന്നു. പെട്രോളിയം 'സൂപ്പര് ടാങ്കറു'കളും ഇതില്‍പ്പെടുന്നു. ചെലവുകുറഞ്ഞ നിര്‍മാണ മാര്‍ഗങ്ങളും അത്യന്താധുനിക സാങ്കേതികവിദ്യകളുടെ ആവിര്‍ഭാവവുമാണ് ജപ്പാനിലെ കപ്പല്‍നിര്‍മാണപുരോഗതിക്കു പ്രധാനകാരണം.\nഅതിവേഗം പുരോഗമിച്ചുകൊണ്ടിരിക്കുന്ന മറ്റൊരു മേഖലയാണ് രാസവസ്തു വ്യവസായം. ആസിഡ്, ആല്‍ക്കലി, വളം പെട്രോ-കെമിക്കല് എന്നിവയുടെ നിര്‍മാണത്തിനാണ് ഈ മേഖലയില് പ്രാമുഖ്യം. രണ്ടാം ലോകയുദ്ധത്തിനുമുമ്പുള്ള വര്‍ഷങ്ങളില് വസ്ത്രനിര്‍മാണ വ്യവസായം ഇവിടെ ഏറെ പുരോഗതി പ്രാപിച്ചിരുന്നെങ്കിലും പരുത്തി വ്യവസായത്തിന് ഈ മേഖലയിലുണ്ടായിരുന്ന സ്ഥാനം ഇന്ന് കൃത്രിമനാരുകള് കൈയടക്കിയിരിക്കുകയാണ്. കമ്പിളി, പട്ട് എന്നിവയുടെ നിര്‍മാണത്തിനും ജപ്പാനില് പ്രാധാന്യമുണ്ട്.\nഭക്ഷ്യസംസ്കരണം, വസ്ത്രനിര്‍മാണം, കടലാസും കടലാസുത്പന്നങ്ങളും, കളിമണ് പാത്രങ്ങള്, മണ്‍പാത്രങ്ങള്, കണ്ണാടി എന്നിവ ഇവിടത്തെ മറ്റു വ്യവസായങ്ങളില് പെടുന്നു. വിവിധയിനം തുണികള്, ചിത്രപ്പണികള് ചെയ്ത കളിമണ്‍പാത്രങ്ങള് എന്നിവയുള്‍പ്പെടെ ധാരാളം കരകൗശലവസ്തുക്കളും ഇവിടെ ഉത്പാദിപ്പിക്കുന്നുണ്ട്.\nആകെ ഭൂവിസ്തൃതിയുടെ 16 ശ.മാ.-ത്തോളം മാത്രമേ കൃഷിഭൂമിയായുള്ളു. ബാക്കി പര്‍വതപ്രദേശങ്ങളാണ്. ചിലയിടങ്ങളില് തട്ടുതട്ടായി തിരിച്ച മലഞ്ചരിവുകള് കൃഷിക്കുപയോഗിക്കുന്നു. എന്നാല് രാജ്യത്തിനാവശ്യമായതിന്റെ മുക്കാല് ഭാഗത്തോളം ധാന്യങ്ങള് ഉത്പാദിപ്പിക്കാന് ജപ്പാന് കഴിയുന്നുണ്ട്.\nകടുംകൃഷി സമ്പ്രദായങ്ങളാണ് ജപ്പാനില് സ്വീകരിച്ചിട്ടുള്ളത്. പ്രയത്നശീലരായ ജനങ്ങള് ഇടതടവില്ലാതെ കൃഷി ചെയ്യുന്നതിനാല് പരമാവധി ഉത്പാദനം ലഭിക്കുന്നു. കൃഷിയോടനുബന്ധിച്ചുള്ള കൂടുതല് ജോലികളും കൈകൊണ്ടുതന്നെയാണ് ചെയ്യുന്നതെങ്കിലും ചെറിയ യന്ത്രങ്ങളുപയോഗിച്ച് ഇതു ലഘൂകരിക്കാറുണ്ട്. ഇവിടത്തെ കൃഷിക്കാര് വന്‍തോതിലാണ് വളം ഉപയോഗിക്കുന്നത്. ഇക്കാരണങ്ങളാല് ഏറ്റവും കൂടുതല് വിളവു ലഭിക്കുന്ന രാജ്യങ്ങളിലൊന്നായിരിക്കുന്നു ജപ്പാന്.\nജപ്പാനിലെ മിക്കവാറും കൃഷിയിടങ്ങളും സ്വകാര്യഉടമസ്ഥതയിലുള്ള തുണ്ടുകൃഷിഭൂമികളാണ്. യുദ്ധത്തിനുശേഷമുണ്ടായ മാറ്റങ്ങള് കൃഷിക്കാര്‍ക്ക് തങ്ങള് ജോലിചെയ്യുന്ന പാടങ്ങള് സ്വന്തമാക്കിക്കൊടുത്തതാണ് ഇതിനു കാരണം. കൃഷിക്കാരില് ഭൂരിഭാഗവും ഒഴിവുസമയങ്ങളില് മറ്റു ജോലികളില് ഏര്‍പ്പെടുന്നത് വരുമാനവര്‍ധനവിനും കാരണമാകുന്നു.\nജനങ്ങളുടെ പ്രധാന ആഹാരമായ നെല്ലാണ് മുഖ്യവിള. മൊത്തം ആഭ്യന്തരോപയോഗത്തിന് ആവശ്യമായതിലും കൂടുതല് നെല്ല് ജപ്പാനിലുത്പാദിപ്പിക്കുന്നുണ്ട്. ബാര്‍ലി, ഗോതമ്പ് തുടങ്ങിയ ധാന്യങ്ങളും കൃഷി ചെയ്യുന്നു. പച്ചക്കറികള്, സോയാബീന്, തേയില, പുകയില എന്നിവയാണ് മറ്റു പ്രധാന വിളകള്. ജപ്പാനില് ഉത്പാദിപ്പിക്കപ്പെടുന്ന പഴങ്ങളില് പ്രധാനം ഓറഞ്ച്, ആപ്പിള്, പീച്ച്, പെയര് എന്നിവയാണ്. പട്ടുനൂല് കൃഷിയും ജപ്പാനിലെ ഒരു വിഭാഗത്തിന്റെ ഉപജീവനമാര്‍ഗമാകുന്നു.\nജപ്പാനില് കാലിവളര്‍ത്തല് പറയത്തക്ക രീതിയിലില്ല. രാജ്യത്തിനുള്ളിലെ ഉപഭോഗാവശ്യങ്ങള്‍ക്കനുസരിച്ച് ഇതു വികസിച്ചുകൊണ്ടിരിക്കുന്നു.\nഏറ്റവും കൂടുതല് മത്സ്യബന്ധനം നടത്തുന്ന രാജ്യങ്ങളിലൊന്നാണ് ജപ്പാന്. ജാപ്പനീസ് ജനതയുടെ പോഷകമൂല്യമേറെയുള്ള ആഹാരവും മത്സ്യം തന്നെ. ജപ്പാനിലെ ജലാശയങ്ങള്, പ്രത്യേകിച്ച് പസിഫിക് സമുദ്രതീരം, ലോകത്തിലെ പ്രധാന മത്സ്യശേഖരകേന്ദ്രങ്ങളിലൊന്നാണ്. ജപ്പാന് തീരത്തിലെ കുറോഷിയോ ഉഷ്ണജലപ്രവാഹവും ഒയാഷിയോ ശീതജലപ്രവാഹവും സന്ധിക്കുന്ന ഭാഗം മത്സ്യബന്ധനത്തിനു പേരുകേട്ടതാണ്. പരമ്പരാഗതമായുള്ള ചെറുവള്ളങ്ങളാണ് തീരത്തോടടുത്ത പ്രദേശങ്ങളില് മത്സ്യബന്ധനത്തിനുപയോഗിക്കുന്നത്; വലിയ കപ്പലുകള് ആഴക്കടല് മത്സ്യബന്ധനത്തിനും. ദീര്‍ഘദൂരം യാത്ര ചെയ്യുന്ന വലിയ കപ്പലുകളില് മത്സ്യങ്ങള് ദിവസങ്ങളോളം കേടുകൂടാതെ സൂക്ഷിക്കുന്നതിനുള്ള സൗകര്യങ്ങളുണ്ട്. കോഡ്, അയല, മത്തി, ജാക്ക്, റെഡ്ഫിഷ്, ചൂര, കണവ, ക്നാവള്ളി, കക്ക എന്നിവയാണ് പ്രധാന സമുദ്രവിഭവങ്ങള്. മത്സ്യാഹാരമായ കടല്‍പ്പായല് കടലില് നിന്നു ശേഖരിക്കുന്നതിനു പുറമെ, തീരത്തോടടുത്തു കിടക്കുന്ന ആഴം കുറഞ്ഞ സമുദ്രഭാഗങ്ങളില് കൃഷിചെയ്യപ്പെടുന്നുമുണ്ട്. അന്താരാഷ്ട്ര തിമിംഗലവേട്ട നിയന്ത്രണത്തിന് എതിരു നില്‍ക്കുന്ന ജപ്പാനില് തിമിംഗലവേട്ട ഒരു പ്രധാന ഉപജീവനമാര്‍ഗമാണ്.\nജപ്പാന്റെ പലഭാഗങ്ങളിലും ശുദ്ധജല മത്സ്യബന്ധനം മുഖ്യമാണ്. വര്‍ഷങ്ങളായി നടത്തിവരുന്ന ഈ മത്സ്യക്കൃഷിയില് കാര്‍പ് ഉള്‍പ്പെടെ വിവിധയിനം മത്സ്യങ്ങള് വളര്‍ത്തപ്പെടുന്നു. ഇതുകൂടാതെ ഉള്‍നാടന് തടാകങ്ങളില് നിന്നും നദികളില് നിന്നും ധാരാളം മത്സ്യങ്ങള് ലഭിക്കുന്നുമുണ്ട്. നാഗോയ, നാഗസാകി എന്നീ പ്രദേശങ്ങള്‍ക്കു ചുറ്റുമായി വ്യാപിച്ചിരിക്കുന്ന കൃത്രിമ മുത്തുത്പാദനം താരതമ്യേന അവികസിതമെങ്കിലും ഇതിന് ഒരു സുപ്രധാന സ്ഥാനമാണുള്ളത്.\nജപ്പാനിലെ വനങ്ങള് സംരക്ഷിതപ്രദേശങ്ങളെന്ന നിലയ്ക്കും വിലപിടിപ്പുള്ള പ്രകൃതി വിഭവങ്ങള് എന്ന നിലയ്ക്കും പ്രാധാന്യമര്‍ഹിക്കുന്നു. 40 ശ.മാ.-ലധികം വനങ്ങളും സര്‍ക്കാരുടമയിലാണ്; ശേഷമുള്ളത് വ്യക്തികളുടെയോ കോര്‍പ്പറേഷന്റെയോ അധീനതയിലും.\nകെട്ടിടനിര്‍മാണം, പേപ്പര് വ്യവസായങ്ങള്, മറ്റു വ്യവസായങ്ങള് എന്നിവയ്ക്കായി ധാരാളം തടിയുത്പന്നങ്ങള് ഇവിടെ ആവശ്യമായി വരുന്നു. ആഭ്യന്തരാവശ്യത്തിനായി ഇവിടെയുള്ള തടിയുത്പന്നങ്ങള് തികയാതെ വരുന്നതിനാല് തടി ഇറക്കുമതിചെയ്യുകയാണ് പതിവ്. ഭാവിയില് തടിയുത്പാദനത്തിന്റെ തോത് കൂട്ടുന്നതിനുവേണ്ടി വനങ്ങളുടെ ഉത്പാദനക്ഷമത വര്‍ധിപ്പിക്കുന്ന പല ആധുനിക മാര്‍ഗങ്ങളും ജപ്പാനില് നടപ്പിലാക്കിക്കഴിഞ്ഞു.\nജപ്പാനില് ഖനനത്തിന് താരതമ്യേന കുറഞ്ഞ പ്രാധാന്യമേയുള്ളു. ലഭ്യമായ ധാതുനിക്ഷേപങ്ങളൊന്നും തന്നേ അളവിലും ഗുണത്തിലും മെച്ചമല്ല. ഇവയുടെ ഖനനപ്രക്രിയ ബുദ്ധിമുട്ടേറിയതാണുതാനും. ലോഹ-അലോഹധാതുക്കള് കുറഞ്ഞയളവിലുത്പാദിപ്പിക്കുന്ന ചെറിയ ചില ഖനികളും ജപ്പാനിലുണ്ട്. ആഭ്യന്തരോപയോഗത്തിന്റെ ചെറിയൊരംശം മാത്രമാണ് ഇവയ്ക്കു നല്കാന് കഴിയുന്നത്. ഉത്പാദനം സമൃദ്ധമാണെങ്കിലും ജപ്പാനിലെ കല്‍ക്കരി നിക്ഷേപങ്ങള് താഴ്ന്ന നിലവാരത്തിലുള്ളതാണ്. ഹൊക്കൈഡോ, ക്യുഷു എന്നീ പ്രദേശങ്ങളില് കല്‍ക്കരി നിക്ഷേപങ്ങളുണ്ട്.\nജപ്പാനിലെ പ്രധാന ഗതാഗതമാര്‍ഗം റെയില്‍വേയാണ്. രാജ്യത്തിനുള്ളില് ഒരു സ്ഥലത്തു നിന്ന് മറ്റൊരു സ്ഥലത്തേക്കുള്ള മുഖ്യ സഞ്ചാരോപാധി എന്നതിനു പുറമേ, ചരക്കുകള് കൊണ്ടുപോകുന്നതിനും റെയില്‍വേ ഉപയോഗപ്പെടുന്നു. സര്‍ക്കാരുടമയിലുള്ള 'ജാപ്പനീസ് നാഷണല് റെയില്‍വേസ്' (JNR) ല് രാജ്യത്തിനകത്തുള്ള 80 ശ.മാ. റെയില്‍പ്പാതകളും എല്ലാം അന്തര് നഗരപാതകളും ഉള്‍പ്പെടുന്നു. 1987-ല് ജെഎന്‍ആര് ഏഴ് സ്വകാര്യകമ്പനികളായി പുനഃസംഘടിപ്പിക്കപ്പെട്ടു. ഇത് ജാപ്പനീസ് റെയില്‍വേസ് ഗ്രൂപ്പ് (JR) എന്നറിയപ്പെടുന്നു. ഹോണ്‍ഷൂവിനെയും ഹൊക്കൈഡോയെയും ബന്ധിപ്പിക്കുന്ന ഒരു 'സമുദ്രാന്തര ഭൂഗര്‍ഭറെയില് ടണല്'-സീകന് ടണല്-1988-ല് ഗതാഗതത്തിനായി തുറന്നു കൊടുത്തു. 53.9 കി.മീ. നീളമുള്ള ഇത് ലോകത്തിലെ ഏറ്റവും നീളം കൂടിയ ടണലുകളിലൊന്നാണിത്.\nസൂപ്പര് എക്സ് പ്രസ്സ് ട്രെയിന്\nടോക്യോ-ഒസാകാ നഗരങ്ങളെ തമ്മില് ബന്ധിപ്പിക്കുന്ന റെയില്‍പ്പാത 1964-ല് പ്രവര്‍ത്തിച്ചു തുടങ്ങി. മണിക്കൂറില് 225 കി.മീ. വേഗതയില് പായുന്ന 'ബുള്ളറ്റ്' ട്രെയിന് ഓടാനുള്ള സൗകര്യം ഈ പാതയ്ക്കുണ്ട്. 29 കി.മീ. നീളമുള്ള ടോക്യോ-യോകോഹാമയാണ് ജപ്പാനിലെ ആദ്യത്തെ റെയില്‍പ്പാത. 1872-ലാണ് ഇത് പ്രവര്‍ത്തിച്ചു തുടങ്ങിയത്. മോട്ടോര് വാഹനങ്ങളുടെ പെരുപ്പവും നഗരപ്രാന്തങ്ങളില് നിന്നും പട്ടണങ്ങളിലേക്കുള്ള ജനങ്ങളുടെ കുടിയേറ്റവും ജപ്പാനിലെ റെയില്‍വേയുടെ ഉപയോഗം കുറയ്ക്കുന്നു. ടോക്യോ, ഫൂകുവോകാ, കോബി, ക്യോട്ടോ, നാഗോയ, ഒസാകാ, സപോറോ, സെന്‍ഡായ്, യോകോഹാമ എന്നിവിടങ്ങളില് 'മെട്രോ' സര്‍വീസും 19 നഗരങ്ങളില് 'ട്രാം' സര്‍വീസും ഉണ്ട്.\nഹൈവേകളുടെ നിര്‍മാണോപയോഗങ്ങളില് മറ്റു വ്യാവസായികരാജ്യങ്ങളെ അപേക്ഷിച്ച് ജപ്പാന് പിന്നിലാണ്. 1970-കളുടെ തുടക്കത്തില് ടോക്യോ-ഒസാകാ നഗരങ്ങളെ തമ്മില് ബന്ധിപ്പിക്കുന്ന ഒരേ ഒരു 'അന്തര്-നഗര സൂപ്പര് ഹൈവേ' മാത്രമാണ് ഇവിടെ ഉണ്ടായിരുന്നത്. പ്രധാന റോഡുകള് പോലും പാകി വൃത്തിയാക്കിയതായിരുന്നില്ല. രാജ്യത്തുടനീളമുള്ള നഗരങ്ങളെയും നഗരപ്രാന്തങ്ങളെയും തമ്മില് ബന്ധിപ്പിക്കുന്ന ഒരു 'എക്സ്പ്രസ് വേ' പദ്ധതി പണിതീര്‍ന്നുവരുന്നു. ജപ്പാനില് വര്‍ധിച്ചു കൊണ്ടിരിക്കുന്ന ഗതാഗതക്കുരുക്കിന് ഒരു പരിധിവരെ ഇതു പരിഹാരമാകും. ലോകത്തിലെ ഏറ്റവും ദൈര്‍ഘ്യമേറിയ സമുദ്രാന്തര് റോഡ് ടണലിന്റെ പണി 1997-ല് പൂര്‍ത്തിയായി. 11.3 ദശലക്ഷം ഡോളര് ചെലവഴിച്ചു നിര്‍മിച്ച ഈ ടോക്യോ ബേ അക്വാലൈനിലൂടെ ടോക്യോ ഉള്‍ക്കടല് കടക്കുന്നതിന് 15 മിനിറ്റു മതിയാകും. 4.4 കി.മീ. പാലവും 9.4 കി.മീ. ടണലും ഉള്‍ക്കൊള്ളുന്നതാണ് ഈ പാത.\nമെയ്ഷിന് എക്സ് പ്രസ്സ് വേ, കോബി, ഒസാകാ, ക്യോട്ടാ, നഗോയ എന്നിവയെ ബന്ധിപ്പിക്കുന്നു\nജപ്പാനില് തീരദേശ കപ്പല്‍ഗതാഗതത്തിന് പ്രാധാന്യമേറെയാണ്. ജനസാന്ദ്രതയേറിയ വികസിത വ്യാവസായിക പ്രദേശങ്ങളധികവും തീരത്തു കേന്ദ്രീകരിച്ചിരിക്കുന്നതാണ് ഇതിനു കാരണം. രണ്ടാം ലോകയുദ്ധകാലത്ത് സിംഹഭാഗവും നശിപ്പിക്കപ്പെട്ട നാവിക വാണിജ്യമേഖല ഇന്ന് അത്യന്താധുനികമായി നവീകരിക്കപ്പെട്ടിരിക്കുന്നു. ലോകരാഷ്ട്രങ്ങളുടെ മുമ്പന്തിയിലെത്തിനില്‍ക്കുന്നതാണിത്. ജപ്പാനിലുള്ള അറുനൂറിലധികം തുറമുഖങ്ങളില് യോകോഹാമ, കോബി, നാഗോയ, ഒസാകാ, ടോക്യോ എന്നിവയാണ് പ്രധാനപ്പെട്ടവ.\nരാജ്യത്തിനകത്തും പുറത്തുമുള്ള വ്യോമഗതാഗതത്തിന്റെ നിയന്ത്രണം 'ജപ്പാന് എയര് ലൈന്‍സി'(JAL)നാണ്. അര്‍ധസര്‍ക്കാര് ഉടമയിലുള്ള ഒരു സ്ഥാപനമാണിത്. മുമ്പ് ടോക്യോ, ഒസാകാ എന്നീ നഗരങ്ങളിലുണ്ടായിരുന്ന വിമാനത്താവളങ്ങള് ജപ്പാനിലെ ആഭ്യന്തര-വിദേശ വ്യോമഗതാഗതം നിയന്ത്രിച്ചിരുന്നു. ടോക്യോയിലെ നറീറ്റ, ഹനീഡ (ടോക്യോ ഇന്റര്‍നാഷനല്) എന്നീ വിമാനത്താവളങ്ങള് ഫൂകുവോകാ, കാഗോഷീമാ, ഹിരോഷിമ, നാഹ, നിഗാറ്റ (Niigata), സപോറോ, സെന്‍ഡായ്, നാഗോയ, ഒസാകാ (കാന്‍സായ്) എന്നിവ ഇന്നത്തെ അന്താരാഷ്ട്ര വിമാനത്താവളങ്ങളാണ്. ജപ്പാന് ഏര്‍ലൈന്‍സ്, ജപ്പാന് ഏര്‍സിസ്റ്റം, ആള് നിപ്പണ് ഏര്‍വേസ് എന്നിവയാണ് പ്രധാന വിമാനസര്‍വീസുകള്. 1953-ല് സ്ഥാപിതമായ 'ജപ്പാന് ഏര്‍ലൈന്‍സ്' 1987-ല് സ്വകാര്യ ഉടമസ്ഥതയിലായി. ഇന്ന് ടോക്യോയില് നിന്ന് യു.എസ്., യാറോപ്പ്, മധ്യ-പൂര്‍വരാജ്യങ്ങള്, തെ.കിഴക്കന് ഏഷ്യ എന്നിവിടങ്ങളിലേക്ക് വിമാനസര്‍വീസുകളുണ്ട്.\nജപ്പാനിലെ ടെലിഫോണ്, ടെലിഗ്രാഫ് തുടങ്ങി എല്ലാ വാര്‍ത്താവിനിമയ മാധ്യമങ്ങളും ലോകത്തില് വച്ചേറ്റവും ആധുനികമാണ്. വാര്‍ത്താ-വിനിമയ മന്ത്രാലയത്തിന്റെ കീഴില് പ്രവര്‍ത്തിക്കുന്നു. ടെലിഫോണുകളുടെ എണ്ണത്തില് യു.എസ്. കഴിഞ്ഞ് അടുത്ത സ്ഥാനമാണ് ജപ്പാനുള്ളത്. അത്യന്താധുനികമായ പല മാര്‍ഗങ്ങളുപയോഗിച്ച് ജപ്പാനിലെ തപാല് വകുപ്പ് വളരെ കാര്യക്ഷമമായി പ്രവര്‍ത്തിക്കുന്നു.\nറേഡിയോ, ടെലിവിഷന് എന്നിവയുടെ സ്വകാര്യ-പൊതുപ്രക്ഷേപണ നിലയങ്ങള് ജപ്പാനിലുണ്ട്. പൊതു സ്ഥാപനങ്ങളായ 'നിപ്പണ് ഹോസോ കിയോകായ്' (NHK-നിപ്പണ് ബ്രോഡ്കാസ്റ്റിങ് കോര്‍പ്പറേഷന്), 'നാഷണല് അസോസിയേഷന് ഒഫ് കമേഴ്സ്യല് ബ്രോഡ്കാസ്റ്റേഴ്സ്' (Minporen) എന്നിവയാണ് മുഖ്യ നിലയങ്ങള്. എന്‍എച്ച്കെ പ്രധാനമായി സാംസ്കാരിക-വിദ്യാഭ്യാസ മേഖലകളുമായി ബന്ധപ്പെട്ട പരിപാടികളും വാര്‍ത്തയും പ്രക്ഷേപണം ചെയ്യുന്നു. വിനോദപരിപാടികള് കുറവാണ്. റേഡിയോ ജപ്പാനും എന്‍എച്ച്കെയുടെ കീഴില് തന്നെയാണ്. ഹ്രസ്വതരംഗങ്ങളുപയോഗിച്ച് പ്രക്ഷേപണം ചെയ്യുന്ന പരിപാടികള് ലോകത്തെങ്ങും ലഭ്യമാകുന്നു. ജപ്പാനിലുള്ള സ്വകാര്യ ടെലിവിഷന്-റേഡിയോ സ്റ്റേഷനുകള് വിനോദപരിപാടികള്‍ക്കു പ്രാധാന്യം നല്കുന്നവയാണ്. ഒരു സര്‍വകലാശാലാ നിലയവും മതപ്രക്ഷേപണനിലയവും കൂടി ജപ്പാനില് പ്രവര്‍ത്തിക്കുന്നുണ്ട്.\nവായനാശീലമുള്ളവരാണ് ജാപ്പനീസ് ജനത. ആകെയുള്ള 121 ദിനപത്രങ്ങളില്4എണ്ണം ഇംഗ്ളീഷിലുള്ളവയാണ് (2007). ലോകത്തിലെ തന്നെ വലിയ പ്രസിദ്ധീകരണ വ്യവസായങ്ങളിലൊന്ന് ജപ്പാന്റെതാണ്. 1985-നു ശേഷം ജപ്പാനില ടെലിഫോണ് സര്‍വീസ് സ്വകാര്യവത്കരിക്കപ്പെട്ടു.\nലോകവാണിജ്യത്തില് സുപ്രധാനമായൊരു സ്ഥാനം ജപ്പാനുണ്ട്. 1970-കളുടെ തുടക്കത്തില് യു.എസ്സിനും പശ്ചിമജര്‍മനിക്കും പിന്നിലായിരുന്നു ജപ്പാന്റെ സ്ഥാനം. 1960-കളുടെ മധ്യത്തില് തന്നെ ജപ്പാന്റെ വിദേശവ്യാപാരം വികസിച്ചുതുടങ്ങിയിരുന്നു. ഇതുമൂലമുള്ള വിദേശനാണ്യശേഖരം ഏറെയാണ്.\nവ്യാവസായികാവശ്യത്തിനായി അസംസ്കൃത സാധനങ്ങളായ പെട്രോളിയം, കല്‍ക്കരി, ഇരുമ്പയിര്, തടി, പരുത്തി എന്നിവ ഇറക്കുമതി ചെയ്യുന്നു. വ്യാവസായിക-അസംസ്കൃത സാധനങ്ങളുടെ ഇറക്കുമതിയില് ലോകത്തില് ഒന്നാംസ്ഥാനം ജപ്പാനാണ്. ധാന്യങ്ങള്, പഞ്ചസാര, സോയാബീന് എന്നിവയാണ് മറ്റ് ഇറക്കുമതി വിഭവങ്ങള്. യു.എസ്., ആസ്റ്റ്രേലിയ, ഇന്തോനേഷ്യ, കാനഡ, ഇറാന് തുടങ്ങിയ രാജ്യങ്ങളില് നിന്ന് വിവിധവിഭവങ്ങള് ജപ്പാന് ഇറക്കുമതി ചെയ്യുന്നുണ്ട്.\nസംസ്കൃതോത്പന്നങ്ങളുടെ കയറ്റുമതിയില് ജപ്പാന് മുഖ്യസ്ഥാനമാണുള്ളത്. ഇരുമ്പുരുക്കുത്പന്നങ്ങള്, കപ്പലുകള്, മോട്ടോര് വാഹനങ്ങള്, ഘന-വൈദ്യുതോപകരണങ്ങള്, ഇലക്ട്രോണിക് ഉപകരണങ്ങള്, ഫോട്ടോഗ്രഫിക് ഉപകരണങ്ങള്, കൃത്രിമ നാരുകള് എന്നിവയാണ് പ്രധാന കയറ്റുമതിയിനങ്ങള്. 1950-കള് മുതല് തന്നെ ജപ്പാന് മേല്‍ത്തരം സാധനങ്ങള് കയറ്റുമതി ചെയ്തു തുടങ്ങിയിരുന്നു. സംസ്കൃതോത്പന്നങ്ങള് പ്രധാനമായി യു.എസ്സിലേക്കാണ് കയറ്റി അയയ്ക്കുന്നത്. ചൈന, തെ.കൊറിയ, തൈവാന്, ജര്‍മനി, ബ്രിട്ടന് തുടങ്ങി മിക്കവാറും ലോകരാഷ്ട്രങ്ങളിലേക്ക് ജപ്പാന് കയറ്റുമതിചെയ്യുന്നുണ്ട്.\nജപ്പാനിലെ ജനങ്ങളില് ഭൂരിഭാഗവും മംഗളോയിഡ് വംശത്തില്‍പ്പെട്ടവരാണ്. ഇവരുടെ ഉത്പത്തിയെക്കുറിച്ച് വ്യക്തമായ തെളിവുകളൊന്നുമില്ല. ഇവര് എ.ഡി. 300-നു മുമ്പുള്ള ശ.-ളില് ഏഷ്യയില് നിന്നു കുടിയേറിയവരാണെന്നു കരുതപ്പെടുന്നു. അന്ന് ഇവിടെ നിവസിച്ചിരുന്ന കോകസോയ്ഡ് വിഭാഗത്തില്‍പ്പെട്ട 'ഐനു' വംശജരോട് ഇവര്‍ക്ക് ഏറ്റുമുട്ടേണ്ടി വന്നു. ഇന്നത്തെ ജാപ്പനീസ് ജനതയില് ഏറിയ പങ്കും ഈ രണ്ടു നരവിഭാഗങ്ങളുടെയും സങ്കരയിനമാണ്. ശുദ്ധ ഐനു വംശജരായ വളരെ കുറച്ചുപേര് ഇന്നും ഹൊക്കൈഡോയില് കഴിയുന്നുണ്ട്.\nചനോയ്-ജപ്പാന്റെ പ്രാചീന അനുഷ്ഠാനമായ ചായ വിരുന്ന്\n1967-ല് തന്നെ ജപ്പാനിലെ ജനസംഖ്യ 10 കോടി ആയിരുന്നു. 1970 ആയപ്പോള് ഇത് 10,37,20,000 ആയിത്തീര്‍ന്നു. യു.എസ്സിനെക്കാള് പന്ത്രണ്ടിരട്ടിയായിരുന്നു ഇത്. ജപ്പാനിലെ മലമ്പ്രദേശങ്ങളില് ജനസാന്ദ്രത വളരെ കുറവും സമതലങ്ങളില് വളരെ കൂടുതലുമാണ്. 1970-ല് ജപ്പാനിലെ 150 നഗരങ്ങളില് ജനസംഖ്യ ഓരോ ലക്ഷത്തിലേറെയായിരുന്നു. ലോകത്തിലെ അത്യാധുനിക രാഷ്ട്രങ്ങളിലൊന്നാണ് ജപ്പാന്. ജാപ്പനീസ് ജനത വിദ്യാസമ്പന്നരും മത്സരബുദ്ധിയുള്ളവരുമാണ്. തൊഴിലില്ലായ്മയടക്കം ധാരാളം ദൈനംദിന പ്രശ്നങ്ങളെ ജപ്പാന് അഭിമുഖീകരിക്കേണ്ടി വരുന്നുണ്ട്. നവീന ചികിത്സാമാര്‍ഗങ്ങളും ആരോഗ്യപരിപാലനവുംമൂലം ആയുഷ്കാലം കൂടിയതും വ്യവസായകേന്ദ്രങ്ങളിലെ ഏറിയ ജനസാന്ദ്രതയും ഇതിന്റെ മുഖ്യകാരണങ്ങളാണ്. ജപ്പാനിലെ 50 ശ.മാ.ത്തിലധികം ജനങ്ങളും രാജ്യവിസ്തൃതിയുടെ 1.25 ശ.മാ. ഭാഗത്തു വസിക്കുന്നു. ചിലയിടങ്ങളില് ജനസാന്ദ്രത ച.കി. മീറ്ററിന് 4000 കവിയാറുണ്ട്.\nചൈനീസ് കലകളുടെ സ്വാധീനം വ്യക്തമായി പ്രകടിപ്പിക്കുന്നവയാണ് ജാപ്പനീസ് കലകളെല്ലാം തന്നെ. 19-ാം ശ.-ത്തോടെ ജാപ്പനീസ് ജനത പാശ്ചാത്യ സംസ്കാരം സ്വാംശീകരിക്കാന് തുടങ്ങി. പഴമയുടെയും പുതുമയുടെയും സംയോഗം ജാപ്പനീസ് ജീവിതത്തിന്റെ എല്ലാ മേഖലകളിലും കാണാം. വസ്ത്രധാരണം മുതല് കെട്ടിടനിര്‍മാണം വരെ എല്ലാ തലങ്ങളിലും ഇതു പ്രതിഫലിക്കുന്നു. ജപ്പാന്‍കാരന്റെ സ്വഭാവരൂപീകരണത്തില് ഇവിടത്തെ ബുദ്ധ-ഷിന്റോ-കണ്‍ഫ്യൂഷ്യസ് മതങ്ങള്‍ക്ക് സുപ്രധാനമായൊരു പങ്കുണ്ട്. ഇതോടൊപ്പം സുദീര്‍ഘമായ രാജഭരണകാലവും വ്യാവസായിക വിപ്ലവവും അതിന്റെ സംഭാവനകളും നല്കിയിരിക്കുന്നു. വ്യവസായവത്കരണത്തിന്റെ ഭാഗമായി ഗ്രാമങ്ങളില് നിന്നു നഗരങ്ങളിലേക്കു കുടിയേറിപ്പാര്‍ത്തുതുടങ്ങിയ ജനങ്ങള് നാഗരിക സംസ്കാരത്തെ ആശ്ലേഷിക്കാനാരംഭിച്ചു. രണ്ടാം ലോകയുദ്ധത്തിനുശേഷം അമേരിക്കന് സംസ്കാരം ഇവരെ സ്വാധീനിച്ചുതുടങ്ങി. മഷിയുപയോഗിച്ച് പട്ടില് പടം വരയ്ക്കുന്ന കല, ശില്പനിര്‍മാണം, ചിത്രരചന ഇവയെല്ലാം ജപ്പാനിലെ പ്രധാന കലകളാണ്. 13-ാം ശ.-നുശേഷം സെന് ബുദ്ധമതക്കാരാണ് പ്രകൃതി ചിത്രരചനയ്ക്കു തുടക്കം കുറിച്ചത്. 17-18 ശ.-ലെ ജാപ്പനീസ് ചിത്രങ്ങള് പടിഞ്ഞാറന് ചിത്രങ്ങളെ ഏറെ സ്വാധീനിച്ചിട്ടുണ്ട്. വാസ്തുശില്പകലയിലും തനതായ സംഭാവനകള് ജപ്പാന്റേതായി കണ്ടെത്താം. പ്രകൃതി സൗന്ദര്യം യഥാതഥമായി ചിത്രീകരിക്കുന്ന രീതിയിലുള്ള ഉദ്യാന നിര്‍മാണം (landscape gardening), ബോണ്‍സായ്, ഇകബാന (പുഷ്പാലങ്കാരം), സെറാമിക് പാത്ര നിര്‍മാണം, ഓറിഗാമി (കടലാസ് മടക്കി മൃഗങ്ങളെയും മറ്റും ഉണ്ടാക്കുന്നത്) എന്നിവ ഇവിടത്തെ പരമ്പരാഗത കലകളില് പെടുന്നു.\nകരോസ്തുവിലെ ഉത്സവ ഘോഷയാത്ര\n'നോ' (No) എന്നറിയപ്പെടുന്ന ഒരു ക്ലാസ്സിക് നാടകരൂപം 14-ാം ശ.-ല് ജപ്പാനില് ജന്മമെടുത്തു. പദ്യവും ഗദ്യവും സമൂഹഗാനവും നൃത്തവും ഒന്നിച്ചരങ്ങേറുന്ന ഈ കലാരൂപം മതത്തിലും നാടോടിക്കഥകളിലും നിന്നാണ് പ്രചോദനമുള്‍ക്കൊണ്ടിരുന്നത്. നടന് കഥാപാത്രത്തിനനുയോജ്യമായ മുഖംമൂടി ധരിക്കുന്നുവെന്നതാണ് ഇതിന്റെ പ്രത്യേകത. ബുണ് റാകൂ എന്നു പേരുള്ള ഒരിനം പാവകളി, കബുകീ നാടകങ്ങള്, വിവിധയിനം നൃത്തരൂപങ്ങള് എന്നിവ ജപ്പാനില് ഇന്നും പ്രചാരത്തിലുള്ള കലാരൂപങ്ങളാണ്. ജാപ്പനീസ് സംസ്കാരത്തിന്റെ ഒഴിച്ചുകൂടാനാവാത്ത ഘടകമാണ് 'ചായ സത്കാരം' (Tea Ceremony). പ്രാദേശിക വ്യത്യാസങ്ങളോടുകൂടി കാണുന്ന ഈ ആചാരം വളരെ അനുഷ്ഠാനപരമാകുന്നു. അതിഥി സത്കാരത്തിന് പരമ്പരാഗതമായ ഉപചാര രീതികളില് ഏറ്റവും മെച്ചമായതാണ് ഈ ചടങ്ങ് എന്നാണു ജാപ്പനീസ് ജനതയുടെ വിശ്വാസം.\nകുടുംബബന്ധങ്ങളിലധിഷ്ഠിതമാണ് ജാപ്പനീസ് സംസ്കാരം. വളരെ ആചാരപരമായ കുടുംബബന്ധങ്ങള് പരമ്പരാഗതമായി പുരുഷനെ ഗൃഹനാഥനായി അംഗീകരിക്കുന്നു. ഭാര്യയ്ക്ക് രണ്ടാം സ്ഥാനമേയുള്ളു. വളരെ ചെറുപ്രായത്തില് തന്നെ കുടുംബത്തിലെ സ്ഥാനമാനങ്ങളെക്കുറിച്ചും അച്ചടക്ക-മര്യാദകളെക്കുറിച്ചും കുട്ടികളെ ബോധവാന്മാരാക്കുന്നു. ആണ്‍കുട്ടികള്‍ക്കാണ് കുടുംബത്തില് പ്രാധാന്യം.\nജപ്പാനിലെ വീടുകള് മിക്കവാറും തടികൊണ്ടുണ്ടാക്കിയവയാണ്. വളരെ ലളിതവും ഋജുവായ രീതിയില് നിര്‍മിക്കപ്പെട്ടതുമായ ഈ വീടുകളില് വിവിധയിനം കടലാസുകള് കൊണ്ടു പൊതിഞ്ഞ പലകകളാണ് ജനലുകളും വാതിലുകളുമായുപയോഗിക്കുന്നത്. ഇവ കനം കുറഞ്ഞതും പെട്ടെന്നു മാറ്റാവുന്നവയുമാണെന്നുമാത്രമല്ല, ഏറിയഭാഗവും പുറത്തേക്കു തുറക്കുന്നവയുമാണ്. ചില വീടുകള്‍ക്കടുത്തായി നൈസര്‍ഗികോദ്യാനങ്ങള് കാണാം. മുറികളുടെ തറയില് റ്ററ്റാമി എന്ന ഒരുതരം പായ് വിരിക്കുന്നത് ഇവിടെ പതിവാണ്. ജാപ്പനീസ് ജനത ഗൃഹോപകരണങ്ങള് വളരെ കുറച്ചു മാത്രമേ ഉപയോഗിക്കാറുള്ളു.\nജാപ്പനീസ് ഭാഷ മറ്റു പൌരസ്ത്യഭാഷകളില് നിന്നു വിഭിന്നമാണെങ്കിലും ഇതിന്റെ ലിപിക്ക് ചൈനീസ് ലിപിയുമായി സാമ്യമുണ്ട്. 1946-ലെ ഭരണഘടന ജനതയ്ക്ക് മതസ്വാതന്ത്യ്രമനുവദിച്ചു. ഷിന്റോ, ബുദ്ധമതം എന്നിവയാണ് പ്രധാന മതങ്ങള്. പാശ്ചാത്യനാടുകളില് കണ്‍ഫ്യൂഷ്യനിസം ഒരു മതമായി അംഗീകരിക്കപ്പെട്ടില്ലെങ്കിലും ജപ്പാനിലെ വ്യക്തി-സാമൂഹിക ബന്ധങ്ങളില് ഇതിനു സുപ്രധാനമായൊരു സ്ഥാനമുണ്ട്.\n6 മുതല് 15 വയസ്സുവരെയുള്ള കുട്ടികള്‍ക്ക്6വര്‍ഷത്തെ അടിസ്ഥാനവിദ്യാഭ്യാസവും മൂന്നു വര്‍ഷത്തെ ലോയര് സെക്കന്‍ഡറി വിദ്യാഭ്യാസവും സൗജന്യമാണ്.3വര്‍ഷത്തെ അപ്പര് സെക്കന്‍ഡറി തലത്തില് ഫീസ് ഈടാക്കുന്നുണ്ട്. ഇതിലേക്ക് പ്രവേശനം മത്സരപ്പരീക്ഷയുടെ അടിസ്ഥാനത്തില് നിര്‍ണയിക്കുന്നു. സമ്പൂര്‍ണ സാക്ഷരത നേടിയിട്ടുള്ളവരാണ് ജപ്പാന്‍കാര്.\nജപ്പാനിലുള്ള വിദ്യാഭ്യാസ സ്ഥാപനങ്ങളില് കൂടുതലും സ്വകാര്യ ഉടമസ്ഥതയിലുള്ളവയാണ്. സ്ത്രീകള് അധികവും ജൂനിയര് കോളജുകളില് ചേരുന്നു. അഞ്ചുവര്‍ഷത്തെ പഠനപദ്ധതിയുള്ള ടെക്നിക്കല് കോളജുകള് അധികവും ഗവണ്‍മെന്റധീനതയിലാണ്. ഇവ ലോയര് സെക്കന്‍ഡറി കഴിഞ്ഞു വരുന്നവര്‍ക്ക് പ്രവേശനം നല്കുന്നു. 1877-ല് സ്ഥാപിതമായ ടോക്യോ സര്‍വകലാശാല ജാപ്പനീസ് സര്‍വകലാശാലകളില് അഗ്രിമസ്ഥാനത്താണ്. 1897-ല് സ്ഥാപിതമായ ക്യോട്ടോ, 1907-ല് സ്ഥാപിതമായ ടൊഹോകു (ആസ്ഥാനം-സെന്‍ഡായ്), ക്യുഷു (ആസ്ഥാനം-ഫൂകുവോക-1910), ഹൊക്കൈഡോ (ആസ്ഥാനം-സപോറോ-1918), ഒസാകാ (1931), നാഗോയ (1939) എന്നീ സര്‍വകലാശാലകള് ഗവണ്‍മെന്റധീനതയില് ഉള്ളവയാണ്. കീയോ (1858), വാസീദാ (1882), നീ ഹൊണ് (1889) തുടങ്ങിയ സര്‍വകലാശാലകള് സ്വകാര്യ ഉടമസ്ഥതയില് പ്രവര്‍ത്തിക്കുന്നു. ടോക്യോയിലും അതിനടുത്ത പ്രദേശങ്ങളിലുമായി ഇവ കേന്ദ്രീകൃതമാണ്. ജപ്പാനിലെ വനിതാ സര്‍വകലാശാലകളില് പ്രധാനം ടോക്യോ, ഓകനോമിറ്റ്സു എന്നിവയാണ്. ഇവിടെ 576 കോളജുകളുണ്ട്.\nജപ്പാനിലെ പ്രധാന സ്പോട്സിനമാണ് ബേസ്ബാള്. ഇത് 19-ാം ശ.-ല് തന്നെ ഇവിടെ പ്രാബല്യത്തിലുണ്ടായിരുന്നു. സുമോ എന്നറിയപ്പെടുന്ന ദ്വന്ദ്വയുദ്ധം, ജൂഡോ, കെന്റോ (മുളയോ വാളോ ഉപയോഗിച്ചുള്ള പ്രതിരോധവിനോദം) എന്നിവ ഇവിടത്തെ പരമ്പരാഗത കായിക വിനോദങ്ങളില് പെടുന്നു. മറ്റു പ്രധാന കായികവിനോദങ്ങള് നീന്തല്, ജിംനാസ്റ്റിക്സ്, ടെന്നിസ്, ടേബിള് ടെന്നിസ്, വോളിബോള്, ഗോള്‍ഫ്, അത്ലറ്റിക്സ് എന്നിവയാണ്.\n1947-ല് നിലവില് വന്ന ഭരണഘടനയാണ് ജപ്പാനില് പ്രാബല്യത്തിലുള്ളത്. അതിനു മുമ്പു നിലവിലിരുന്നത് 1889-ലെ ഭരണഘടനയനുസരിച്ചുള്ള ഭരണമായിരുന്നു. രാജ്യത്തിന്റെ ഭരണത്തലവന് ചക്രവര്‍ത്തിയാണ്. ഇദ്ദേഹത്തിന് പ്രതീകാത്മകമായ അധികാരങ്ങളേ ഉള്ളു. യഥാര്‍ഥഭരണം നിയന്ത്രിക്കുന്നത് പ്രധാനമന്ത്രി തലവനായുള്ള മന്ത്രിസഭയാണ്. പാര്‍ലമെന്റിലെ ഭൂരിപക്ഷമനുസരിച്ചു നിശ്ചയിക്കുന്ന വ്യക്തിയെ പ്രധാനമന്ത്രിയായി ചക്രവര്‍ത്തി നിയമിക്കുന്നു. മന്ത്രിസഭയിലെ മറ്റംഗങ്ങളെ നിയമിക്കുന്നതു പ്രധാനമന്ത്രിയാണ്. മന്ത്രിസഭ പാര്‍ലമെന്റിനോട് ഉത്തരവാദപ്പെട്ടിരിക്കുന്നു.\nജപ്പാനിലെ പാര്‍ലമെന്റ് ഡയറ്റ് എന്നറിയപ്പെടുന്നു. ഇതിനു രണ്ടു മണ്ഡലങ്ങളുണ്ട്. ഹൗസ് ഒഫ് റെപ്രസെന്റേറ്റിവ്സ് എന്ന അധോമണ്ഡലവും ഹൗസ് ഒഫ് കൗണ്‍സിലേഴ്സ് എന്ന ഉപരിമണ്ഡലവും. അധോമണ്ഡലത്തില് അഞ്ഞൂറ് അംഗങ്ങളുണ്ട്. ഇതിന്റെ കാലാവധി നാലുവര്‍ഷമാണ്. ഉപരിമണ്ഡലത്തില് 252 അംഗങ്ങളുണ്ട്. കാലാവധി ആറു വര്‍ഷമാണ്. അംഗസംഖ്യയുടെപകുതി മൂന്നു വര്‍ഷത്തിലൊരിക്കല് തിരഞ്ഞെടുക്കപ്പെടുന്നു. പ്രായപൂര്‍ത്തി വോട്ടവകാശമാണ് ജപ്പാനില് നിലവിലുള്ളത്. ഇരുപതു വയസ്സുപൂര്‍ത്തിയായവര്‍ക്ക് വോട്ടവകാശമുണ്ട്.\nനീതിന്യായനിര്‍വഹണത്തിന്റെ പരമാധികാരം സുപ്രീം കോടതിയില് നിക്ഷിപ്തമായിരിക്കുന്നു. ഇതിലെ ജഡ്ജിമാരെ നിയമിക്കുന്നതു മന്ത്രിസഭയാണ്. മന്ത്രിസഭയുടെ ശിപാര്‍ശയോടെ ചീഫ് ജസ്റ്റിസിനെ ചക്രവര്‍ത്തി നിയമിക്കുന്നു. നിയമങ്ങളുടെ സാധുതയെയും ഗവണ്‍മെന്റിന്റെ ചെയ്തികളെയും നിയന്ത്രിക്കാന് സുപ്രീംകോടതിക്ക് അവകാശമുണ്ട്. കീഴ്കോടതികളുടെമേല് സുപ്രീംകോടതിക്ക് നിയന്ത്രണമുണ്ട്.\nഭരണാവശ്യങ്ങള്‍ക്കായി രാജ്യത്തെ 47 പ്രവിശ്യകളായി വിഭജിച്ചിരിക്കുന്നു. പ്രവിശ്യകളുടെ ഭരണകര്‍ത്താവ് ഗവര്‍ണര് ആണ്. ഒരു മണ്ഡലം മാത്രമുള്ള നിയമസഭയും ഉണ്ട്. നഗരങ്ങള്‍ക്കും ഗ്രാമങ്ങള്‍ക്കും തദ്ദേശഭരണ നിര്‍വഹണത്തിന് പ്രത്യേക സഭയും മേയറും ഉണ്ട്.\nനിരവധി രാഷ്ട്രീയപാര്‍ട്ടികള് ജപ്പാനിലുണ്ട്. 1955 മുതല് ദീര്‍ഘകാലം ജപ്പാനില് ഭരണം നടത്തിയിരുന്ന രാഷ്ട്രീയ പാര്‍ട്ടി ലിബറല് ഡെമോക്രാറ്റിക് പാര്‍ട്ടി ആയിരുന്നു. യാഥാസ്ഥിതികചായ്വുള്ളതാണ് ഇത്. ഇതിനു പുറമെ ന്യൂ ഫ്രോണ്ടിയര് പാര്‍ട്ടി, ഡെമോക്രാറ്റിക് ഒഫ് ജപ്പാന്, ജപ്പാന് കമ്യൂണിസ്റ്റു പാര്‍ട്ടി, സോഷ്യല് ഡെമോക്രാറ്റിക് പാര്‍ട്ടി, ന്യൂ ഹാര്‍ബിങ്ഗെര് പാര്‍ട്ടി തുടങ്ങി നിരവധി രാഷ്ട്രീയ പാര്‍ട്ടികളുമുണ്ട്. ഏറ്റവും വലിയ പ്രതിപക്ഷകക്ഷിയായ ഫിന്‍ഷിന്റോ 1997 ഡി.-ല് പിരിച്ചുവിട്ടു. 1998 ജനുവരിയില്6പുതിയ പാര്‍ട്ടികള് രംഗപ്രവേശം ചെയ്തു. കൂട്ടുകക്ഷി ഗവണ്‍മെന്റു രൂപവത്കരണം ജപ്പാനില് പ്രാവര്‍ത്തികമായിട്ടുണ്ട്.\nസ്വയംപ്രതിരോധത്തിനു സജ്ജമാണ് ജപ്പാനിലെ നാവിക, വ്യോമ, കരസേനാവിഭാഗങ്ങള്.\nയു.എന്., കൊളംബോ പ്ലാന്, എ.പി.ഇ.സി. (Asia-Pacific Economic Co-operation group), ഒ.ഇ.സി.ഡി.(Organization for Economic Co-operation and Development) എന്നിവയില് അംഗമാണ് ജപ്പാന്.\nപുഷ്പങ്ങളും പക്ഷികളും -കാനോമോത് നോബയുടെ രചന -മുറാമാചി കാലഘട്ടം\nഫുജിവാര-നോ-തക്കനാബു-ഫുജിവാര-മിത് സു യോഷിയുടെ ഛായചിത്രം-പട്ടില് രചിച്ചത് (12-ാം ശ.)\nചെറിപുഷ്പങ്ങള് മോമോ യാമോ കാലഘട്ടം\nജപ്പാന്റെ ആദ്യകാല ചരിത്രത്തെ സംബന്ധിച്ച അറിവു പരിമിതമാണ്. 8-ാം ശ. മുതലുള്ള ചരിത്രഗ്രന്ഥങ്ങള് മാത്രമേ ഇന്ന് ലഭ്യമായിട്ടുള്ളു. ഇക്കൂട്ടത്തില് ആദ്യമായിട്ടുള്ളവ എ.ഡി. 712-ലെ കോജികിയും 720-ലെ നിഹൊന്‍ഗിയുമാണ്. ചരിത്രത്തേക്കാളേറെ ഐതിഹ്യവും കെട്ടുകഥകളും ഉള്‍ക്കൊള്ളുന്നതാണ് ഇവ എന്നൊരഭിപ്രായമുണ്ട്.\nഅതിപുരാതനകാലം മുതല് ജപ്പാനില് ജനജീവിതമുണ്ടായിരുന്നു എന്നു വിശ്വസിക്കപ്പെടുന്നു. ഐനു (Ainu) എന്ന പേരിലറിയപ്പെടുന്ന ആദിമ നിവാസികള് ആദ്യകാലത്ത് ജാപ്പനീസ് ദ്വീപുകള് മുഴുവന് വ്യാപിച്ചിരുന്നതായി കരുതുന്നു. പുതിയ ജനവര്‍ഗങ്ങള് ജപ്പാനിലേക്കു വന്നതോടെ ഇവര് വടക്കന് ദ്വീപുകളിലേക്ക് തള്ളിമാറ്റപ്പെട്ടു. ഇന്നത്തെ ജപ്പാന്‍കാരുടെ പൂര്‍വികര് ഇവിടെ കുടിയേറിപ്പാര്‍ത്തത് ഏഷ്യാവന്‍കരയില് നിന്നും മറ്റുമാണെന്ന് കരുതപ്പെടുന്നു. ജപ്പാനില് ആധിപത്യം സ്ഥാപിച്ച ഈ ജനസഞ്ചയം തുടര്‍ന്നു വിവിധ വര്‍ഗങ്ങളായി വിഭജിച്ചു. ഓരോ വര്‍ഗവും ഓരോ മുഖ്യന്റെ കീഴിലായിരുന്നു. ബി.സി. 660-ല് ജിമ്മു ടെന്നോ (Jimmu Tenno) ജപ്പാനിലെ ആദ്യ ചക്രവര്‍ത്തിയായി എന്നു പറയപ്പെടുന്നു. എന്നാല് ഒരു ഐതിഹ്യം എന്നതില്‍ക്കവിഞ്ഞ് ചരിത്രപരമായ വസ്തുത എന്ന് ഇതിനെ കണക്കാക്കാന് പറ്റിയ രേഖകളില്ല.\nഓരോ വര്‍ഗത്തില്‍പ്പെടുന്ന ജനസമൂഹങ്ങളുടേതായ പ്രത്യേക ചെറു രാജ്യങ്ങള് നിലനിന്നിരുന്ന ജപ്പാനില് എ.ഡി. 5-ാം ശ.ത്തോടെ യമാത്തോ എന്ന വര്‍ഗം ശക്തിയാര്‍ജിച്ചു. ഇക്കാലത്ത് ജപ്പാന് കൊറിയയുമായി അടുത്ത ബന്ധം സ്ഥാപിച്ചിരുന്നു. കൊറിയ വഴിയുള്ള ചൈനീസ് സംസ്കാരവുമായുള്ള സമ്പര്‍ക്കം ജപ്പാന്റെ സാംസ്കാരികപുരോഗതിക്കു കാരണമായി. ചൈനീസ് ലിപി, തത്ത്വശാസ്ത്രം, സാഹിത്യം, കണ്‍ഫ്യൂഷ്യന് വ്യവസ്ഥിതി എന്നിവ ജപ്പാനില് പ്രചാരം നേടി. 6-ാം ശ.-ന്റെ മധ്യത്തോടെ ബുദ്ധമതവും ജപ്പാനില് പ്രചരിച്ചു. 7-ാം ശ.-ല് ചൈനീസ് വ്യവസ്ഥിതിയെ അടിസ്ഥാനമാക്കി ഭരണനിര്‍വഹണത്തിനു വേണ്ടിയുള്ള നിയമസംഹിതകള് നിലവില് വരുകയും തുടര്‍ന്ന അവ പലപ്പോഴായി പരിഷ്കരിക്കപ്പെടുകയും ചെയ്തു. ചക്രവര്‍ത്തിയുടെ നിയന്ത്രണത്തിലുള്ള കേന്ദ്രീകൃത ഭരണമായിരുന്നു ഇത്. 710-ഓടെയാണ് നാറാ കേന്ദ്രമാക്കി യമാത്തോ വര്‍ഗത്തിന്റെ വ്യവസ്ഥാപിത ഭരണം നിലവില് വന്നത്. ഭരണകേന്ദ്രം എന്നതിനു പുറമേ സാംസ്കാരികവും മതപരവും ആയ കേന്ദ്രം കൂടിയായിരുന്നു ഇത്. 794-ല് തലസ്ഥാനം നാറായില് നിന്നും സമീപത്തുള്ള ക്യോടോയിലേക്കു മാറ്റി (1868 വരെ ഇവിടം ജപ്പാന്റെ തലസ്ഥാനമായി തുടര്‍ന്നു). ക്രമേണ ഭരണനേതൃത്വത്തിന്റെ ശക്തി ക്ഷയിക്കുകയും രാജസേവകരും മറ്റുള്ള ഇടത്തട്ടുകാരും ഭരണനേതൃത്വം വീതിച്ചെടുക്കുകയും ചെയ്തു. ഫ്യൂജിവാറാ (Fujiwara) എന്ന പ്രഭു കുടുംബമായിരുന്നു ഇപ്രകാരം ഭരണം കൈയാളിയതില് പ്രമുഖമായത് (858). 12-ാം ശ. വരെ ജപ്പാന്റെ ഭരണം ഈ കുടുംബത്തിന്റെ കൈയിലമര്‍ന്നു. ഇവര് ക്രമേണ ചക്രവര്‍ത്തിയുടെ മേല് അമിതസ്വാധീനം ചെലുത്തുകയും 11-ാം ശ. ആയപ്പോഴേക്കും ചക്രവര്‍ത്തിയെ നാമമാത്ര ഭരണാധികാരിയാക്കി നിര്‍ത്തിക്കൊണ്ട് യഥാര്‍ഥ അധികാരം കൈയാളുന്ന തരത്തില് ശക്തി പ്രാപിക്കുകയും ചെയ്തു. ഇതുമുതല്‍ക്കാണ് ജപ്പാനില് ചക്രവര്‍ത്തി നാമമാത്ര ഭരണാധികാരി ആകുന്ന അവസ്ഥയുണ്ടായത്.\nഷോഗണ് ഭരണകാലം. കേന്ദ്രഭരണകൂടം ക്ഷയിക്കുകയും രാജ്യം ആഭിജാത്യപ്രഭുവര്‍ഗക്കാര് അനുഭവിച്ചുപോന്ന പരമ്പരാഗത എസ്റ്റേറ്റുകള് ആയി മാറുകയും ചെയ്ത അവസ്ഥയാണ് പിന്നീടുണ്ടായത്. ഈ മാറ്റം ജപ്പാനില് ഫ്യൂഡല് സമ്പ്രദായത്തിനു തുടക്കം കുറിച്ചു. ഫ്യൂഡല് പ്രഭുക്കള് തങ്ങളുടെ അധീനതയിലായ സ്ഥലങ്ങള് സൂക്ഷിക്കുവാനും തങ്ങളെ സംരക്ഷിക്കുവാനുമായി സമുറായ് എന്ന പേരില് അറിയപ്പെട്ട യോദ്ധാക്കളെ നിയോഗിച്ചു.\n12-ാം ശ. ആയപ്പോഴേക്കും ഫ്യൂജിവാറാ കുടുംബം ദുര്‍ബലമാവുകയും സമുറായ്കള്‍ക്കു നേതൃത്വം നല്കിയിരുന്ന ടെയ്റ (Taira), മിനാമോത്തോ (Minamoto) എന്നീ കുടുംബങ്ങള് പ്രബലരാവുകയും ചെയ്തു. അധികാരത്തിനുവേണ്ടി യുദ്ധം ചെയ്യാന് ഈ രണ്ടു കുടുംബങ്ങളും മുതിര്‍ന്നതോടെ ജപ്പാന് ആഭ്യന്തരയുദ്ധത്തിന്റെ പിടിയിലമര്‍ന്നു. 1156-ലും 1159-60-ലും നടന്ന യുദ്ധത്തില് ടെയ്റ കുടുംബം മുന്നേറുകയും അവരുടെ നേതാവായ കിയോമോറി (Kiyomori) ഭരണനേതൃസ്ഥാനത്തേക്കുയരുകയും ചെയ്തു. എന്നാല് 1185-ല് നടന്ന യുദ്ധത്തില് ടെയ്റ കുടുംബത്തെ പരാജയപ്പെടുത്തിക്കൊണ്ട് മിനാമോത്തോ കുടുംബത്തിലെ യോറിത്തോമൊ (Yoritomo) നേതൃസ്ഥാനത്തേക്കുയര്‍ന്നു. ഇദ്ദേഹത്തിന്റെ ആസ്ഥാനം ടോക്യോയ്ക്കടുത്തുള്ള കാമാകൂറാ ആയിരുന്നു. 1192-ല് ചക്രവര്‍ത്തിയില് നിന്നും ഷോഗണ് പദവി (രാജ്യത്തെ ഉന്നത സൈനിക പദവി) നേടിയ ഇദ്ദേഹം സിവില് സൈനിക അധികാരങ്ങള് ഷോഗണില് സമന്വയിപ്പിച്ചുകൊണ്ടുള്ള സൈനിക ഭരണപദ്ധതി ആവിഷ്കരിച്ചു. ഷോഗണ് കാലഘട്ടം 1867 വരെ നിലനിന്നു. ഷോഗണ് കാലഘട്ടവും രാജ്യത്തിന്റെ ചക്രവര്‍ത്തിമാരെ അപ്രസക്തരാക്കുന്ന തരത്തിലുള്ളതായിരുന്നു. സൈനിക ഭരണം നിലവില് വന്നതോടെ രാജഭരണത്തിന്റെ ആസ്ഥാനമായ ക്യോടോയുടെ പ്രാധാന്യം കുറഞ്ഞു. യോറിത്തോമൊ തുടക്കം കുറിച്ച ഷോഗനെറ്റ് സമ്പ്രദായം രാജ്യത്ത് നിലനിന്ന ഫ്യൂഡല് വ്യവസ്ഥിതിക്ക് ആക്കം കൂട്ടി.\nദേശീയ ഇന്‍ഡോര് സ്റ്റേഡിയം\nയോറിത്തോമോയ്ക്കു ശേഷം മിനാമോത്തോ കുടുംബത്തെ ഒഴിവാക്കിക്കൊണ്ട് മറ്റൊരു കുടുംബമായ ഹോജൊ (Hojo) 1200-ഓടെ കാമാകൂറാ ഷോഗനെറ്റില് ആധിപത്യം സ്ഥാപിച്ചു. ഏകദേശം നൂറു വര്‍ഷക്കാലം ഹോജൊ കുടുംബം ഭരണനേതൃത്വത്തിലുണ്ടായിരുന്നു. ഇക്കാലത്ത് മംഗോള് ചക്രവര്‍ത്തിയായിരുന്ന കുബ്ളൈഖാന് ജപ്പാനെ ആക്രമിച്ചു കീഴടക്കുവാന് നടത്തിയ ശ്രമങ്ങല് (1274, 1281) പരാജയപ്പെട്ടു.\nആഭ്യന്തരക്കുഴപ്പം മൂലം 14-ാം ശ.-ത്തോടെ ഹോജൊ കുടുംബത്തിന്റെ രാഷ്ട്രീയ മേല്‍ക്കോയ്മയ്ക്ക് ഇടിവു സംഭവിച്ചു. 1330-കളില് ഡയ്ഗോ II ചക്രവര്‍ത്തി (Daigo II) ജപ്പാനില് സാമ്രാജ്യത്വഭരണം ശക്തിപ്പെടുത്തുന്നതിനു ശ്രമിച്ചു. ഹോജൊ കുടുംബം സ്ഥാനഭ്രഷ്ടരായെങ്കിലും 1336-ല് ഡയ്ഗോയുടെ ആശ്രിതന് അഷികാഗാ (Ashikaga ) ഡയ്ഗോയ്ക്കെതിരെ കലാപത്തിനു മുതിര്‍ന്നതോടെ ചക്രവര്‍ത്തിഭരണം പുനഃസ്ഥാപിക്കുവാനുള്ള ശ്രമം പരാജയപ്പെട്ടു. ചക്രവര്‍ത്തിയില് നിന്നും ഷോഗണ് പദവി ലഭിച്ച അഷികാഗാ ക്യോടോ ആസ്ഥാനമാക്കി ഭരണം സ്ഥാപിച്ചു (1338). ജപ്പാനില് സാംസ്കാരിക വികസനത്തിന്റെ കാലമായിരുന്നു ഇത്. ക്യോടോ ഒരു സാംസ്കാരിക കേന്ദ്രമായി വികസിച്ചു.\nഷോഗണിലെ സാമന്തര് തമ്മിലുള്ള അധികാരത്തര്‍ക്കത്തില് നിന്നും 1467-ല് ആരംഭിച്ച ഓനിന് യുദ്ധം (Onin war) 1477 വരെ നീണ്ടുനിന്നു. ഇതോടെ അഷികാഗാ ഷോഗണിന്റെ ശക്തി ക്ഷയിക്കാന് തുടങ്ങി. തുടര്‍ന്നുള്ള നൂറു വര്‍ഷക്കാലം അഷികാഗാ ഷോഗണിനു ഭീഷണിയാകുന്ന തരത്തില് ഫ്യൂഡല് പ്രഭുക്കന്മാര് ശക്തരാവുകയും അവര് തമ്മിലുള്ള പോരാട്ടങ്ങള് ഈ കാലത്തെ പ്രക്ഷുബ്ധമാക്കുകയും ചെയ്തു. അക്കാലം വരെ നിലവിലിരുന്ന തദ്ദേശഭരണം നിര്‍വഹിച്ചിരുന്ന സൈനിക ഗവര്‍ണര്‍മാരുടെ സ്ഥാനത്ത് ഡീമ്യൊ (Daimyo) എന്ന സ്വതന്ത്ര ഫ്യൂഡല് ഭരണാധിപന്മാര് അധികാരത്തില് വന്നു. എന്നാല് ആഭ്യന്തരയുദ്ധത്തിനിടയിലും ജപ്പാന് സാമ്പത്തികമായും വാണിജ്യപരമായും അഭിവൃദ്ധിയുണ്ടായി. 1543-ല് പോര്‍ച്ചുഗീസ് നാവികര് വാണിജ്യാര്‍ഥം ജപ്പാനില് എത്തിയതോടെ ജപ്പാന് യൂറോപ്യന് ബന്ധമുണ്ടായി. സ്പെയിന്‍കാരായിരുന്നു തുടര്‍ന്നെത്തിയ യൂറോപ്യന്മാര്. 1549-ല് സെന്റ് ഫ്രാന്‍സിസ് സേവ്യര് ജപ്പാനിലെത്തി ക്രിസ്തുമതം പ്രചരിപ്പിക്കുന്നതിലേര്‍പ്പെട്ടു. തുടര്‍ന്നുള്ള നൂറുവര്‍ഷക്കാലം യൂറോപ്പുമായുള്ള വാണിജ്യബന്ധം വിപുലമായി.\n1560-കള് മുതല് ഡീമ്യൊകളെ ഏകോപിപ്പിച്ചുകൊണ്ട് ഭരണം നടത്തുന്നതിനുള്ള നീക്കം വിവിധ മേഖലകളില് നിന്നുണ്ടായിക്കൊണ്ടിരുന്നു. 1582 മുതല് ഇപ്രകാരം ശ്രമിച്ചുകൊണ്ടിരുന്ന ഹെദാഓഷി (Hideyoshi 1536-98) 1590 ആയപ്പോഴേക്കും ജപ്പാനില് അധികാരം സ്ഥാപിച്ചു കഴിഞ്ഞു. ഇദ്ദേഹം സാമ്രാജ്യവിസ്തൃതി ലക്ഷ്യമാക്കി 1592-ലും 1596-ലും കൊറിയയെ ആക്രമിച്ചെങ്കിലും പരാജയപ്പെട്ടു.\nഹെദാഓഷിയുടെ മരണശേഷമുണ്ടായ അധികാര വടംവലിയില് ടോക്കുഗാവാ ഇയെയാസു (Tokugawa leyasu) 1600-ല് അധികാരം സ്ഥാപിച്ചു. ഇദ്ദേഹത്തിന് 1603-ല് ഷോഗനെറ്റ് പദവി ലഭിച്ചു. ടോക്കുഗാവാ ഷോഗനെറ്റ് 1868 വരെ ഭരണം നടത്തി. എദോ (Edo) ആയിരുന്നു ആസ്ഥാനം (1868-ല് ടോക്യോ എന്ന് പേരുമാറി).\nഇക്കാലത്ത് കാര്യശേഷിയുള്ളതും കേന്ദ്രീകൃതവുമായ ഭരണം നിലനിന്നു. ഭരണസ്ഥിരതയും ആഭ്യന്തരസമാധാനവും ഉള്ളതായിരുന്നു ഇക്കാലം. ടോക്കുഗാവാ ഷോഗണ് കാലത്ത് ജപ്പാനിലെ സമൂഹം ഉച്ചനീചത്വമുള്ള നിരവധി തട്ടുകളായി വിഭജിക്കപ്പെട്ടിരുന്നു. തനതായ നിയമസംഹിത, നാണ്യവ്യവസ്ഥ എന്നിവ നടപ്പില് വരുത്തി. മറ്റു രാജ്യങ്ങളില് നിന്നും ഒറ്റപ്പെട്ടുനില്ക്കുന്ന നയമാണ് ഷോഗനെറ്റ് സ്വീകരിച്ചത്. ക്രിസ്ത്യന് മിഷണറിമാര് ജപ്പാനില് എത്തി മതപരിവര്‍ത്തനം നടത്തിയത് ഭരണാധികാരികളെ ആശങ്കാകുലരാക്കി. ക്രിസ്തുമതത്തോടൊപ്പം പാശ്ചാത്യശക്തികളും ജപ്പാനില് ആധിപത്യം സ്ഥാപിച്ചേക്കാം എന്നവര് ഭയപ്പെട്ടു. അതിനാല് ക്രിസ്തുമതപ്രചാരണവും വിദേശരാജ്യങ്ങള് ജപ്പാനില് വാണിജ്യകാര്യങ്ങളില് ഇടപെടുന്നതും ഒഴിവാക്കാന് ഷോഗനെറ്റ് നടപടികളെടുത്തു. ടോക്കുഗാവാ കാലത്ത് രാജ്യത്തിന്റെ കാര്‍ഷിക അടിത്തറ പ്രബലമായി, വ്യവസായവും വാണിജ്യവും അഭിവൃദ്ധിപ്പെടുകയും വാണിജ്യനഗരങ്ങള് വികാസം പ്രാപിക്കുകയും ചെയ്തു.\nക്യോട്ടോയിലെ പുരാതന രാജകൊട്ടാരം 794\n18-ാം ശ.-ന്റെ മധ്യത്തോടെ ജപ്പാന് ഒരു പരിവര്‍ത്തനത്തിന്റെ വക്കിലെത്തി. ചില പ്രഭുകുടുംബങ്ങളും സമുറായ്കളും ഭരണത്തോട് അസന്തുഷ്ടിയുള്ളവരായി. വിദേശ ശക്തികളുടെ വെല്ലുവിളികളും ടോക്കുഗാവാ ഭരണത്തിന് ഭീഷണിയായി. 19-ാം ശ.-ന്റെ മധ്യത്തോടെ ജപ്പാന്റെ പരമ്പരാഗതമായ ഒറ്റപ്പെട്ടുനില്ക്കല് നയത്തിനെതിരെ വിദേശത്തു നിന്നും സമ്മര്‍ദമുണ്ടായി. 1853-ല് യു.എസ്. പ്രതിനിധി മാത്യു സി.പെറി (Mathew C. Perry ) വാണിജ്യചര്‍ച്ചകള്‍ക്കായി ജപ്പാനിലെത്തി. 1854 മാ.-ല് വാണിജ്യ കരാറുണ്ടാക്കി.\nഒറ്റപ്പെട്ടു നില്ക്കല് നയത്തിലുണ്ടായ പ്രകടമായ ഈ വ്യതിയാനം ഒരു വിഭാഗം ഫ്യൂഡല് പ്രഭുക്കന്മാര്‍ക്കും സമുറായ്കള്‍ക്കും സ്വീകാര്യമായിരുന്നില്ല. ഈ വ്യതിയാനത്തിന്റെ പേരില് അവര് ഷോഗനെറ്റിനെ രാഷ്ട്രീയമായി എതിര്‍ത്തു. വിദേശീയരില് നിന്നും നാടിനെ സംരക്ഷിക്കുന്നതില് ഷോഗണ് പരാജയപ്പെട്ടു എന്ന് ടോക്കുഗാവാ ഭരണത്തെ എതിര്‍ത്ത ഇക്കൂട്ടര് ആക്ഷേപം ഉന്നയിച്ചു. ഇവര് ടോക്കുഗാവാ വിരുദ്ധ ചേരി സൃഷ്ടിച്ചുകൊണ്ട് എതിര് പ്രവര്‍ത്തനത്തിലേര്‍പ്പെട്ടു. 1867-68 ആയപ്പോഴേക്കും ഇരു വിഭാഗവും തമ്മിലുള്ള മത്സരം ടോക്കുഗാവാ ഭരണത്തിന്റെ പതനത്തില് കലാശിച്ചു. പതിനഞ്ചാമത്തെയും അവസാനത്തെയും ടോക്കുഗാവാ ഭരണാധികാരി ഷോഗണ് കെയ്കോ 1867 ഒ. 14-ന് തന്റെ അധികാരം ചക്രവര്‍ത്തിക്കു സമര്‍പ്പിച്ചു സ്ഥാനമൊഴിഞ്ഞു.\nആധുനിക കാലഘട്ടം. 1868-ല് ജപ്പാന്റ ചരിത്രത്തില് ഒരു പുതുയുഗത്തിന് തുടക്കം കുറിച്ചു. മെയ്ജി (Meiji) ചക്രവര്‍ത്തി (1852-1912) അധികാരം പുനഃസ്ഥാപിച്ചു. ജപ്പാന്റെ സാമ്രാജ്യതലസ്ഥാനം ക്യോട്ടോയില് നിന്നും എദോയിലേക്കു മാറ്റി; ടോക്യോ എന്ന് പുനര്‍നാമകരണം നടത്തി. ടോക്കുഗാവാ ഭരണത്തിനും എഴുന്നൂറോളം വര്‍ഷക്കാലം ജപ്പാനില് നിലനിന്ന ഫ്യൂഡല് ഭരണത്തിനും അന്ത്യം കുറിച്ചു. രാഷ്ട്രീയ സാമൂഹിക, സാമ്പത്തിക, സാംസ്കാരിക രംഗത്തെ നവീകരണമായിരുന്നു പുതിയ ഭരണകൂടത്തിന്റെ ലക്ഷ്യം.\nമറ്റു ലോകരാജ്യങ്ങളോടു കിടപിടിക്കത്തക്ക രീതിയില് ജപ്പാനെ നവീകരിക്കുന്നതിനാവശ്യമായ നയമാറ്റം ഈ ഭരണകൂടം നടത്തി. രാഷ്ട്രീയവ്യവസ്ഥയും സാമൂഹ്യക്രമവും സാമ്പത്തിക വ്യവസ്ഥിതിയും കാലോചിതമായി പരിഷ്കരിക്കുവാന് മെയ്ജി ഭരണകൂടം തയ്യാറായി. ഇതിനായി വിദേശത്തേക്ക്, പ്രത്യേകിച്ച് യൂറോപ്പിലേക്ക് പ്രതിനിധികളെ അയച്ചു. ടോക്കുഗാവാ ഭരണകാലത്തുണ്ടായിരുന്ന വര്‍ഗ വ്യവസ്ഥിതി ഇല്ലാതാക്കി. സമഗ്രമായ വിദ്യാഭ്യാസ പദ്ധതി ആവിഷ്കരിച്ചു. ഗവണ്‍മെന്റുടമയില് വ്യവസായ സംരംഭങ്ങള് കൊണ്ടുവന്നു. സമുറായിയുടെ സ്ഥാനത്ത് ആധുനിക രീതിയിലുള്ള നാവികസേനയും കരസേനയും സംഘടിപ്പിച്ചു. പാശ്ചാത്യമാതൃകയില് ഭരണം പുനഃസംഘടിപ്പിച്ചു. 1889-ല് പുതിയ ഭരണഘടന നിലവല് വന്നു (ഇത് 1947 വരെ നിലനിന്നു). ചക്രവര്‍ത്തിക്ക് കൂടുതല് അധികാരങ്ങള് നല്കി, പ്രധാനമന്ത്രിയും മറ്റു മന്ത്രിമാരുമുള്ള മന്ത്രിസഭയും രണ്ടു മണ്ഡലങ്ങളുള്ള പാര്‍ലമെന്റും (ഡയറ്റ്) നിലവില് വന്നു. പുതിയ നിയമ വ്യവസ്ഥിതിയും നാണ്യവ്യവസ്ഥയും ബാങ്കിങ് സംവിധാനവും നടപ്പിലാക്കി.\nദ നാഷണല് ഡയറ്റ് ബില്‍ഡിങ്\nസേനാ നവീകരണവും വ്യവസായവത്കരണവും സാമ്പത്തിക മുന്നേറ്റവും സാധ്യമാക്കിയ ജപ്പാന്റെ ശ്രദ്ധ പിന്നീട് സാമ്രാജ്യവികസനത്തില് കേന്ദ്രീകരിച്ചു. ഏഷ്യയില് ആധിപത്യം സ്ഥാപിക്കുന്നതിനുള്ള മുന്നോടിയായി ജപ്പാന് കൊറിയയില് ശ്രദ്ധ പതിപ്പിച്ചു. ചൈനയും കൊറിയയില് ജപ്പാനോടു മത്സരിച്ചു. ഈ മത്സരം 1894-95-ല് ചൈന ജപ്പാന് യുദ്ധത്തില് കലാശിച്ചു. ഈ യുദ്ധത്തില് ചൈനയുടെ മേല് നേടിയ വിജയം ജപ്പാന് മറ്റു ശക്തികളുടെ അംഗീകാരം ലഭിക്കുന്നതിനുതകി. 1902-ല് ജപ്പാന് ഇംഗ്ലണ്ടുമായി സഖ്യമുണ്ടാക്കി. ഏഷ്യയില് റഷ്യയുടെ ഭീഷണി തടയുന്നതിന് ജപ്പാന് ഈ സഖ്യം സഹായകമായി. 1904-05-ല് നടന്ന യുദ്ധത്തില് റഷ്യയ്ക്കുമേല് നേടിയ വിജയം ജപ്പാനെ ഏഷ്യയിലെ ഏറ്റവും വലിയ സൈനിക ശക്തിയാക്കി മാറ്റി. കൊറിയയുടെ മേലുള്ള ജപ്പാന്റെ സ്വാധീനം ഈ യുദ്ധത്തോടെ വര്‍ധിച്ചു. 1910-ല് കൊറിയ ജപ്പാന്റെ കോളനിയായി മാറി.\nജപ്പാനെ സാമ്പത്തികമായി ശക്തിപ്പെടുത്തുകയെന്ന ലക്ഷ്യത്തോടെ മെയ്ജി ഭരണം വ്യാവയാസിക വികസനത്തിനു നേതൃത്വം നല്കി. ആദ്യകാലത്ത് വ്യവസായ സംരംഭങ്ങള്‍ക്ക് ഗവണ്‍മെന്റുതന്നെ മുന്‍കൈയെടുത്തു. തുടര്‍ന്ന് സ്വകാര്യവ്യക്തികള് ഈ രംഗത്തേക്കു വന്‍തോതില് കടന്നുവന്നു. ഒന്നാം ലോക യുദ്ധത്തിന്റെ തുടക്കത്തില് ജപ്പാന് വ്യാവസായിക രംഗത്ത് വളരെ പുരോഗമിച്ചിരുന്നു.\nഅണുബോംബാക്രമണത്തില് തകര്‍ന്നടിഞ്ഞ ഹിരോഷ്മ നഗരം\nഒന്നാം ലോകയുദ്ധത്തില് ജപ്പാന് സഖ്യകക്ഷികളോടൊപ്പമായിരുന്നു. കൂടുതലും പസിഫിക് മേഖലയിലായിരുന്നു ജപ്പാന് യുദ്ധത്തിലേര്‍പ്പെട്ടത്. ചൈനയിലും ദക്ഷിണ പസിഫിക്കിലുമുള്ള ജര്‍മന് അധീനപ്രദേശങ്ങള് കൈവശപ്പെടുത്തുന്നതില് ജപ്പാന് ശ്രദ്ധ കേന്ദ്രീകരിച്ചു. ചൈനയെ സാമന്ത രാജ്യമാക്കുന്നതിനു സമാനമായ തരത്തിലുള്ള ഇരുപത്തൊന്ന് ആവശ്യങ്ങള് (1915) ജപ്പാന് ഉന്നയിച്ചു. എന്നാല് ചൈനയുടെയും യു.എസ്സിന്റെയും എതിര്‍പ്പിനു മുന്നില് ഈ ആവശ്യങ്ങളില് ചിലത് ഉപേക്ഷിക്കുവാന് ജപ്പാന് നിര്‍ബന്ധിതമായെങ്കിലും അംഗീകരിച്ചു കിട്ടിയ ആവശ്യങ്ങള് ജപ്പാനെ സംബന്ധിച്ച് നയപരമായ വിജയമായിരുന്നു. യുദ്ധാവസാനമായപ്പോഴേക്കും ജപ്പാന്റെ സാമ്പത്തിക സ്ഥിതി യുദ്ധാരംഭത്തിലുണ്ടായിരുന്ന അവസ്ഥയില് നിന്നും വളരെയേറെ പുരോഗമിച്ചിരുന്നു.\nയുദ്ധത്തിന് അന്ത്യം കുറിച്ച പാരിസ് സമാധാന സമ്മേളനത്തില് (1919) ബ്രിട്ടന്, ഫ്രാന്‍സ്, ഇറ്റലി, യു.എസ്. എന്നീ രാജ്യങ്ങള്‍ക്കൊപ്പം നിര്‍ണായക സ്ഥാനം നേടിയ ജപ്പാന് 1920-ല് ലീഗ് ഒഫ് നേഷന്‍സില് അംഗമായി. ജര്‍മനിയുടേതായി പസിഫിക്കിലുണ്ടായിരുന്ന പ്രദേശങ്ങള് ലീഗ് ഒഫ് നേഷന്‍സിന്റെ മാന്‍ഡേറ്റ് ടെറിട്ടറി ആയി ജപ്പാന് ലഭിച്ചു.\nയുദ്ധാനന്തരകാലം ജപ്പാനില് രാഷ്ട്രീയവും സാമൂഹികവുമായ മാറ്റങ്ങളുടെ കാലമായിരുന്നു. ഭരണ നേതൃത്വത്തില് രാഷ്ട്രീയ പാര്‍ട്ടികളുടെ പ്രാധാന്യം വര്‍ധിപ്പിച്ചു. പുതിയ രാഷ്ട്രീയ സംഘടനകള് പലതും ഉണ്ടായിക്കൊണ്ടിരുന്നു. ജനാധിപത്യം, ലിബറല്, സോഷ്യലിസ്റ്റ് സംഘടനകള് സ്ഥാപിതമായി. വ്യാവസായിക, കാര്‍ഷിക, തൊഴിലാളി സംഘടനകള് ശക്തി പ്രാപിച്ചു. 1925-ല് പ്രായപൂര്‍ത്തി വോട്ടവകാശം നിലവില് വന്നു. ജനപ്രതിനിധി സഭയിലെ ഭൂരിപക്ഷ കക്ഷിയുടെ നേതാവ് പ്രധാനമന്ത്രിയാകുന്ന കീഴ്വഴക്കം 1920-കളില് നിലവില് വന്നു. 1925-ല് റഷ്യയുമായി ഉടമ്പടിയുണ്ടാക്കി. ആഗോളതലത്തിലും ലീഗ് ഒഫ് നേഷന്‍സിന്റെ പ്രവര്‍ത്തനത്തിലും ജപ്പാന് സജീവമായി. 1923-ലെ ഭൂകമ്പം ജപ്പാനില് ഏറെ നാശനഷ്ടങ്ങളുണ്ടാക്കി. 1920-കളിലെ സാമ്പത്തിക മാന്ദ്യം ജപ്പാനും അഭിമുഖീകരിക്കേണ്ടി വന്നു.\n1930-കളില് സൈനികശേഷി വര്‍ധിപ്പിക്കുന്നതില് ജപ്പാന് ശ്രദ്ധിച്ചിരുന്നു. ജപ്പാന് സൈന്യം മഞ്ചൂറിയ കീഴടക്കി അവിടെ ഒരു പാവ ഗവണ്‍മെന്റ് സ്ഥാപിച്ചു (1931-32) ലീഗ് ഒഫ് നേഷന്‍സ് ജപ്പാന്റെ ഈ നടപടിയെ അപലപിച്ചു. 1933-ല് ജപ്പാന് ലീഗില് നിന്നും പിന്മാറി. ഈ ദശകത്തില് സൈന്യം ജപ്പാനിലെ സിവിലിയന് ഭരണത്തില് സ്വാധീനം ഉറപ്പിക്കാന് ശ്രമം നടത്തി. 1932-ല് പ്രധാനമന്ത്രി സുയോഷി ഇനൂകി(Tsuyoshi Inukai)യുടെ വധവും 1936-ല് ഗവണ്‍മെന്റിനെ അട്ടിമറിക്കാനുള്ള ശ്രമവും ഉണ്ടായി. 1937-ല് ചൈനയുമായി യുദ്ധം ഉണ്ടായി. 1938-ഓടെ ജപ്പാന് ചൈനയില് കൂടുതല് സൈനിക മുന്നേറ്റം നടത്തി. ഇതിനിടെ ജപ്പാന് ജര്‍മനിയുമായും ഇറ്റലിയുമായും കൂടുതല് അടുത്തു.\nരണ്ടാം ലോകയുദ്ധം ആരംഭിച്ചതോടെ ജപ്പാന് ജര്‍മനിയും ഇറ്റലിയുമായി സഖ്യത്തിലേര്‍പ്പെട്ടു (1940). യു.എസ്സുമായുള്ള ബന്ധം വഷളായി തുടങ്ങി. ജപ്പാന്, ഹവായ്യിലെ യു.എസ്. സൈനികത്താവളമായ പേള് ഹാര്‍ബര് ആക്രമിച്ചു (1941 ഡി. 7). ഇതോടെ ജപ്പാന് രണ്ടാം ലോകയുദ്ധത്തില് നേരിട്ടേര്‍പ്പെട്ടു.\nയുദ്ധത്തിന്റെ ആദ്യഘട്ടം ജപ്പാന് അനുകൂലമായിരുന്നു. ഏറ്റവും കൂടുതല് ഭൂഭാഗങ്ങള് ജപ്പാന്റെ അധീനതയില് നിലനിന്നത് 1942-ല് ആയിരുന്നു. ഫിലിപ്പീന്‍സ്, ബ്രിട്ടീഷ് മലയാ, മ്യാന്മര്, ഈസ്റ്റ് ഇന്‍ഡീസ് (ഇന്തോനേഷ്യ) എന്നീ പ്രദേശങ്ങള് ജപ്പാന് കീഴടക്കി. എന്നാല് യു.എസ്സിനോട് ഉണ്ടായ തോല്വി (1942) മുതല് സഖ്യകക്ഷികള്‍ക്ക് അടിയറവു പറയുന്നതു (1945) വരെ ജപ്പാന് യുദ്ധത്തില് തുടര്‍ച്ചയായ പരാജയമാണു നേരിട്ടത്. 1945 ആഗ. 6-ന് ഹിരോഷിമയിലും ആഗ.9 നാഗസക്കിയിലും യു.എസ്. അണുബോംബ് വര്‍ഷിച്ചതോടെ ജപ്പാന്റെ പതനം പൂര്‍ണമായി. 1945 ആഗ.14-ന് ജപ്പാന് സഖ്യകക്ഷികള്‍ക്കു കീഴടങ്ങാന് സന്നദ്ധമായി. ഔദ്യോഗികമായ കീഴടങ്ങല് ചടങ്ങ് 1945 സെപ്. 2-നു ടോക്യോ ഉള്‍ക്കടലില് യു.എസ്.എസ്. മിസോറി എന്ന പടക്കപ്പലില് നടന്നു. ജപ്പാന് യു.എസ്സിന്റെ നേതൃത്വത്തിലുള്ള സഖ്യകക്ഷികളുടെ അധിനിവേശത്തിലായി. യു.എസ്. സൈന്യത്തിലെ ജനറല് ഡഗ്ലസ് മക്ആര്‍തര് സഖ്യകക്ഷികളുടെ സര്‍വസൈന്യാധിപനായി. ഇത് 1952 വരെ തുടര്‍ന്നു. കീഴടക്കിയ പ്രദേശങ്ങളൊക്കെയും ജപ്പാന് നഷ്ടമായി. ജപ്പാന്റെ സൈനികശേഷി കുറയ്ക്കാനും ജനാധിപത്യമര്യാദകള് ജപ്പാനില് നടപ്പിലാക്കുവാനും സഖ്യകക്ഷികള് പ്രതിജ്ഞാബദ്ധമായിരുന്നു. ജനാധിപത്യവത്കരണത്തിന്റെ ആദ്യപടിയായി 1947 മേയില് ജപ്പാനില് പുതിയ ഭരണഘടന നിലവില് വന്നു. ചക്രവര്‍ത്തി നാമമാത്ര ഭരണാധികാരിയായി. തനിക്കു പാരമ്പര്യമായി കല്പിച്ചുപോന്ന ദിവ്യത്വം ചക്രവര്‍ത്തി ത്യജിച്ചു. ഭരണാധികാരം ജനപ്രതിനിധി സഭയുടെ ഉത്തരവാദിത്വത്തിലായി. അധിനിവേശകാലത്ത് സാമ്പത്തിക പരിഷ്കാരങ്ങളും വിദ്യാഭ്യാസ നവീകരണവും ഭൂപരിഷ്കരണ പ്രവര്‍ത്തനങ്ങളും നടപ്പിലായി. തൊഴിലാളി സംഘടനാ രംഗം സജീവമായി. 1947-ലെ തിരഞ്ഞെടുപ്പില് സോഷ്യല് ഡെമോക്രാറ്റിക് പാര്‍ട്ടി നേതൃത്വത്തിലുള്ള കൂട്ടുകക്ഷി ഗവണ്‍മെന്റ് നിലവില് വന്നു. രാഷ്ട്രീയ കൂട്ടുകെട്ടിലും ഗവണ്‍മെന്റു രൂപവ്തകരണത്തിലും പിന്നീട് മാറ്റമുണ്ടായി. പുതിയ രാഷ്ട്രീയ കക്ഷികള് ഉണ്ടാവുകയും ചെയ്തു. 1949 ആയപ്പോഴേക്കും സഖ്യകക്ഷികള് ഏര്‍പ്പെടുത്തിയിരുന്ന നിയന്ത്രണത്തില് അയവു വരുത്തി. 1951 സെപ്. 8-ലെ സാന്‍ഫ്രാന്‍സിസ്കോ ഉടമ്പടി പ്രകാരം അധിനിവേശം 1952 ഏ. 28-ന് അവസാനിച്ചു. ഇതോടെ ജപ്പാന് സ്വതന്ത്ര രാജ്യമായി നിലവില് വന്നു. 1956-ല് ജപ്പാന് ഐക്യരാഷ്ട്രസഭയില് അംഗമായി.\nഅധിനിവേശം അവസാനിച്ച ശേഷം ജപ്പാനില് രാഷ്ട്രീയ പരിവര്‍ത്തനങ്ങളുണ്ടായി. നിലവിലുണ്ടായിരുന്ന രാഷ്ട്രീയ കക്ഷികള്‍ക്കു പുറമെ 1954 ന.-ല് ജപ്പാന് ഡെമോക്രാറ്റിക് പാര്‍ട്ടി സ്ഥാപിതമായി. 1955 ന.-ല് ലിബറല് പാര്‍ട്ടിയും ജപ്പാന് ഡെമോക്രാറ്റിക് പാര്‍ട്ടിയും ലയിച്ച് ലിബറല് ഡെമോക്രാറ്റിക് പാര്‍ട്ടി രൂപവത്കൃതമായി. തുടര്‍ന്ന് ജപ്പാനില് ദീര്‍ഘകാലം ഭരണ നേതൃത്വത്തിലുണ്ടായിരുന്നത് ഈ കക്ഷിയാണ്.\n1950-കളില് തയ്വാന്, ഇന്ത്യ, ബര്‍മ (മ്യാന്മര്), ഫിലിപ്പീന്‍സ്, ഇന്തോനേഷ്യ എന്നീ രാജ്യങ്ങളുമായി ജപ്പാന് സമാധാന ഉടമ്പടികളുണ്ടാക്കിയിരുന്നു. യു.എസ്സുമായി ഉണ്ടാക്കിയ പ്രതിരോധ ഉടമ്പടി 1950-കളിലും 60-കളിലും ജപ്പാനില് പരക്കെ പ്രതിഷേധത്തിനു കാരണമായി.\n1926 മുതല് ചക്രവര്‍ത്തിയായിരുന്ന ഹിരോഹിതോ 1989 ജനു.-ല് മരണമടഞ്ഞു. അദ്ദേഹത്തിന്റെ പുത്രന് അകിഹിതോ തുടര്‍ന്നു ചക്രവര്‍ത്തിയായി (നോ: അകിഹിതോ സുഗുണോമിയ). 38 വര്‍ഷത്തെ തുടര്‍ച്ചയായ ഭരണത്തിനുശേഷം 1993-ല് ലിബറല് ഡെമോക്രാറ്റിക് പാര്‍ട്ടി പ്രതിപക്ഷത്താവുകയും മറ്റ് ഏഴു കക്ഷികള് ചേര്‍ന്ന കൂട്ടുകക്ഷി ഭരണം നിലവില് വരുകയും ചെയ്തു. 1994-ല് രാഷ്ട്രീയ കൂട്ടുകെട്ടില് ഉണ്ടായ മാറ്റത്തെത്തുടര്‍ന്ന് സോഷ്യല് ഡെമോക്രാറ്റിക് പാര്‍ട്ടിയും ലിബറല് ഡെമോക്രാറ്റിക് പാര്‍ട്ടിയും ഒത്തുചേര്‍ന്ന് സോഷ്യലിസ്റ്റു പാര്‍ട്ടി നേതൃത്വത്തിലുള്ള ഗവണ്‍മെന്റുണ്ടാക്കി. ഈ ഗവണ്‍മെന്റിനെത്തുടര്‍ന്ന് 1996 മുതല് ലിബറല് ഡെമോക്രാറ്റിക് പാര്‍ട്ടിനേതൃത്വത്തിലുള്ള ഗവണ്‍മെന്റാണ് ജപ്പാനില് ഭരണം നടത്തുന്നത്. 1998 ജൂല.- 13-ന് റ്യൂതാരോ ഹാഷിമോതോ രാജിവച്ചതിനെ തുടര്‍ന്ന് കെയ്സോ ഒബുചി ലിബറല് ഡെമോക്രാറ്റിക് പാര്‍ട്ടിയുടെ പുതിയ പ്രസിഡന്റും പ്രധാനമന്ത്രിയുമായി തെരഞ്ഞെടുക്കപ്പെട്ടു. ഇദ്ദേഹം ജൂല. 30-ന് അധികാരമേറ്റു.\n"http://web-edition.sarvavijnanakosam.gov.in/index.php?title=%E0%B4%9C%E0%B4%AA%E0%B5%8D%E0%B4%AA%E0%B4%BE%E0%B4%A8%E0%B5%8D%E2%80%8D" എന്ന താളില്‍നിന്നു ശേഖരിച്ചത്\nഈ താള് അവസാനം തിരുത്തപ്പെട്ടത് 16:09, 31 മാര്‍ച്ച് 2016.


ഇന്ന് നിങ്ങളറിയേണ്ട5പ്രധാന വാര്‍ത്തകള്; ഒക്ടോബര് 31 | Dhanam\nHome News & Views ഇന്ന് നിങ്ങളറിയേണ്ട5പ്രധാന വാര്‍ത്തകള്; ഒക്ടോബര് 31\nഇന്ന് നിങ്ങളറിയേണ്ട5പ്രധാന വാര്‍ത്തകള്; ഒക്ടോബര് 31\nകേരളത്തില് തൊഴില്‍രഹിതരായ യുവതീ, യുവാക്കളുടെ തോത് ദേശീയ ശരാശരിയെക്കാള് കൂടുതലെന്ന് റിപ്പോര്‍ട്ട്; കൂടുതല് പ്രധാനവാര്‍ത്തകള് ചുരുക്കത്തില്\n1. കേരളത്തിലെ തൊഴിലില്ലായ്മാ നിരക്ക് ദേശീയ ശരാശരിയേക്കാള് കൂടുതല്\nകേരളത്തില് തൊഴില്‍രഹിതരായ യുവതീ, യുവാക്കളുടെ തോത് ദേശീയ ശരാശരിയെക്കാള് കൂടുതല്. 9.53 ശതമാനമാണ് സംസ്ഥാനത്തെ നിരക്ക്. 6.1 ശതമാനമാണ് ദേശീയ ശരാശരി. എന്‍ജിനിയറിങ് കഴിഞ്ഞവരില് തൊഴില് ലഭ്യമാകാത്ത സ്ഥിതി കൂടുന്നുണ്ടെന്നും തൊഴില് വകുപ്പിന്റെ കണക്കുകള് വ്യക്തമാക്കുന്നു. മെഡിക്കല്, എന്‍ജിനിയറിങ് ബിരുദധാരികളടക്കം 36,25,852 പേര് തൊഴില്‍രഹിതരായി കേരളത്തിലുണ്ട്. സിക്കിം, ത്രിപുര സംസ്ഥാനങ്ങളില് മാത്രമാണ് കേരളത്തെക്കാള് ഉയര്‍ന്ന തൊഴിലില്ലായ്മാ നിരക്കുള്ളത്.\n2. ടിഡിപി സര്‍ക്കാര് ലുലു ഗ്രൂപ്പിന് ഭൂമി അനുവദിച്ചത് വൈ.എസ്.ആര് കോണ്‍ഗ്രസ് മന്ത്രിസഭ റദ്ദാക്കി\nആന്ധ്രാപ്രദേശിലെ വിശാഖപട്ടണത്ത് കണ്‍വെന്‍ഷന് സെന്റര് തുടങ്ങാനായി ലുലു ഗ്രൂപ്പിന് 13.83 ഏക്കര് ഭൂമി അനുവദിച്ച ചന്ദ്രബാബു നായിഡുവിന്റെ നേതൃത്വത്തിലുള്ള മുന് ടിഡിപി സര്‍ക്കാരിന്റെ തീരുമാനം വൈ.എസ്.ആര് കോണ്‍ഗ്രസ് മന്ത്രിസഭായോഗം റദ്ദാക്കി. ഏക്കറിന് 50 കോടി രൂപ മതിപ്പുവിലയുള്ള ഭൂമി മാസം 4.51 ലക്ഷം രൂപ പാട്ടത്തിനാണ് 2017 ജൂലൈയില് ലുലു ഗ്രൂപ്പിനു നല്‍കിയത്. 2200 കോടി ചെലവില് സമ്മേളനഹാളുകള്, പഞ്ചനക്ഷത്ര ഹോട്ടല്, കച്ചവടകേന്ദ്രങ്ങള് എന്നിവയുള്‍പ്പെടെയുള്ളവ പണിയുന്നതിനാണ് ഭൂമി കൊടുത്തത്. അന്ന് പ്രതിപക്ഷത്തായിരുന്ന ഇന്നത്തെ ഭരണകക്ഷി തീരുമാനത്തെ എതിര്‍ത്തിരുന്നു.\n3. സൗദിയില്‍നിന്ന് വിദേശികള് അയക്കുന്ന പണം കുറഞ്ഞു വരുന്നു\nസൗദിയില്‍നിന്ന് വിദേശികള് അയക്കുന്ന പണത്തില് തുടര്‍ച്ചയായ മൂന്നാം വര്‍ഷവും കുറവുണ്ടായതായി സൗദി അറേബ്യന് മോണിറ്ററി അതോറിറ്റിയുടെ കണക്ക്.\nഈ വര്‍ഷം ജനുവരി ഒന്നു മുതല് സെപ്റ്റംബര് 30 വരെയുള്ള കാലയളവില് വിദേശികളയച്ചത് 9302 കോടി റിയാലാണ്. 10.1 ശതമാനം കുറവു രേഖപ്പെടുത്തി. ഇന്ത്യയെ ആശങ്കയിലാക്കുന്ന കണക്കാണിത്.\n4. അഞ്ച് ലക്ഷം നിക്ഷേപിച്ചാല് ആജീവനാന്തം പ്രതിമാസം 5,546 രൂപ; പ്രവാസി ലാഭവിഹിത പദ്ധതി ഉടന്\nഅഞ്ച് ലക്ഷം രൂപ നിക്ഷേപിച്ചാല് ആജീവനാന്തം പ്രതിമാസം 5,546 രൂപ വരെ ലഭിക്കുന്ന പ്രവാസി ലാഭവിഹിത പദ്ധതി ഉടന്. പദ്ധതി 16 ന് ഔദ്യോഗികമായി ആരംഭിക്കുമെന്നു മുഖ്യമന്ത്രി പിണറായി വിജയന് നിയമസഭയില് അറിയിച്ചു. മൂന്നു ലക്ഷം രൂപ മുതല് 51 ലക്ഷം രൂപ വരെയുള്ള പ്രവാസികളുടെ നിക്ഷേപങ്ങള് ഏജന്‍സികള്‍ക്കു കൈമാറി അടിസ്ഥാന സൗകര്യ വികസനത്തിനു വിനിയോഗിക്കുകയും ചെയ്യുന്നതാണു പദ്ധതി.\n5. കൈവശം വയ്ക്കാവുന്ന സ്വര്‍ണത്തിന് പരിധി നിശ്ചയിച്ചേക്കും\nകള്ളപ്പണം ഉപയോഗിച്ച് കൂടുതല് സ്വര്‍ണം വാങ്ങിക്കൂട്ടുന്നത് തടയാന്, കൈവശം വയ്ക്കുന്ന സ്വര്‍ണത്തിന് പരിധി നിശ്ചയിക്കാനൊരുങ്ങി കേന്ദ്രസര്‍ക്കാര്. നിയമം പാര്‍ലമെന്റിന്റെ വര്‍ഷകാല സമ്മേളനത്തില് അവതരിപ്പിക്കുമെന്ന് ദേശീയ മാധ്യമങ്ങള് റിപ്പോര്‍ട്ടുചെയ്യുന്നു.\nPrevious articlePodcast – എസ്ഐപി നിക്ഷേപം എങ്ങനെ ബുദ്ധിപൂര്‍വം നടത്താം, എന്തൊക്കെ ശ്രദ്ധിക്കണം?\nNext articleറിക്രൂട്ട്‌മെന്റ് കുറയുന്നു, ഐ.ടി മേഖല കനത്ത ആശങ്കയില്


വനിതാ ടി20 ലോകകപ്പില് ഇന്ത്യ വിപ്ലവം സൃഷ്ടിക്കും: ഹര്‍മന്‍പ്രീത് കൗര് - Malayalam MyKhel\n» വനിതാ ടി20 ലോകകപ്പില് ഇന്ത്യ വിപ്ലവം സൃഷ്ടിക്കും: ഹര്‍മന്‍പ്രീത് കൗര്\nUpdated: Saturday, February 8, 2020, 8:44 [IST]\nമുംബൈ: വരാനിരിക്കുന്ന ടി20ലോകകപ്പിലെ ഇന്ത്യന് വനിതാ ക്രിക്കറ്റ് ടീമിന്റെ വിജയ പ്രതീക്ഷകള് പങ്കുവെച്ച് ക്യാപ്റ്റന് ഹര്‍മന്‍പ്രീത് കൗര്. ഇന്ത്യ വിപ്ലവകരമായ നേട്ടം സ്വന്തമാക്കുമെന്നാണ് ഹര്‍മന് പറഞ്ഞത്. കഴിഞ്ഞ രണ്ട് വര്‍ഷത്തിനിടെയില് ഇന്ത്യന് ക്രിക്കറ്റ് ഏറെ വളര്‍ച്ച കൈവരിച്ചു. മികച്ച ടീമാണ് ഇന്ത്യ. എന്നാല് 120, 130 എന്ന തരത്തിലുള്ള ചെറിയ സ്‌കോറിലേക്ക് ടീം ടോട്ടല് ഒതുങ്ങാതിരിക്കാന് ബാറ്റ്‌സ്‌വുമണ്‍സ് ശ്രദ്ധിക്കണം. ഇത്തവണ എല്ലാ ടീമും ഒന്നിനൊന്ന് ശക്തമാണ്. സ്പിന് ബൗളിങ്ങാണ് ഇന്ത്യന് ടീമിന്റെ കരുത്തെന്നും ഹര്‍മന് അഭിപ്രായപ്പെട്ടു.\nവലിയ മത്സരങ്ങള്‍ക്കിറങ്ങും മുമ്പ് താരങ്ങള് മാനസികമായി തയ്യാറെടുക്കണം. കുറച്ച് വര്‍ഷങ്ങള്‍ക്ക് മുമ്പ് വരെ ഏകദിന ഫോര്‍മാറ്റില് ഇന്ത്യ മികച്ച പ്രകടനം പുറത്തെടുക്കുകയും ടി20യില് ബുദ്ധിമുട്ടുകയുമായിരുന്നു ചെയ്തിരുന്നത്. എന്നാല് ഇപ്പോള് ആ സാഹചര്യം മാറി. ഓസ്‌ട്രേലിയയില് നടക്കുന്ന ലോകകപ്പില് ആത്മവിശ്വാസത്തോടെയാവും ഇന്ത്യന് വനിതാ ടീം പോവുക.\nഇക്കഴിഞ്ഞ ദക്ഷിണാഫ്രിക്ക, വെസ്റ്റ് ഇന്‍ഡീസ് പരമ്പരകളില് ഒത്തൊരുമയോടെ കളിക്കാന് ഇന്ത്യക്കായി. അതിന്റെ ഫലം മികച്ചതായിരുന്നു. അത്തരമൊരു ടീം വര്‍ക്കാണ് വേണ്ടതെന്നും ഹര്‍മന് കൂട്ടിച്ചേര്‍ത്തു. ക്യാപ്റ്റന് ആത്മവിശ്വാസത്തോടെ സംസാരിക്കുമ്പോഴും നടന്നുകൊണ്ടിരിക്കുന്ന ത്രിരാഷ്ട്ര ടി20 പരമ്പരയില് തുടര്‍ച്ചയായ രണ്ട് മത്സരത്തിലും ഇന്ത്യ തോറ്റു. ഇംഗ്ലണ്ടും ഓസ്‌ട്രേലിയയുമാണ് ടൂര്‍ണമെന്റില് പങ്കെടുക്കുന്ന മറ്റ് രണ്ട് ടീമുകള്.ഇന്ത്യയുടെ ബാറ്റിങ് നിര സമീപകാലത്തായി തീരെ ഫോമിലല്ല.\nRead more about: harmanpreet kaur india t20 t20 world cup cricket ഇന്ത്യ ടി20 ലോകകപ്പ് ടി20 ക്രിക്കറ്റ് ഹര്‍മന്‍പ്രീത് കൗര്\nStory first published: Saturday, February 8, 2020, 8:35 [IST]